**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 26 Αυγούστου 2021, ημέρα Πέμπτη και ώρα 10.10΄, στην **Αίθουσα Συνεδριάσεων της Ολομέλειας της Βουλής**, συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου, η Διαρκής Επιτροπή Οικονομικών Υποθέσεων και η Ειδική Μόνιμη Επιτροπή Προστασίας του Περιβάλλοντος, υπό την προεδρία του Αντιπροέδρου της Διαρκούς Επιτροπής Παραγωγής και Εμπορίου, κ. Βασιλείου Γιόγιακα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση: α) της από 5.8.2021 Πράξης Νομοθετικού Περιεχομένου «Έκτακτα μέτρα για την αντιμετώπιση του κινδύνου πυρκαγιών” (Α΄138) και β) της από 13.8.2021 Πράξης Νομοθετικού Περιεχομένου “Έκτακτα μέτρα για την αποτελεσματική προστασία και την ταχεία αποκατάσταση του φυσικού περιβάλλοντος, την άμεση στήριξη των πληγέντων από τις πυρκαγιές του Ιουλίου/Αυγούστου 2021 και συναφείς διατάξεις’’ (Α΄143) και άλλες διατάξεις».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Σκρέκας, ο Υφυπουργός Περιβάλλοντος και Ενέργειας, κ. Νικόλαος Ταγαράς, ο Υφυπουργός Περιβάλλοντος και Ενέργειας, κ. Γεώργιος Αμυράς, ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ.:

Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Λιάκος Ευάγγελος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος και Λογιάδης Γεώργιος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.

Αναστασιάδης Σάββας, Βρούτσης Ιωάννης, Δαβάκης Αθανάσιος, Δημοσχάκης Αναστάσιος, Δούνια Παναγιώτα (Νόνη), Ζεμπίλης Αθανάσιος,Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κεδίκογλου Συμεών (Σίμος), Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Κρητικός Νεοκλής, Λαμπρόπουλος Ιωάννης, Μάνη-Παπαδημητρίου Άννα, Μαντάς Περικλής, Μπούγας Ιωάννης, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Φλαμπουράρης Αλέξανδρος, Καμίνης Γεώργιος, Κεγκέρογλου Βασίλειος, Λοβέρδος Ανδρέας, Μουλκιώτης Γεώργιος, Κατσώτης Χρήστος, Κομηνάκα Μαρία, Συντυχάκης Εμμανουήλ και Χήτας Κωνσταντίνος

Από την Ειδική Μόνιμη Επιτροπή Προστασίας του Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αυγερινοπούλου Διονυσία – Θεοδώρα, Καππάτος Παναγής, Κοτρωνιάς Γεώργιος, Κωτσός Γεώργιος, Λαζαρίδης Μακάριος, Λιούτας Αθανάσιος, Λοβέρδος Ιωάννης-Μιχαήλ, Μελάς Ιωάννης, Μπαραλιάκος Ξενοφών (Φώντας), Νικολακόπουλος Ανδρέας, Πνευματικός Σπυρίδων, Τζηκαλάγιας Ζήσης, Χιονίδης Σάββας, Χρυσομάλλης Μιλτιάδης (Μίλτος), Βέττα Καλλιόπη, Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Μεϊκόπουλος Αλέξανδρος, Σπίρτζης Χρήστος, Χαρίτου Δημήτριος (Τάκης), Αχμέτ Ιλχάν, Κωνσταντόπουλος Δημήτριος, Κανέλλη Γαρυφαλλιά (Λιάνα), Λαμπρούλης Γιώργος και Μπούμπας Κωνσταντίνος.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Αγαπητοί συνάδελφοι, καλημέρα σας.

Κυρίες και κύριοι συνάδελφοι, αρχίζει η κοινή συνεδρίαση της Διαρκούς Επιτροπής Παραγωγής και Εμπορίου, της Διαρκούς Επιτροπής Οικονομικών Υποθέσεων και της Ειδικής Μόνιμης Επιτροπής Προστασίας του Περιβάλλοντος, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση: α) της από 5.8.2021 Πράξης Νομοθετικού Περιεχομένου “ Έκτακτα μέτρα για την αντιμετώπιση του κινδύνου πυρκαγιών” (Α΄138) και β) της από 13.8.2021 Πράξης Νομοθετικού Περιεχομένου “ Έκτακτα μέτρα για την αποτελεσματική προστασία και την ταχεία αποκατάσταση του φυσικού περιβάλλοντος, την άμεση στήριξη των πληγέντων από τις πυρκαγιές του Ιουλίου/Αυγούστου 2021 και συναφείς διατάξεις” (Α΄143) και άλλες διατάξεις».

Το σχέδιο νόμου θα συζητηθεί σε μία συνεδρίαση. Πρόκειται για Πράξεις Νομοθετικού Περιεχομένου και θα συζητηθούν, κατά τα οριζόμενα στο άρθρο 113 του Κανονισμού της Βουλής και στο Σύνταγμα.

Πριν δώσω τον λόγο στον Εισηγητή της Πλειοψηφίας, έχει ζητήσει τον λόγο ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Εισηγητής της Μειοψηφίας):** Κύριε Πρόεδρε, από τη σημερινή μας συζήτηση απουσιάζουν -εννοώ στη διαδικασία και της επομένης- αυτοί που έδωσαν «μάχες», ειδικά στην Περιφέρεια, οι άνθρωποι της Αυτοδιοίκησης, οι άνθρωποι που δεν έχουν μπορέσει, όλη αυτή την περίοδο, να μεταφέρουν αυτά που υπέστησαν οι τοπικές κοινωνίες. Θεωρώ ότι έπρεπε να βρεθεί κάποια διαδικασία -γνωρίζω τους Κανονισμούς- να έχουμε και μία συνάντηση να ακούσουμε τους συγκεκριμένους ανθρώπους.

Αν δεν μπορείτε σήμερα, δεσμευθείτε ότι θα υπάρξει μία ειδική συνεδρίαση, τουλάχιστον της Διαρκούς Επιτροπής Παραγωγής και Εμπορίου, όπου θα κουβεντιάσουμε με αυτούς τους ανθρώπους.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Ευχαριστώ τον κ. Αποστόλου. Νομίζω ότι είναι ενδιαφέρουσα η πρότασή σας, κύριε Αποστόλου, και θα μεταφερθεί στο Προεδρείο, προκειμένου, σύντομα, όλοι αυτοί οι άνθρωποι από τους Δήμους και τις Περιφέρειες, που έχουν υποστεί όλες αυτές τις δύσκολες καταστάσεις, να κληθούν στη Βουλή και τους ακούσουμε. Γνωρίζουμε τα προβλήματα και ως Αυτοδιοικητικοί που ήμασταν και καταλαβαίνουμε πολύ καλά πόσο δύσκολες είναι οι φωτιές.

Ευχαριστώ πάρα πολύ για την παρέμβαση.

Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε.

 Παρ’ όλο που η διαδικασία δεν το προβλέπει, νομίζω ότι στη σημερινή συζήτηση για τις ΠΝΠ υπάρχει και ζήτημα μόνιμων ρυθμίσεων, που δεν είναι έκτακτες ανάγκες, όπως σε ότι αφορά στη μεταφορά των δασολόγων και όλα αυτά τα ζητήματα. Κάποια στιγμή, παρ’ όλο που δεν το προβλέπει η διαδικασία, νομίζω ότι οφείλουμε να ακούσουμε αυτούς τους ανθρώπους. Στην Αυτοδιοίκηση υπάρχει μία θεσμική αλλαγή που γίνεται και δεν συζητείται καθόλου με τους συγκεκριμένους ανθρώπους και είναι ένα ζήτημα, για το οποίο πρέπει να πάρει θέση η Επιτροπή και το Υπουργείο.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Είναι κάτι παραπάνω από βέβαιο και σίγουρο, κύριε Αρβανιτίδη, ότι σύντομα θα γίνει αυτή η συζήτηση.

Τον λόγο έχει ο Εισηγητής της Πλειοψηφίας, κ. Μιχάλης Παπαδόπουλος.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

 Νομίζω και οι δύο προτάσεις που ακούστηκαν είναι χρήσιμες και το μόνο όφελος που θα έχουμε είναι να αποκομίσουμε κάποια συμπεράσματα από ανθρώπους που ήταν, πραγματικά, μπροστά στη «μάχη», με τα αποτελέσματα που είχαμε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, μόλις μία ημέρα μετά την προ ημερησίας συζήτηση των πολιτικών αρχηγών, συζητούμε την Κύρωση των δύο Πράξεων Νομοθετικού Περιεχομένου και συναφείς διατάξεις για έκτακτα μέτρα αντιμετώπισης του κινδύνου των πυρκαγιών, την αποτελεσματική προστασία, την ταχεία αποκατάσταση του περιβάλλοντος, καθώς και την άμεση στήριξη των πληγέντων. Μία συζήτηση που ανέδειξε, από πλευράς της Κυβέρνησης, ένα μοντέλο, μία κουλτούρα διακυβέρνησης που ταιριάζει και αξίζει σε μία σύγχρονη χώρα, όπως είναι η Ελλάδα, όπου οι κυβερνώντες κάνουν τον απολογισμό τους γι’ αυτά που έγιναν και αυτά που δεν έγιναν. Αναδεικνύουν, όσα επέτυχαν και, κυρίως, με πολιτική «ωριμότητα» νομοθετούν, με γνώμονα το κοινωνικό συμφέρον και προγραμματίζουν, μεσοπρόθεσμα και μακροπρόθεσμα, πώς θα βελτιωθούν οι δυνατότητες που θα έχει το κράτος.

 Μία συζήτηση που ανέδειξε, όμως, και από την πλευρά της Αντιπολίτευσης έναν λόγο στείρο και, κυρίως, έναν ρόλο λαϊκιστή. Αυτή η άσκηση κριτικής, η στείρα αντιπολίτευση, η επίρριψη ευθυνών και, μάλιστα, η προσωποποίηση στο πρόσωπο του Πρωθυπουργού, αναδεικνύουν έναν πρωτόγονο πολιτικό πολιτισμό, αλλά και μία αδόκιμη κοινοβουλευτική συμμετοχή.

Ελπίζω και εύχομαι στη συζήτηση σήμερα, αγαπητοί συνάδελφοι, να συνεισφέρουμε όλοι, όσο μπορούμε περισσότερο ο καθένας από την πλευρά του, σε μία γόνιμη συζήτηση -αυτό χρειάζεται η συζήτηση σήμερα, ώστε να βγάλουμε χρήσιμα συμπεράσματα που θα αξιοποιήσουμε σήμερα, αλλά, κυρίως, στο μέλλον.

Κυρίες και κύριοι συνάδελφοι, το δύσκολο, το επίμονο, αλλά και το εθνικά χρήσιμο, είναι να σχεδιάσουμε, να συνομολογήσουμε και να συμφωνήσουμε σε ένα δημόσιο μακροπρόθεσμα σύστημα πολιτικής προστασίας. Συνεπώς, υπάρχει ο δρόμος της ευθύνης και αν εμείς σήμερα θέλουμε να κάνουμε τη διαφορά, ας αποφύγουμε αυτή τη στείρα κριτική, η οποία μας «εγκλωβίζει» σε μία κομματική αντιπαράθεση. Ας κάνουμε εκείνη την κριτική, που θα μας οδηγήσει στο τι πρέπει, ακόμη, να κάνουμε. Όλοι μας, με την ψυχή μας δίπλα στον κάθε πληγέντα, με στόχο τη διαφύλαξη του περιβάλλοντος, με έλεγχο στη θεσμική λειτουργία, ώστε να μην χαθεί ούτε ένα ευρώ και, κυρίως, με γνώμονα την ευθύνη απέναντι στη χώρα και τους ανθρώπους της.

Η Κυβέρνηση, από την πρώτη ώρα, κάτι που δεν το συνηθίζαμε διαχρονικά, στάθηκε δίπλα στους πληγέντες και προστάτευσε το περιβάλλον από κάθε πιθανό σφετερισμό, με έναν συμπληρωματικό προϋπολογισμό, ύψους 500 εκατομμυρίων ευρώ, προκειμένου να χρηματοδοτηθούν για το 2021 παρεμβάσεις αποκατάστασης δασών, οικισμών, σχετικών υποδομών και μέτρα ενίσχυσης των πληττόμενων περιοχών, των Οργανισμών Τοπικής Αυτοδιοίκησης των νοικοκυριών και των επιχειρήσεων. Ένα πρόγραμμα πρώτης στεγαστικής αρωγής, αλλά και άμεσης αποζημίωσης για την οικοσκευή των νοικοκυριών, ήδη, ξεκίνησε και υλοποιείται για τις κατοικίες, αλλά και για τα επιχειρηματικά κτίρια και έχει φτάσει σήμερα, μόλις, μερικές ημέρες μετά στα δέκα εκατομμύρια ευρώ.

Οι δικαιούχοι πολίτες της στεγαστικής συνδρομής, μέσω της διαδικτυακής πύλης της Ανεξάρτητης Αρχής Δημοσίων Εσόδων «αρωγή gov.gr» και χωρίς επιβαρυντικές κωλυσιεργίες και «δαιδαλώδη» γραφειοκρατία, που όλοι γνωρίζαμε, καταθέτουν με υπεύθυνη δήλωσή τους για κάθε ακίνητο, την έκταση της ζημιάς που έχουν υποστεί. Η προκαταβολή δε για τη στεγαστική συνδρομή, φτάνει έως το 80% της αξίας του ακινήτου. Κανείς δεν μπορεί να πει, αγαπητοί συνάδελφοι, ότι κάποιος με όλα αυτά που έχει υποστεί, μπορεί να είναι, απόλυτα, ευχαριστημένος. Είναι, όμως, μία σημαντική και άμεση παρέμβαση.

Γίνεται, επίσης, διαγραφή των οφειλών της ΔΕΗ. Γίνονται παρεμβάσεις για επιχειρήσεις που επλήγησαν, είτε πρόκειται για κτιριακές εγκαταστάσεις, συμπεριλαμβανομένου του πρωτογενούς τομέα των κτηνοτροφικών, χοιροτροφικών, πτηνοτροφικών μονάδων, των αγροτικών εκμεταλλεύσεων, είτε για μηχανολογικό εξοπλισμό, πρώτες ύλες, εμπορεύματα, μέσα παραγωγής σε κατεστραμμένα οχήματα, αλλά και για επιμέρους μέτρα για άμεση αρωγή, όπως η μη επιστροφή της επιστρεπτέας προκαταβολής, η απαλλαγή από τον ΕΝΦΙΑ, η επιδότηση ενοικίου συγκατοίκησης, η αναστολή εκκρεμών και βεβαιωμένων ληξιπρόθεσμων φορολογικών υποχρεώσεων για έξι μήνες, η αναστολή δανειακών υποχρεώσεων, η αναστολή διενέργειας πράξεων αναγκαστικής εκτέλεσης, η αναστολή καταβολής ασφαλιστικών εισφορών δόσεων και παρατάσεις των καταβολών για όλα τα νοικοκυριά και τις επιχειρήσεις που βρίσκονται στους Δήμους Μαντουδίου, Λίμνης, Αγίας Άννας, Ιστιαίας, Αιδηψού της περιφερειακής ενότητας Εύβοιας.

Ειδικά για τον πρωτογενή τομέα, προβλέπεται η έκτακτη οικονομική ενίσχυση των ρητινοκαλλιεργητών, που δραστηριοποιούνται στις πληγείσες περιοχές της Εύβοιας και των Γερανείων Ορέων, ύψους 3,7 εκατομμυρίων ευρώ, η ενεργοποίηση του Προγράμματος Δημοσίων Επενδύσεων για αποκατάσταση ζημιών σε γεωργικές εκμεταλλεύσεις, η αύξηση της μοριοδότησης στα σχέδια βελτίωσης στις πληγείσες περιοχές, η αύξηση μοριοδότησης για τους νέους γεωργούς. Προβλέπονται, ακόμη, ειδικά μέτρα στήριξης των ανέργων και των εργαζομένων, όπως η έκτακτη, εφάπαξ, ενίσχυση των 718 ευρώ για τους εργαζόμενους που διέκοψαν την εργασία τους, το ελάχιστο τακτικό επίδομα ανεργίας πέντε μηνών, για όσους εργαζόμενους δεν πληρούν τις προϋποθέσεις για το επίδομα τακτικής ανεργίας, η δυνατότητα για την αποζημίωση ειδικού σκοπού εργαζομένων και η ανανέωση, αυτόματα, όλων των δελτίων ανεργίας.

Ακόμη περισσότερο, υπάρχουν εξειδικευμένα μέτρα από το Υπουργείο Παιδείας και Θρησκευμάτων που παρέχει ένα voucher 200 ευρώ για την αγορά ψηφιακού εξοπλισμού. Προβλέπεται, ακόμη, η άμεση ψυχολογική υποστήριξη μαθητών, γονέων, κηδεμόνων, εκπαιδευτικών στις πληγείσες περιοχές, υποστήριξη των πληγέντων φοιτητών σε αιτήσεις για στέγαση σε φοιτητικές εστίες και λέσχες, και η δυνατότητα υποβολής αίτησης μεταγραφής των πληγέντων φοιτητών. Προβλέπεται, η δυνατότητα διορισμού στο Δημόσιο και στον ευρύτερο δημόσιο τομέα για άτομα που υπέστησαν σοβαρά εγκαύματα και νοσηλεύονται σε μονάδες εντατικής θεραπείας, σε μονάδες αυξημένης φροντίδας, τα οποία έχουν ποσοστό αναπηρίας, τουλάχιστον, 67%, συνεπεία των πυρκαγιών του Ιουλίου και του Αυγούστου.

Όμως, και για το περιβάλλον προωθείται ένα πλάνο άμεσων στοχευμένων παρεμβάσεων, που περιλαμβάνει χαρτογράφηση των καμένων εκτάσεων, κήρυξη αναδασωτέων εκτάσεων, εντός τριάντα ημερών, αντί ενενήντα ημερών που ίσχυε μέχρι σήμερα, αύξηση της εντατικοποίησης των ελέγχων και των επιτηρήσεων των καμένων εκτάσεων, άμεση απομάκρυνση των υφιστάμενων καμένων δέντρων που συγκροτούν, κυρίως, την παρόδια βλάστηση στις περιοχές αυτές, κατασκευή αντιδιαβρωτικών έργων με κορμοδέματα, κλαδοπλέγματα, έκδοση δασικών αστυνομικών διατάξεων.

Παράλληλα, προωθείται ένα εθνικό σχέδιο αναδάσωσης και υλοποίησης των αντιπλημμυρικών έργων, κάτι που θεωρώ, ότι είναι, απόλυτα, απαραίτητο. Όλο αυτό στοχεύει στην αποκατάσταση των καμένων περιοχών, αλλά και στην ποιοτική διαφοροποίηση των νέων αναδασωμένων εκτάσεων με νέες ποικιλίες, ανθεκτικότερες στις θερινές πυρκαγιές. Ακόμη, στις επενδύσεις πολλαπλών χρήσεων, με στόχο τον περιορισμό των κινδύνων από τις πλημμύρες, την παροχή νερού για αρδευτικούς σκοπούς σε περιοχές με μεγάλη ξηρασία, κατά τη θερινή περίοδο, αλλά και την ενίσχυση της αποτελεσματικής διαχείρισης υδάτων σε επιλεγμένες περιοχές της Ελλάδας, καθώς και τις δράσεις προστασίας της βιοποικιλότητας. Περαιτέρω, το Υπουργείο Περιβάλλοντος και Ενέργειας προχωρά σε έκτακτη χρηματοδότηση των κέντρων διάσωσης και περίθαλψης άγριας ζωής που επηρεάστηκαν σημαντικά από τις πρόσφατες δασικές πυρκαγιές .

Άφησα για το τέλος τη θεσμοθέτηση του αναδόχου αναδάσωσης με τη μορφή του εθελοντισμού. Είναι ένα μέτρο αναγκαίο, ένα μέτρο σύγχρονο, ώστε να χτίσουμε μία κουλτούρα ευθύνης και κοινωνικής συμμετοχής. Είμαι σίγουρος και περιμένουμε όλοι μας, ειδικά από τις μεγάλες επιχειρήσεις, που δραστηριοποιούνται στις πληγείσες περιοχές, να αναλάβουν ένα σημαντικό έργο και να χρηματοδοτήσουν το πλαίσιο της εταιρικής κοινωνικής ευθύνης για την αποκατάσταση του δάσους.

Κυρίες και κύριοι συνάδελφοι, η προστασία και η αποκατάσταση του φυσικού περιβάλλοντος, αλλά και ένας αποτελεσματικός μηχανισμός πολιτικής προστασίας, επειδή οι φυσικές καταστροφές και συνακόλουθα οι πληγέντες θα υπάρχουν πάντα, απαιτούν σύμπραξη και συνεννόηση σε όλα τα επίπεδα και απ’ όλους. Από το Κοινοβούλιο, από τα Κόμματα, από την Αυτοδιοίκηση, από τις οργανώσεις πολιτών, από τα άτομα ξεχωριστά.

Με αυτή, λοιπόν, τη λογική και την άμεση ανταπόκριση που έδειξε, έμπρακτα, η σημερινή Κυβέρνηση, σας καλώ να στηρίξετε και να ψηφίσετε αυτό το νομοσχέδιο. Σας καλώ, να ξεκινήσει, επιτέλους, μία συνεννόηση, μεταξύ όλων, γιατί τα αποτελέσματα που θα έρθουν μετά τη συνεννόηση, θα είναι θετικά. Θα αφορούν όλους, θα αφορούν την κοινωνία, θα αφορούν τη χώρα μας.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ (Εισηγητής της Μειοψηφίας**): Κυρίες και κύριοι συνάδελφοι, είμαι σε δύσκολη θέση, γιατί η συζήτηση αφορά στην πατρίδα μου, στο χωριό που γεννήθηκα και μεγάλωσα και που καταστράφηκε 100%.

Κυρίες και κύριοι συνάδελφοι, η Κυβέρνηση, έχοντας ως δεδομένο, ότι αντιμετωπίζει την κρίση, μέσω διαγγελμάτων, μηνυμάτων, τηλεοπτικών παρουσιάσεων, αυτή τη στιγμή, την «ταλανίζει» η παταγώδης κατάρρευση του μύθου του Επιτελικού Κράτους. Έναν μύθο που δημιούργησε η Νέα Δημοκρατία και «καλλιέργησαν», αφειδώς, τα συστημικά μέσα μαζικής ενημέρωσης. Ένας μύθος που «συνετρίβη» τις στιγμές της έναρξης των πυρκαγιών στη Βαρυμπόμπη και στη Βόρεια Εύβοια. Ειδικά στην Εύβοια, που την έζησα από κοντά, η ανοργανωσιά και το χάος ήταν τέτοια, που, ενώ η φωτιά ξεκίνησε στις παρυφές του χωριού της Λίμνης, σε συνθήκες πλήρους άπνοιας και ευχερούς προσβασιμότητας, έφτασε μετά από εννέα μέρες να σβήσει στη θάλασσα, διασχίζοντας κάθετα το νησί, από τον Ευβοϊκό στο Αιγαίο και πάλι πίσω, κατακαίοντας ότι ελάχιστο είχε μείνει.

Δυστυχώς, αυτή η ανικανότητα απεδείχθη στην κατάσβεση όλων των πυρκαγιών του Αυγούστου, στην Εύβοια, στην Αττική, στην Ηλεία, στην Αρκαδία, στη Μεσσηνία και σε άλλες περιοχές. Σε όλα τα μέτωπα και τις περισσότερες ημέρες, που δεν ελεγχόταν η πυρκαγιά, κυριάρχησαν οι απεγνωσμένες «κραυγές» των κατοίκων και των εκπροσώπων της Τοπικής Αυτοδιοίκησης για την ανυπαρξία συντονισμού επίγειων και εναέριων μέσων. Δεν θέλω, αγαπητοί συνάδελφοι, να φανταστώ τη, δήθεν, αποτελεσματικότητα αυτού του Επιτελικού Κράτους σε επόμενες κρίσεις.

Δυστυχώς, καταλάβαμε, ότι ζούμε το χρονικό του προαναγγελθέντος θανάτου της Βόρειας Εύβοιας, όταν ο ίδιος, ο Αρχηγός της Πυροσβεστικής Υπηρεσίας, ανερυθρίαστα δήλωσε σε τηλεοπτική συνέντευξη, ότι δεν παρακολουθούσε και πολύ το πύρινο μέτωπο της Εύβοιας γιατί ήταν απασχολημένος, αποκλειστικά, με τις φωτιές στην Πάρνηθα. Τι πιο, βάναυσα, «απογυμνωμένο» από κάθε πολιτική ευαισθησία, από την παραδοχή αυτή;

Μήπως, τελικά, αυτή η τοποθέτηση συγκλίνει με την καταγγελία που διαβάζουμε σε φιλική σας εφημερίδα, κύριοι Υπουργοί, ότι έμπειροι αξιωματικοί αγνοήθηκαν για την κατανομή των πυροσβεστικών αεροπλάνων και οι αποφάσεις λαμβάνονταν από την πολιτική ηγεσία. Η εντύπωση, πάντως, που κυριάρχησε στην Εύβοια, είναι ότι εγκαταλείφθηκε στην τύχη της, όταν, την ίδια στιγμή, καιγόταν η Βαρυμπόμπη. Αν η φωτιά στην Εύβοια είχε αντιμετωπιστεί έγκαιρα, δεν θα δημιουργούνταν έπειτα οι συνθήκες που απαιτούσαν, σχεδόν, αποκλειστικά, τη χρήση των εναέριων μέσων.

Παρακολούθησα, προχθές, το Περιφερειακό Συμβούλιο της Στερεάς Ελλάδας, με θέμα τις πυρκαγιές και σας μεταφέρω αυτολεξεί, αυτά που θα μετέφεραν οι Αυτοδιοικητικοί, αν ήταν εδώ. Πιο συγκεκριμένα, τις απόψεις του Περιφερειάρχη και των δύο Δημάρχων που επλήγησαν ολοκληρωτικά. Ο κ. Φάνης Σπανός, Περιφερειάρχης Στερεάς Ελλάδας, τόνισε, ότι «δόθηκαν εντολές μη κατάσβεσης. Μείναμε να σβήσουμε μόνοι μας χωρίς βοήθεια. Η Πολιτική Προστασία φέρει ευθύνες. Το κράτος έχει ευθύνες». Τα μεταφέρω ακριβώς.

 Ο κ. Ιωάννης Κοτζιάς, Δήμαρχος Ιστιαίας-Αιδηψού, επεσήμανε, ότι «ρήμαξε ο τόπος μας. Λόγος ήταν η ανεπάρκεια. Δεν ήταν εκεί κανείς, στο μέτωπο, από το κεντρικό κράτος. Η εκκένωση γινόταν, χωρίς παρουσία πυροσβεστικών δυνάμεων».

Ο κ. Γεώργιος Τσαπουρνιώτης, Δήμαρχος Μαντουδίου - Λίμνης - Αγ. Άννας, τόνισε, ότι «ούτε εναέρια, ούτε επίγεια μέσα υπήρχαν. Καμία ανταπόκριση. Έγινε επιλογή. Η Πυροσβεστική Υπηρεσία δεν υπήρχε πουθενά. Επτά χωριά κάηκαν, χωρίς κανένα πυροσβεστικό».

Φανταστείτε, κυρίες και κύριοι συνάδελφοι, αυτούς τους ανθρώπους και ιδιαίτερα τους Δημάρχους, που όχι μόνο συνέδραμαν, λόγω της θέσης τους στο έργο της πυρόσβεσης, αλλά και ανέλαβαν οι ίδιοι, μαζί με τους κατοίκους, να σώσουν, ό,τι μπορούσε να σωθεί.

Όμως, αυτό που προέχει αυτή την ώρα για όλες τις περιοχές που «χτυπήθηκαν» είναι η στήριξη των πληγέντων με αποζημιώσεις και ενισχύσεις, μέχρι του σημείου, όχι μόνο ολικής επαναφοράς στην προηγούμενη κατάσταση, αλλά και δημιουργίας εκείνων των προϋποθέσεων που θα επιτρέψουν σε όλους την παραμονή στον τόπο τους. Τους το χρωστάμε. Κάναμε στάχτη την περιοχή τους. Οφείλουμε, λοιπόν, έτσι να επανορθώσουμε τα πράγματα. Δεν μπορούν, για παράδειγμα, να περιμένουν ούτε μία μέρα οι κτηνοτρόφοι και οι μελισσοκόμοι που δεν έχουν ζωοτροφές.

Η επόμενη μέρα, βεβαίως, και απαιτεί για το δάσος, εργασίες αντιπλημμυρικής προστασίας και κήρυξης αναδασωτέων όλων των εκτάσεων. Πρέπει να ολοκληρωθούν οι σχετικές διαδικασίες, τουλάχιστον, μέχρι τέλος Νοεμβρίου, για να μην έχουμε πολλά προβλήματα σε περιοχές. Μιας και μιλάμε για αναδασωτέες εκτάσεις, να βοηθήσουμε και να αφήσουμε τη «μάνα φύση» να επαναφέρει, ουσιαστικά, τη δασική κατάσταση στον συγκεκριμένο χώρο.

Οι πρώτες εκτιμήσεις, γιατί οι καταγραφές δεν έχουν ολοκληρωθεί, συνολικά, για όλες τις πυρκαγιές του Αυγούστου, είναι ότι κάηκαν 1.300.000 στρέμματα δάσους, περισσότερο από 100.000 στρέμματα καλλιεργειών, κυρίως, ελιάς. Να γνωρίζουμε, ότι όλες αυτές οι πυρκαγιές είναι, κυρίως, αγροτοδασικές και ο αγροτικός χώρος τις πληρώνει ακριβά. Καταστράφηκαν εκατοντάδες σπίτια και επιχειρήσεις, απανθρακώθηκαν χιλιάδες μελίσσια και ζώα.

Πρέπει να το επαναλάβω. Οφείλουμε να δημιουργήσουμε προϋποθέσεις, για να βιώσουν, για παράδειγμα οι αγρότες, καταστάσεις, που δεν θα έχουν καμία σχέση, με αυτά που βίωσαν άλλοι αγρότες με τον «Ιανό» ή με άλλες κρίσεις, που, ουσιαστικά, δεν δόθηκε η δυνατότητα να απορροφήσουν κονδύλια που είχαν, υποτίθεται, εγκριθεί γι’ αυτούς. Η «κραυγή» αγωνίας για την επόμενη μέρα είναι, ακριβώς, αυτή. «Θέλουμε να μείνουμε στις ρίζες μας, να συνεχίσουμε τη δουλειά που είχαμε ή και μία άλλη, που θα διασφαλίζει την επιβίωσή μας», είπε συγκεκριμένα Πρόεδρος τοπικής κοινότητας.

Σε αυτή τη θέση εμείς απαντάμε, τονίζοντας, ιδιαίτερα, ότι η περιοχή, παράλληλα με την περιβαλλοντική αποκατάσταση που θα απασχολήσει πολλούς και για πολλά χρόνια, να στηριχτεί σε δύο τομείς που προσφέρουν τις απαραίτητες δυνατότητες και είναι ο τουριστικός και ο αγροτικός τομέας. Ιδιαίτερα, επειδή βρισκόμαστε στην περίοδο ολοκλήρωσης της καταγραφής, δημιουργούνται πάρα πολλά προβλήματα, για τα οποία πρέπει να είμαστε ελαστικοί. Ταυτόχρονα, να έχουν στο νου τους, αυτοί που καταγράφουν, ότι μιλάμε για μία ολοκληρωτική καταστροφή.

Παράδειγμα για τους κτηνοτρόφους, μιλάμε για άμεση και, χωρίς αποκλεισμούς, καταβολή αποζημιώσεων. Αυτό σημαίνει, ότι εντός του Οκτωβρίου και χωρίς αποκλεισμούς, όσοι έχουν χάσει περισσότερα ζώα απ’ αυτά που έγιναν δεκτά στην καταγραφή, να ενημερωθούν την ώρα της πληρωμής, ότι υπάρχει δικαίωμα -και να το ασκήσουν- να καταθέσουν ένσταση και προς αυτή την κατεύθυνση, οφείλουμε όλοι να βοηθήσουμε. Είναι αδιανόητο, παραδείγματος χάρη, για το 100% των απολεσθέντων ζώων να ζητούνται αποδεικτικά στοιχεία, όπως είναι αδιανόητο, για να ενταχθούν στο ΕΣΠΑ, δηλαδή, στις κρατικές ενισχύσεις, οι στάβλοι και οι αποθήκες, να ζητούνται άδειες λειτουργίας, όταν προηγούμενα λειτουργούσαν με παρατάσεις. Υπήρχε πρόβλημα. Όμως, λειτουργούσαν με παρατάσεις.

Τα ίδια, βεβαίως, αφορούν και τους μελισσοκόμους, μην τους ξεχνάτε. Όμως, εκεί που είναι η μεγάλη καταστροφή, είναι ότι έχουμε 250.000, τουλάχιστον, ελαιόδεντρα, τα οποία βγήκαν εκτός παραγωγικής διαδικασίας. Η αποζημίωση αυτών, μέσω ΠΣΕΑ, αν δεν ακολουθηθεί η διαδικασία ad hoc, δηλαδή, γρήγορα και με απλή μονογραφή της Ευρωπαϊκής Επιτροπής, θα υπάρξουν μεγάλες καθυστερήσεις. Πρέπει να βρεθεί τρόπος, έγκαιρα, να δοθούν οι συγκεκριμένες αποζημιώσεις.

Ειδικά εμείς στην Εύβοια έχουμε τους ρητινοκαλλιεργητές. Πρέπει να φροντίσουμε να μείνουν στην περιοχή τους, που σημαίνει, ότι πρέπει να καλυφθεί το εισόδημά τους, τόσο από την επιδότηση, όσο και από την απώλεια, την καταστροφή της παραγωγής τους. Υπάρχουν κι’ άλλες λύσεις και έχουν συζητηθεί, όπως είναι οι λύσεις πρόωρης συνταξιοδότησης.

Οι δασικές υπηρεσίες, αυτή την ώρα, αντιμετωπίζουν πάρα πολύ μεγάλο πρόβλημα προσωπικού, σε όλα τα επίπεδα. Βεβαίως, για να ασκήσει δασική πολιτική μία υπηρεσία, πρέπει να έχει και αντίστοιχους πόρους. Σίγουρα, κύριο ζητούμενο για το δασικό οικοσύστημα είναι η οικολογική ισορροπία. Αυτή μπορεί να επιτευχθεί με μία διαχείριση, που θα δίνει τη δυνατότητα στους κατοίκους των παραδασόβιων περιοχών να υπηρετούν αυτή την ισορροπία, διασφαλίζοντας, όμως, ένα εισόδημα που θα τους επιτρέπει να μείνουν σε αυτές. Στα δάση μας, όχι μόνο δεν υπάρχει εισόδημα, αλλά και στοιχειώδης διαχείριση. Το 95% στερείται διαχειριστικής έκθεσης και είναι χωρίς καθαρισμό και ουσιαστική φύλαξη. Καταλαβαίνετε, λοιπόν, τι τεράστια προβλήματα υπάρχουν.

Ας μιλήσουμε για τις πυρκαγιές. Στη χώρα μας, υπήρχαν, υπάρχουν και θα υπάρχουν πυρκαγιές. Τα αίτια που τις προξενούν, είναι δεδομένα. Είναι η σύνθεση της χλωρίδας των μεσογειακών δασικών οικοσυστημάτων, που είναι πυρόφιλη. Κυρίαρχη εκεί είναι η χαλέπιος πεύκη που, βεβαίως, είναι υπόθεση της φύσης. Αν δε, συνδυαστεί με τα ξερά χόρτα από αγροτικές καλλιέργειες, όλα αυτά κάνουν «εκρηκτική» την κατάσταση.

Βεβαίως, δεύτερος παράγων είναι οι καιρικές συνθήκες που και αυτές είναι υπόθεση της φύσης και αναμενόμενες. Αύγουστος στη χώρα μας, χωρίς υψηλές θερμοκρασίες και μελτέμια, δεν μπορεί να υπάρξει. Όμως, τα μέτρα πρόληψης, σύμφωνα με τις αναφορές των δασαρχείων, λόγω υποχρηματοδότησης, ήταν ελλιπή. Είναι σημαντικό να πούμε, ότι υπάρχει και η ανθρώπινη δραστηριότητα από την άλλη πλευρά. Υπάρχει η Πολιτεία με τη συμπεριφορά της. Υπάρχει ο κακός αγρότης, υπάρχει ο εμπρηστής και υπάρχουν οι φορείς του Δημοσίου, για παράδειγμα οι Οργανισμοί Τοπικής Αυτοδιοίκησης, η ΔΕΗ, όλοι αυτοί οι οποίοι προξενούν με τη συμπεριφορά τους, τις πυρκαγιές.

Από πολλούς ακούγεται, ότι φταίει η κλιματική αλλαγή, φταίει η κλιματική κρίση. Η κλιματική κρίση, απλώς, επιτείνει, μεγαλώνει το πρόβλημα που υπάρχει, εξαιτίας όλων αυτών των προηγούμενων που είπα. Δεν είναι αυτή, όμως, που προξενεί τις πυρκαγιές. Είναι η ανθρώπινη δραστηριότητα που δημιουργεί τις συγκεκριμένες πυρκαγιές. Γι’ αυτό, λοιπόν, εκεί πρέπει να δοθεί, ιδιαίτερα, βάρος.

Η Κυβέρνηση γνώριζε πολύ καλά το επίπεδο συναγερμού πυρκαγιών και δήλωνε ότι ο κρατικός μηχανισμός είναι έτοιμος. Αποδείχθηκε, όμως, εκ των πραγμάτων, ανύπαρκτος. Ένας σωστός σχεδιασμός προστασίας από τις πυρκαγιές, πρέπει να στηρίζεται, κυρίως, στην πρόληψη και δευτερευόντως, στην καταστολή. Αναμφίβολα, δεν μπορούμε να ρίχνουμε, μονίμως, το βάρος της αντιμετώπισης των πυρκαγιών, στον ηρωισμό και στην αυτοθυσία του προσωπικού της δασοπυρόσβεσης. Ασφαλώς, και πρέπει να επαναπροσεγγιστεί, όπως αναφέρει και το πόρισμα Goldammer. Χαίρομαι, ιδιαίτερα, γιατί χθες άκουσα τον Πρωθυπουργό, αλλά και ευρύτερα, ότι τυγχάνει αποδοχής.

Να ξεκαθαρίσουμε, λοιπόν, ότι όσοι ασχολούνται σήμερα με τη δασοπυρόσβεση χρειάζονται, αρκεί να έχουν συγκεκριμένους ρόλους. Αυτή είναι η Δασική Υπηρεσία για την πρόληψη, η Τοπική Αυτοδιοίκηση για την έγκαιρη επέμβαση, η Πυροσβεστική Υπηρεσία για την καταστολή. Η συνεργασία τους είναι αυτή, όπως αναφέρει και το πόρισμα Goldammer, που θα δημιουργήσει τις προϋποθέσεις, όπου όλο αυτό μαζί, υπό τον συντονισμό ενός, ο οποίος γνωρίζει τι σημαίνει δασικό οικοσύστημα, γνωρίζει τις παραμέτρους βλάστησης, τις παραμέτρους του εδάφους, μπορεί, ουσιαστικά, να κατευθύνει και να συντονίζει. Δεν θέλω, σώνει και καλά, να πω, ότι όλοι όσοι ασχολούνται με τη Δασική Υπηρεσία κατέχουν τη συγκεκριμένη διαδικασία. Αυτό θα το δείξει η διαδρομή. Ξεκινάμε, λοιπόν, με αυτούς που γνωρίζουν και ξέρουν. Από κει και πέρα, εκ των πραγμάτων, από την ώρα που η Δασική Υπηρεσία είναι ο φυσικός διαχειριστής του συγκεκριμένου οικοσυστήματος, αυτός που επισκέπτεται και γνωρίζει τις περιοχές, να αναλάβει τον συγκεκριμένο συντονισμό.

 Επιτρέψτε μου, να αναφερθώ σε δύο άρθρα της Πράξης Νομοθετικού Περιεχομένου. Στο 4ο, που αφορά στις διατάξεις επίσπευσης των ειδικών δασοτεχνικών έργων και στο 6ο, που αφορά στους αναδόχους αναδάσωσης. Το έργο που αφορά στα δασοτεχνικά έργα, πρέπει οι μελέτες να γίνονται, οπωσδήποτε, από τη Δασική Υπηρεσία, η οποία και θα παραλαμβάνει το έργο και θα το πιστοποιεί. Θα μου πείτε, προηγούμενα, έλεγες ότι δεν έχει προσωπικό η Δασική Υπηρεσία, να κάνει αυτές τις δουλειές. Για παράδειγμα, το Δασαρχείο της Λίμνης Ευβοίας, ιδιαίτερα, σε αυτή την καταστροφή, είναι αυτό που θίχτηκε περισσότερο. Είναι δύο δασολόγοι. Ο ένας είναι στην υπηρεσία, ο άλλος δασολόγος έρχεται, εντός των ημερών, διότι τελειώνει η άδειά του, για να πάρει τη σύνταξη. Αντιλαμβάνεστε, λοιπόν, τι προβλήματα υπάρχουν. Όμως, δεν μπορούμε μερικά πράγματα να τα ξεπεράσουμε. Πρέπει να παρακολουθεί και να πιστοποιεί η Δασική Υπηρεσία.

 Έρχομαι στο 6ο άρθρο, που αφορά στους αναδόχους αναδασώσεων. Μας βρίσκει, εντελώς, αντίθετους, γιατί, ουσιαστικά, δεν έχει εφαρμογή το συγκεκριμένο, με την κήρυξη αναδασωτέων όλων των εκτάσεων που κάηκαν. Τουλάχιστον, για δεκαπέντε χρόνια, θα περιμένουμε, είναι υποχρέωση αυτό, να δούμε τα αποτελέσματα της φυσικής αναγέννησης. Είπαμε, και να θελήσουμε να μπούμε μέσα, η ίδια η φύση με τη χαλέπιο πεύκη θα εξαφανίσει, όποια είδη θελήσουμε να βάλουμε. Όμως, αυτή η διαδικασία της αναδάσωσης, θέλει, τουλάχιστον, δεκαπέντε χρόνια να περιμένουμε, για να δούμε τα αποτελέσματα και να συνταχθεί η σχετική πράξη.

 Απλώς, θα σας πω, ότι, δυστυχώς, όλη η Ελλάδα, τουλάχιστον η νότια, εξακολουθεί να είναι αναδασωτέα, διότι καμία από τις πράξεις κήρυξης αναδασωτέων δεν έχει εξεταστεί, αν υλοποίησε τη συγκεκριμένη πράξη. Άρα, λοιπόν, δεν μπορώ να φανταστώ αναδόχους αναδάσωσης, να αναδασώνουν σε φρεσκοσκαμμένες εκτάσεις, όταν, μάλιστα, πρόκειται και για εταιρείες αναδόχων, άλλης φύσεως, έργων. Το επαναλαμβάνω αυτό, γιατί, κάποια στιγμή, μπορεί να αποτελέσει και πρόσχημα αυτό για άλλες μεταβολές χρήσης.

Οι υπόλοιπες ρυθμίσεις και ενισχύσεις, δεν φέρνουν τίποτα το καινούργιο, πέρα από τα αυτονόητα, αν και οι ζημιές είναι τέτοιες που οδηγούν σε εξαφάνιση ανθρώπους και δραστηριότητες, που πρέπει να μείνουν στα χωριά τους. Άρχισαν, ήδη κι’ αυτές, να λειτουργούν, επικοινωνιακά, στον «βωμό» του Επιτελικού Κράτους της Ν.Δ.. Το είπα στην αρχή της ομιλίας μου.

Κυρίες και κύριοι συνάδελφοι, δυστυχώς, για εσάς ο μύθος σας κατέρρευσε, αλλά το θέμα είναι, ότι αυτό το πλήρωσαν, ιδιαίτερα, οι τοπικές κοινωνίες της επαρχίας.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Αρβανιτίδης, Ειδικός Αγορητής του Κινήματος Αλλαγής.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κυρίες και κύριοι συνάδελφοι, δυστυχώς, η νέα κοινοβουλευτική περίοδος ανοίγει με τα έκτακτα μέτρα των δύο Πράξεων Νομοθετικού Περιεχομένου, εξαιτίας των καταστροφικών πυρκαγιών.

Πέρα, όμως, από τα έκτακτα μέτρα, στις ΠΝΠ περιλαμβάνονται και μέτρα μόνιμου χαρακτήρα, όπως η μεταφορά των δασικών υπηρεσιών στο Υπουργείο Περιβάλλοντος, για την οποία, όπως είπα προηγουμένως, καλό θα ήταν να προηγηθεί μία συζήτηση. Έχετε δεσμευτεί, κύριε Πρόεδρε, και ελπίζω άμεσα να προκαλέσετε αυτή τη συζήτηση και με τους δασολόγους και με όσους ενεπλάκησαν στις πυρκαγιές. Θα ήταν χρήσιμο να τους ακούσουμε. Να ακούσουμε τους καθ’ ύλην αρμόδιους ανθρώπους, για το πώς θα λειτουργήσει καλύτερα η μεταφορά και πώς θα είναι πιο αποτελεσματική. Δυστυχώς, έχουμε το παράδειγμα του ΟΦΥΠΕΚΑ για τη μεταφορά των φορέων διαχείρισης, ο οποίος, ενάμιση χρόνο μετά την ψήφιση του νόμου, ακόμη δεν λειτούργησε πλήρως.

Σε κάθε περίπτωση, όμως, θα πρέπει να επισπευστούν όλες οι προπαρασκευαστικές ενέργειες για τη μεταβίβαση των δασικών υπηρεσιών στο Υπουργείο Περιβάλλοντος, διότι η, μέχρι τώρα, εμπειρία μάς δείχνει, ότι η μεταφορά αρμοδιοτήτων προκαλεί περισσότερα «βραχυκυκλώματα» και καθυστερήσεις, παρά λύνει προβλήματα.

Συζητάμε, ωστόσο, σήμερα, τα ειδικότερα μέτρα, μία ημέρα, μετά από τη χθεσινή γενικότερη συζήτηση σε επίπεδο Αρχηγών. Μία συζήτηση, στην Ολομέλεια, την οποία, στην ουσία, προκαλέσαμε εμείς, το Κίνημα Αλλαγής, ζητώντας, άμεσα, να ανοίξει πιο γρήγορα η Βουλή. Στη χθεσινή, λοιπόν, συζήτηση, δυστυχώς, είδαμε έναν Πρωθυπουργό κατώτερο των περιστάσεων που απευθύνθηκε υποτιμητικά στην κυρία Γεννηματά. Είδαμε την Κυβέρνηση της Νέας Δημοκρατίας να επιλέγει να βάζει χαμηλά τον πήχη. Να την ενδιαφέρει, κυρίως, μόνο η σύγκριση με τον ΣΥΡΙΖΑ και μάλιστα, να διαγωνίζεται πάνω σε τραγικά γεγονότα. Η λέξη «αυτοκριτική» δεν ακούστηκε, ούτε από την Κυβέρνηση, ούτε και από την Αξιωματική Αντιπολίτευση, παρά τα όσα δραματικά έχουμε ζήσει σε αυτόν τον τόπο.

Αποδείχθηκε περίτρανα και χθες, ότι, τελικά, όποιος και να κυβερνάει, είτε η Νέα Δημοκρατία, είτε ο ΣΥΡΙΖΑ, συμπεριφέρεται, δυστυχώς, με τον ίδιο τρόπο. Η μεν Νέα Δημοκρατία, ανακάλυψε πάλι αντίπαλο την κλιματική αλλαγή. Παλιότερα, βέβαια, υπήρχε ο «στρατηγός άνεμος». Ο δε ΣΥΡΙΖΑ, θυμήθηκε, ότι η κλιματική αλλαγή ξεκίνησε, πριν από τρία χρόνια περίπου. Ήμασταν εμείς, βέβαια, το ΠΑΣΟΚ, με τον Γιώργο Παπανδρέου, που τα προηγούμενα χρόνια μιλήσαμε έγκαιρα για την κλιματική αλλαγή. Και δεν μιλήσαμε απλά. Προχωρήσαμε σε συγκεκριμένα μέτρα, όπως στη δημιουργία θεματικού Υπουργείου Περιβάλλοντος και Κλιματικής Αλλαγής, το «Πράσινο» Ταμείο και σε πάρα πολλές παρεμβάσεις, που τότε, στην αρχή του προβλήματος, ήμασταν και προβλεπτικοί, αλλά και ουσιαστικοί.

Ναι, η κλιματική κρίση είναι, πλέον, εδώ. Όχι, απλά, η κλιματική αλλαγή. Η κλιματική κρίση είναι επιβαρυντικός παράγοντας για τις δασικές πυρκαγιές, αλλά αυτό δεν μπορεί να αποτελεί άλλοθι για κανέναν. Δυστυχώς, η αλήθεια που αποδείχθηκε, είναι ότι το κυβερνητικό σύστημα πολιτικής προστασίας δοκιμάστηκε και απέτυχε. Ο ίδιος ο Περιφερειάρχης Στερεάς Ελλάδας κατήγγειλε, ότι υπήρχε εντολή μη κατάσβεσης και αναρωτιέμαι, αν θα έπρεπε η Δικαιοσύνη να τον καλέσει να δώσει εξηγήσεις, για το τι εννοεί με την τοποθέτησή του. Μόνο στην Αττική, στα Γεράνεια Όρη, στη Βαρυμπόμπη, στην Κερατέα και τα Βίλια έχουμε, συνολικά, 260.000 καμένα στρέμματα. Μιλάμε για καμένες εκτάσεις που ξεπερνούν τη μισή έκταση ολόκληρου του μητροπολιτικού πολεοδομικού συγκροτήματος της πρωτεύουσας που είναι 460.000 στρέμματα. Μισή Αθήνα έχει καεί σε έκταση.

Οι φετινές καταστροφικές πυρκαγιές ανέδειξαν την υποστελέχωση, την έλλειψη σύγχρονων μέσων, τη μη επαρκή χρηματοδότηση της πρόληψης, την έλλειψη συντονισμού και οργάνωσης και τα πολλά προβλήματα που υπάρχουν στη λειτουργία των δασικών υπηρεσιών. Οι προσλήψεις στις δασικές υπηρεσίες, ενώ αποτελούν αναγκαιότητα, ακόμη και από που τότε που μας πίεζαν οι θεσμοί, ότι είχαμε διογκωμένο δημόσιο, εκκρεμούν πάνω από δύο χρόνια στα συρτάρια του Υπουργείου Εσωτερικών. Εσείς, κύριε Σκρέκα, σε επιστολή που στείλατε, λίγο πριν από τις πυρκαγιές του Αυγούστου, στον κ. Βορίδη, ζητούσατε την άμεση στελέχωση των δασικών υπηρεσιών με 300 δασολόγους και δασοπόνους.

Λέγατε, αυτολεξεί, ότι «κάθε δασολόγος καλείται σήμερα να διαχειριστεί έκταση 381.260 στρεμμάτων, με βάση το επιστημονικό πεδίο της γνώσης του. Στην πραγματικότητα, υπάρχουν δασικές υπηρεσίες με κανέναν ή το πολύ με έναν δασολόγο-δασοπόνο και φυσικά, το πρόβλημα της υποστελέχωσης των δασικών υπηρεσιών αναμένεται να γιγαντωθεί περισσότερο τα επόμενα δύο χρόνια, αφού αναμένεται να συνταξιοδοτηθεί ποσοστό μεγαλύτερο του 40% του υπηρετούντων σήμερα προσωπικού των συγκεκριμένων ειδικοτήτων». Αυτολεξεί, εσείς τα λέγατε, κύριε Υπουργέ στην επιστολή σας.

«Στην πραγματικότητα οι ανάγκες των δασικών υπηρεσιών για προσλήψεις επιστημονικού προσωπικού τα επόμενα τρία χρόνια υπερβαίνουν τις 1.500, λόγω των συνταξιοδοτήσεων», όπως εσείς αναφέρετε. Πότε θα ξεμπλοκάρουν αυτές οι διαδικασίες; Πότε θα γίνουν αυτές οι προσλήψεις και πόσες είναι; Συγκεκριμένα ερωτήματα που όταν κάνεις σχεδιασμό και θέλεις να στελεχώσεις υπηρεσίες που θα έναν παίξουν ρόλο, οφείλετε να απαντήσετε.

Και τώρα έρχομαι στο θέμα της μη επαρκούς χρηματοδότησης της πρόληψης. Όπως προκύπτει από την Έκθεση του Γενικού Λογιστηρίου, το συνολικό κόστος των μέτρων των δύο Πράξεων Νομοθετικού Περιεχομένου που ψηφίζουμε, θα επιβαρύνουν τον Κρατικό Προϋπολογισμό κατά 60 εκατομμύρια. Πιο συγκεκριμένα, 58 εκατομμύρια για δαπάνες και 2,7 η πρόβλεψη για απώλεια εσόδων. Κι’ αυτά χωρίς να μπορούν να συνυπολογιστούν, επακριβώς, τώρα όλες οι δαπάνες, οι οποίες θα αποδειχτούν μετά από τις αυτοψίες που θα γίνουν. Αναλογίζεστε, αν η Κυβέρνηση σας είχε δώσει, έστω και ένα μέρος από αυτά τα 60 εκατομμύρια σε μέτρα πρόληψης, ότι, ίσως, δεν θα ήσασταν αναγκασμένοι τώρα να τρέχετε να βρείτε από πού θα καλύψετε την «τρύπα» που δημιουργείται από τα μέτρα αποκατάστασης στον Προϋπολογισμό; Βέβαια, δεν υπολογίζετε πουθενά ακόμη το τεράστιο κόστος από την απώλεια δασικού, αγροτικού και ζωικού πλούτου και της βιοποικιλότητας των περιοχών που κάηκαν.

Παράλληλα, η Κυβέρνηση, είχε ανακοινώσει πριν από τις πυρκαγιές, τη χρηματοδότηση από το Ταμείο Ανάκαμψης με 224 εκατομμύρια του Εθνικού Σχεδίου Αναδάσωσης, με ορίζοντα ολοκλήρωσης το 2025, όπου προβλέπεται η υλοποίηση δράσεων αναδάσωσης, σε έκταση 16.500 εκταρίων σε όλη την Ελλάδα. Δηλαδή, 165.000 στρέμματα. Μιλάμε για 500 στρέμματα, περίπου, ανά Δήμο της χώρας, με έμφαση στις περιαστικές περιοχές. Επίσης, 45 εκατομμύρια είχατε εντάξει στο Ταμείο Ανάκαμψης για την ανάπλαση των πρώην βασιλικών κτημάτων του Τατοΐου. Δεν ξέρω όλα αυτά πώς θα υλοποιηθούν. Τι σκεφτόσασταν και ποιες πραγματικές συνθήκες έχουν διαμορφωθεί τώρα. Σαφώς, θα απαιτηθούν πολύ περισσότεροι πόροι και γι’ αυτό υπήρξε και η πρόταση, ότι πρέπει να ξαναδείτε το θέμα του Ταμείου Ανάκαμψης. Δεν ξέρω με ποια δυνατότητα, είναι δική σας επιλογή.

Είναι προφανές, λοιπόν, ότι ήταν, ήδη, πολύ λίγα αυτά που είχατε προβλέψει και τα στρέμματα και οι πόροι. Αν συνυπολογίσουμε τις φετινές καμένες εκτάσεις, που ξεπερνούν στα τέλη του Αυγούστου το 1,3 εκατομμύρια στρέμματα, τότε μιλάμε, ότι το Εθνικό Σχέδιο Αναδάσωσης, αποτελεί πια «σταγόνα στον ωκεανό», καθώς υπάρχουν, δυστυχώς, νέα δυσάρεστα δεδομένα που πρέπει να συνεκτιμήσετε. Η φύση θα κάνει τη δουλειά της, βέβαια, με τη φυσική αναγέννηση των δασών που κάηκαν, όπου, βέβαια, τα δάση δεν έχουν ξανακαεί και όπου την αφήσουμε, λαμβάνοντας, παράλληλα, και τα απαραίτητα μέτρα προστασίας. Η Κυβέρνηση, όμως, οφείλει να βάλει σε άμεση προτεραιότητα την εξεύρεση περισσότερων πόρων για αναδασώσεις και να εξασφαλίσει την ισόρροπη γεωγραφική κατανομή των ποσών και των έργων.

Οι ανάγκες είναι τεράστιες σε όλη την Ελλάδα. Πολύ περισσότερο στην Αττική, την Εύβοια, την Ηλεία, αλλά και στη δική μας περιοχή στον βορρά, στη Βόρεια Ελλάδα, που δεν είχε, ευτυχώς, τόσα προβλήματα φέτος, είναι ανάγκη να ενισχυθεί η αναδάσωση της περιαστικής περιοχής.

Κύριε Υφυπουργέ, αρμόδιε για τα θέματα αυτά, σας έχω, ήδη, προτείνει τον μεγάλο στόχο της αναδάσωσης του Γαλλικού Ποταμού που μπορεί να αποτελέσει, μαζί με το Σέιχ Σου, μία άλλη συγκέντρωση πρασίνου που τόσο ανάγκη έχει η Θεσσαλονίκη.

Όμως, για να είναι αποτελεσματικές και εφαρμόσιμες οι «πράσινες» πολιτικές, πρέπει να εμπλέκουν, δημιουργικά, τους πολίτες στις δράσεις πρόληψης, οι οποίες θα πρέπει να συνδιαμορφώνονται με τις τοπικές κοινωνίες, με σκοπό τη διασφάλιση της περιβαλλοντικής προστασίας, την ανάπτυξη της υπαίθρου και τη βελτίωση της ποιότητας ζωής των πολιτών. Αλλά και οι δράσεις αποκατάστασης, για να είναι αποτελεσματικές, χρειάζονται την ενεργή συμμετοχή των κατοίκων των περιοχών που έχουν πληγεί, δεδομένης της σύνδεσης του δάσους με τη ζωή τους, με την οικονομική και κοινωνική πραγματικότητα που βιώνουν οι πολίτες στις καμένες περιοχές. Αποδείχθηκε περίτρανα στα γεγονότα που συνέβησαν. Οι άνθρωποι, παρ’ όλο που πήραν το μήνυμα εκκένωσης από το 112 -την περίφημη επιλογή που κάνατε και η οποία τα λύνει όλα- έμειναν -και ευτυχώς- σε πολλές περιοχές, δίνοντας μόνοι τους τη «μάχη» και σε πάρα πολλές περιπτώσεις την κέρδισαν.

Έρχομαι τώρα στα άρθρα της Πράξης Νομοθετικού Περιεχομένου τα οποία θέλω να επισημάνω. Υπάρχει σοβαρός προβληματισμός για τον ορίζοντα απαγόρευσης μετακίνησης, διέλευσης και παραμονής, σε ότι αφορά στις οικιστικές περιοχές, τους οικιστικούς ιστούς και μάλιστα, μέχρι τις 31 Οκτωβρίου. Αντίστοιχες εκκλήσεις για πιο ορθολογική αντιμετώπιση έχουν γίνει και από την Κρήτη, από το Φαράγγι της Σαμαριάς, που είναι προστατευόμενη περιοχή. Η ρύθμιση, όπως την έχετε κάνει, προδίδει την έντονη αδυναμία και ανεπάρκεια της φύλαξης των μικρών χώρων πρασίνου σε αστικές περιοχές και οδηγεί, δυστυχώς, μαζί με τα μέτρα αντιμετώπισης της πανδημίας τον κόσμο σε παραπάνω εγκλεισμό, αφού δεν υπάρχουν διαθέσιμοι χώροι, στους οποίους να μπορεί να αναζητήσει βελτίωση της ψυχολογικής του κατάστασης, συμμετοχή και κυκλοφορία μέσα στο δάσος.

Επίσης, οι εργασίες μελισσοκομίας με αυστηρές προφυλάξεις θα έπρεπε να επιτρέπονται. Τι θα κάνουν αυτοί οι άνθρωποι; Αποτελεί μία σταθερή ετήσια επαγγελματική δραστηριότητα που θα πληγεί, ακόμη περισσότερο, με αυτό το μέτρο της οριζόντιας απαγόρευσης ορισμένων δραστηριοτήτων. Θα πρέπει να εξειδικεύσετε, λοιπόν, καλύτερα και πιο στοχευμένα, όλες αυτές τις επιλογές που έχετε κάνει.

Όλα τα δασοτεχνικά έργα θα πρέπει να γίνουν με περιβαλλοντικές παραμέτρους, φυσικά υλικά και ήπιες παρεμβάσεις. Σε καμία περίπτωση, δεν πρέπει να κοπούν καμένα πλατάνια και, γενικά, πυρόπληκτη χλωρίδα στις όχθες των ποταμών. Μεγάλος αριθμός δέντρων θα αναγεννηθούν από το ριζικό τους σύστημα. Επίσης, υπάρχει ο θεσμός των αναδόχων αναδάσωσης, ένας θεσμός που μπορεί να είναι καλοδεχούμενος, εάν και εφόσον βέβαια, πρόκειται για μία ουσιαστική συμβολή του ιδιωτικού τομέα, αλλά αυτές οι παρεμβάσεις πρέπει να γίνουν με ξεκάθαρους όρους.

Κι εδώ χρειαζόμαστε ξεκάθαρες απαντήσεις, κύριε Υπουργέ. Θα προηγηθεί η αξιολόγηση της αποτελεσματικότητας της φυσικής αναδάσωσης και αναβλάστησης όλων των υπολοίπων φυτών που γίνεται χωρίς κανένα κρατικό ή ιδιωτικό έξοδο, πριν από οποιαδήποτε τεχνητή αναδάσωση; Πώς θα γίνει όλο αυτό; Τι θα γίνει με τα παραγόμενα προϊόντα υλοτομίας και ποιος θα «καρπωθεί» την παραγόμενη αξία πώλησής τους; Τι είδους αντιπαροχές ενδέχεται να λάβουν οι ιδιώτες; Με τι είδους δέντρα και από πού, από ποια φυτώρια θα γίνουν οι αναδασώσεις; Η κήρυξη των αναδασώσεων θα λάβει ως πρόβλεψη τις εκκρεμότητες των δασικών χαρτών;

Έρχομαι τώρα στην οικονομική στήριξη. Έχετε σκεφτεί, πέραν της κατάθεσης αιτήσεων, μέσω της ψηφιακής πλατφόρμας, να θεσπιστεί, παράλληλα, και χειρόγραφη δυνατότητα εξυπηρέτησης στα ΚΕΠ, για όσους συμπολίτες μας δεν έχουν ηλεκτρονική πρόσβαση και γνώση; Υπάρχουν άνθρωποι στις περιοχές αυτές που έχουν πολύ χαμηλότερες δεξιότητες και δυνατότητα πρόσβασης. Θα πάνε πάλι στους λογιστές; Δεν ξέρω με ποιον τρόπο αυτό μπορεί να γίνει.

Εκτός από τις εφάπαξ έκτακτες επιχορηγήσεις, στα άρθρα 10 και 12, θα πρέπει η Κυβέρνηση, οπωσδήποτε, στον πρωτογενή τομέα, πρώτον, να αποζημιώσει, πλήρως, τους αγρότες για την απώλεια της παραγωγής τους. Να καλύψει, πλήρως, την αποκατάσταση φυτικού και ζωικού κεφαλαίου. Να υπάρξει, επιτέλους, ελάχιστο εγγυημένο εισόδημα, έως ότου υπάρξει αποδοτική παραγωγή. Να βγάλει, άμεσα, την κυα, που προβλέπεται από το άρθρο 14 της Πράξης Νομοθετικού Περιεχομένου, για την οριοθέτηση των περιοχών που θα περιλαμβάνει τα μέτρα στεγαστικής συνδρομής. Να καλύψει τα κενά της ΠΝΠ, όπως, για παράδειγμα, η μη αναφορά στους μη επαγγελματίες αγρότες στα μέτρα αρωγής. Να διευκρινιστεί, για ποιους ισχύει η αναστολή φορολογικών ασφαλιστικών υποχρεώσεων. Δείτε τι μπορεί να συμβεί. Υπάρχουν εταιρείες, οι οποίες υπήρχαν, διότι έβρισκαν τις ελιές ή όποιο προϊόν έχει καεί και έτσι δούλευαν. Αυτοί δεν έχουν πάθει ζημιά. Ποιος θα καλύψει τη φορολογία, αφού δεν έχουν πρώτη ύλη; Πώς θα δουλέψει όλο αυτό; Ασχολήθηκε κανένας με αυτά τα ζητήματα;

Κυρίες και κύριοι συνάδελφοι, επειδή όλη αυτή η συζήτηση που κάνουμε σήμερα δεν είναι συζήτηση από το μηδέν, αλλά έχουν ειπωθεί και ξαναειπωθεί προτάσεις, έχουν προταθεί μέτρα και επειδή σήμερα συνεδριάζουμε, από κοινού, με την Επιτροπή Περιβάλλοντος, θέλω να θυμίσω κάτι, στο οποίο αναφέρθηκε χθες και ο Πρωθυπουργός. Αν ανατρέξει και διαβάσει κανείς τέσσερις μόνο σελίδες, από την 29 έως την 32, της Έκθεσης της Επιτροπής Περιβάλλοντος του 2008, μετά την καταστροφική πυρκαγιά στην Ηλεία, αλλά και αν ανατρέξει κάποιος στα συμπεράσματα της Επιτροπής Goldammer για το Μάτι το 2019 θα δει, δυστυχώς, ότι είμαστε πάλι στο ίδιο έργο θεατές.

Την Έκθεση, μάλιστα, του 2008, την υπογράφει ο ίδιος, ο κ. Πρωθυπουργός, ως Πρόεδρος της Επιτροπής. Ειδικά δε, για το θέμα των δασικών πυρκαγιών, στην ακρόαση των φορέων, είχε τοποθετηθεί τότε και ο σημερινός Υφυπουργός -και οφείλω και εγώ να του εκφράσω περαστικά για την προσωπική του περιπέτεια- ο κ. Χαρδαλιάς, που τότε ήταν Πρόεδρος του Συνδέσμου Προστασίας Ανάπτυξης του Υμηττού.

Από πορίσματα, λοιπόν, «χορτάσαμε». Προτάσεις και συμπεράσματα πλήθος, από την εφαρμογή των προτάσεων, όμως, πάσχουμε και άρα, δεν χρειάζεται να ανακαλύψουμε ξανά την πυρίτιδα.

Θα ξεκινήσω, λοιπόν, και οφείλω να το κάνω, από την Έκθεση της Επιτροπής Περιβάλλοντος του 2008, που έλεγε, ότι «η πρόληψη, η άμεση πυρανίχνευση και η δασοπυρόσβεση αποτελούν τα τρία διακριτά επίπεδα για την πυροπροστασία. Τα κεντρικά προβλήματα που παρουσιάζει σήμερα ο τομέας δασοπυρόσβεσης και που χρήζουν συγκεκριμένων παρεμβάσεων, μπορεί, γενικά, να συνοψιστούν στην απουσία ενιαίου φορέα δασοπροστασίας, στην ελλιπή συμμετοχή των δασικών υπηρεσιών στην πρόληψη και την καταστολή, στην υποστελέχωση των δασικών υπηρεσιών, στην ανυπαρξία δασικών χαρτών και δασολογίου, στην ελλιπή αστυνόμευση και εποπτεία του δάσους, στις αδυναμίες σε επιχειρησιακό επίπεδο, στις αδυναμίες του συστήματος αποκατάστασης πυρόπληκτων περιοχών. Η Πεντέλη, η Πάρνηθα, το Ποικίλο Όρος και ο Υμηττός είναι οι τελευταίοι πνεύμονες πρασίνου της Αττικής, γι’ αυτό είναι ανάγκη να προστατευθούν και να αναπλασθούν με κάθε δυνατό τρόπο».

 Το 2008 τα λέγαμε αυτά. Τι φταίει, λοιπόν; Το πάγιο ζήτημα να ψάξουμε να βρούμε τους υπεύθυνους. Τι φταίει; Αυτά είναι ζητήματα. Η θεσμική μνήμη των υπηρεσιών, η πολιτική βούληση, μήπως; Κατ’ απόδειξη, λοιπόν, η διοίκηση αποτυγχάνει, κάθε φορά, παρ’ όλα τα σχέδια, να πετύχει αποτελέσματα.

Εμείς στο Κίνημα Αλλαγής έχουμε προτείνει, εδώ και καιρό, τόσο μέσα από την ψήφιση του ελληνικού κλιματικού νόμου, όσο και με προηγούμενες ευκαιρίες νομοθέτησης, που, δυστυχώς, η Κυβέρνηση αγνοεί, μέχρι στιγμής, τη θεσμοθέτηση Ταμείου Ασφάλισης Φυσικών Καταστροφών, προκειμένου να «θωρακιστούν» τα νοικοκυριά από τα ακραία καιρικά φαινόμενα, στα πρότυπα αντίστοιχων ταμείων που υπάρχουν σε άλλες χώρες. Δεν ανακαλύπτουμε από την αρχή δυνατότητες που υπάρχουν. Χαρακτηριστική είναι η περίπτωση της Τουρκίας, που μετά τον καταστροφικό σεισμό του 1999, θεσμοθετήθηκε η υποχρεωτική ασφάλιση όλων των κατοικιών με επιδότηση, μέσω ενός συνεγγυητικού ταμείου ασφάλισης φυσικών καταστροφών. Χώρες της Ευρώπης, όπως η Ελβετία, η Ισπανία, η Ρουμανία έχουν, ήδη, ιδρύσει συνεγγυητικά ταμεία φυσικών καταστροφών. Προτείνουμε την προσαρμογή ενός τέτοιου ταμείου στην Ελλάδα για τα ακραία καιρικά φαινόμενα, μαζί με τη συμμετοχή του ιδιωτικού τομέα.

Έχουμε προτείνει, επίσης, την άμεση ολοκλήρωση, έγκριση, καθώς και ουσιαστική επικαιροποίηση, ανά τακτά χρονικά διαστήματα -προτείνουμε τριετία- όλων των περιφερειακών σχεδίων για την προσαρμογή στην κλιματική αλλαγή. Προτείνουμε την εισαγωγή δεσμευτικής διάταξης για αύξηση υποχρεωτικά του δείκτη πρασίνου, ανά κάτοικο στις ελληνικές πόλεις. Μεταρρυθμίσεις στη διοίκηση και τομέα, στο πλαίσιο προστασίας των δασών για την πλήρη αξιοποίηση των δυνάμεων πολιτικής προστασίας της χώρας. Επιπλέον, προτείνουμε ένα εθνικό σχέδιο προστασίας από τις πυρκαγιές, τη δημιουργία συστήματος δημόσιας ασφάλειας για την αντιμετώπιση όλων των κινδύνων, με ξεκαθάρισμα αρμοδιοτήτων και κυρίως, των αρμόδιων, κατά περίπτωση, υπηρεσιών φυσικού ή τεχνολογικού κινδύνου. Προτείνουμε, επίσης, συγκρότηση ειδικού αναπτυξιακού προγράμματος για κάθε περιοχή που έχει πληγεί.

Η νέα, βέβαια, ανάπτυξη στις πληγείσες περιοχές πρέπει να είναι πράσινη και όχι «πράσινης» εκμετάλλευσης από λίγους.

Κύριε Πρόεδρε, μέτοχοι και διαχειριστές των προγραμμάτων πρέπει να είναι οι θεσμικοί φορείς και οι κάτοικοι των περιοχών. Ούτε ένα ευρώ δεν πρέπει να διατεθεί, χωρίς κριτήρια, χωρίς διαφάνεια, χωρίς συγκεκριμένες δεσμεύσεις και στοχεύσεις, χωρίς λογοδοσία. Τα μέτρα στήριξης των πληγέντων συμπολιτών μας και αποκατάστασης των περιοχών είναι αναγκαία, αλλά, επιτέλους, χρειάζεται μία, εντελώς, άλλη φιλοσοφία προσέγγισης των δασικών πυρκαγιών, με έμφαση στην πρόληψη και την άμεση επέμβαση.

Αυτό είναι το στοίχημα σας για την επόμενη περίοδο. Δεν είμαι αισιόδοξος. Εύχομαι και ελπίζω κάποτε ως ελληνική πολιτεία να το πετύχουμε. Ας το πετύχετε εσείς.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει η Ειδική Αγορήτρια του Κ.Κ.Ε., η κυρία Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

Συζητάμε, στον απόηχο της χθεσινής συζήτησης, σε επίπεδο Αρχηγών, για την ανείπωτη μεγάλη καταστροφή, για τις καμένες περιοχές, πραγματικά, «εγκληματική». «Εγκληματική», λόγω ανυπαρξίας ολοκληρωμένης αντιπυρικής προστασίας από Κράτος και Κυβέρνηση, όχι σε κάποιο απομακρυσμένο δάσος, αλλά ακόμη και στην «καρδιά» της Αθήνας. Ανεξέλεγκτες καταστροφικές πυρκαγιές στη Βαρυμπόμπη, στον Άγιο Στέφανο, ενώ η Βόρεια Εύβοια καιγόταν, επί εννέα ημέρες, αβοήθητη. Και ακολουθούν η Ηλεία, η Λακωνία, η Αρκαδία, τα Βίλια και ούτω καθεξής. «Έγκλημα», κατά συρροή, σε βάρος του περιβάλλοντος, της ζωής και της περιουσίας του λαού. Γι’ αυτό είναι πρόκληση και θράσος η κυβερνητική θριαμβολογία, ότι δεν θρηνήσαμε θύματα.

Τελικά, αυτά είναι τα αποτελέσματα, όταν η γη γίνεται εμπόρευμα και ο χωρικός σχεδιασμός έχει ως κριτήριο το καπιταλιστικό κέρδος. Λειτουργούν ως «εύφλεκτη» ύλη και την «πυρπολούν» οι δικές σας πολιτικές εγκατάλειψης της πρόληψης, ανάπτυξης και προστασίας των δασικών οικοσυστημάτων. Κατά τα’ άλλα, όλα τα «φορτώνετε» στην κλιματική αλλαγή, ως βολικό «καταφύγιο» και άλλοθι, για να κρύψετε τις βαριές σας ευθύνες, διαχρονικά, τα τεράστια κενά και τις ελλείψεις, την υποστελέχωση και την ανεπάρκεια σε μέσα και υποδομές.

Φυσικά, η σημερινή Κυβέρνηση είναι αυτουργός στο διαρκές «έγκλημα», σε βάρος του φυσικού περιβάλλοντος, της λαϊκής περιουσίας και της απειλής της ανθρώπινης ζωής, που «βαραίνει», διαχρονικά, όλες τις κυβερνήσεις, Νέας Δημοκρατίας, ΣΥΡΙΖΑ, ΠΑ.ΣΟ.Κ., ΚΙΝ.ΑΛ..

Ταυτόχρονα, μαζί με τις δασικές και αγροτικές εκτάσεις, τα ζώα και τα μελίσσια, τα σπίτια των λαϊκών οικογενειών, έγιναν στάχτη, όπως και οι κυβερνητικές μεγαλοστομίες περί ετοιμότητας, ενώ η Κυβέρνηση συνεχίζει την ίδια «δασοκτόνο» πολιτική, που εφαρμόζεται, δεκαετίες τώρα, απ’ όλες τις αστικές κυβερνήσεις, αντιμετωπίζοντας τα δάση ως εμπόρευμα και ως πεδία κερδοφορίας για τους μονοπωλιακούς ομίλους, στη λογική κόστους οφέλους.

Αυτά είναι γνωστά στον απλό κόσμο και ας μην ξέρουν τις λεπτομέρειες. Μην νομίζετε, λοιπόν, ότι τους κοροϊδεύετε. Ξέρουν και βλέπουν, ότι οι επιχειρηματικοί όμιλοι, το κατασκευαστικό κεφάλαιο κερδοφορεί από την αλλαγή χρήσης γης, αφού δασικά οικοσυστήματα, μετά την καταστροφή τους από εμπρησμό, μετατρέπονται, κυρίως, σε βιομηχανίες, τουριστικές επιχειρήσεις, κατοικίες, βίλες, εκτός σχεδίου δόμηση, αξιοποιώντας τη δασική νομοθεσία που ψηφίζουν διαχρονικά οι κυβερνήσεις, για να τους εξυπηρετήσουν, αλλά και τις δασικές πυρκαγιές ως «εργαλείο» αλλαγής της χρήσης τους.

Το πρόβλημα των δασικών πυρκαγιών όξυνε η πολιτική επιλογή όλων των αστικών κυβερνήσεων, της αντιεπιστημονικής διάσπασης, της ενιαίας διαχείρισης των δασών. Ο διαχωρισμός της πρόληψης από την καταστολή οξύνεται, επίσης, από την ανύπαρκτη χρηματοδότηση για τη διαχείριση, προστασία και, ιδιαίτερα, την αντιπυρική προστασία, όταν υπάρχει ανεπαρκής και πεπαλαιωμένος εξοπλισμός, αλλά και από την αναποτελεσματική οργάνωση και καταστολή των δασοπυροσβεστικών δυνάμεων.

Γι’ αυτό δεν είναι τυχαίο, ότι στο συγκλονιστικό συλλαλητήριο των πυρόπληκτων χωριών στη Βόρεια Εύβοια, κατήγγειλαν, καθαρά και ξάστερα, ότι όσα χωριά και σπίτια σώθηκαν οφείλεται στο ότι πάλεψαν μόνοι τους με την πύρινη «λαίλαπα» για εννιά μέρες, απειθαρχώντας στις οδηγίες για εκκένωση, με τη λαϊκή πρωτοβουλία και αλληλεγγύη να «λάμπει» μπροστά στη «γύμνια» του κρατικού μηχανισμού, που και πάλι δεν ήταν σε θέση να τους προστατεύσει.

Τα συνθήματά τους έδιναν το στίγμα των διεκδικήσεων, για μέτρα που θα καλύπτουν το 100% στις ζημιές, για έργα αντιπλημμυρικά, για την προστασία του περιβάλλοντος από τις μπίζνες και τα επιχειρηματικά συμφέροντα. Τι φώναζαν; «Δώστε λεφτά για πυροσβεστικά και όχι για αεροπλάνα πολεμικά», «αποζημιώσεις και αντιπλημμυρικά, όχι στις μπίζνες μετά τη φωτιά», «κάηκαν τα δάση και οι κόποι μας», «αγώνας για να ζήσουμε στον τόπο μας», «ο λαός απαιτεί πλήρη αποζημίωση», «για να κερδοφορούν στις πλάτες τις δικές μας αφήνουν απροστάτευτες μέχρι και τις ζωές μας», ήταν μερικά συνθήματα, απ’ όσα έγραφαν στα πανό.

 Μάλιστα, διακωμωδούσαν την κατάσταση, με το σύνθημα-μήνυμα από το 112, «δέντρα εκκενώστε τη Βόρεια Εύβοια, έρχονται οι επενδυτές». Βέβαια, ξεκαθάριζαν, ότι «με αποφασιστικότητα παίρνουμε την κατάσταση στα χέρια μας, ούτε βήμα πίσω από τις ανάγκες μας».

Τα αναφέρω και τα περιγράφω, γιατί τα μέσα μαζικής ενημέρωσης, στην πλειοψηφία τους, δεν προέβαλαν το συλλαλητήριο και τα αιτήματα στη Στροφιλιά, όπως ούτε και άλλων καμένων περιοχών. Αυτά λογοκρίνονται, για να μην επηρεάζεται ο λαός από τις αλήθειες και τις αγωνιστικές δράσεις και διαθέσεις.

Οι αποζημιώσεις, λοιπόν, που ανακοινώθηκαν δεν επαρκούν ούτε για «ζήτω». Κι όμως, για να ξαναφτιαχτεί ένα δάσος, το οξυγόνο μας, θα χρειαστούν, τουλάχιστον, δύο δεκαετίες. Συνεπώς, χρειάζεται εξασφάλισης δουλειάς γι’ αυτούς που ζουν και το προστατεύουν, μέσα από τη δουλειά τους, όπως είναι οι ρητινοκαλλιεργητές, ενώ σε ότι αφορά στο άρθρο 7 και το ακατάσχετο, που αφορά τα χρήματα που χρωστά το Κράτος στους ρητινοκαλλιεργητές για επιδότηση της περσινής παραγωγής ή και προηγούμενων ετών, είναι απαράδεκτο να υπάρχει όριο στο ακατάσχετο. Όλο το ποσό πρέπει να είναι ακατάσχετο και να δοθεί άμεσα, καθώς είναι τα δεδουλευμένα τους.

Για το 2021, που καταστράφηκε όλη η παραγωγή ρητίνης, πρέπει να δοθεί η τιμή πώλησης, μαζί με την τιμή επιδότησης και τα ένσημα. Να πληρωθεί, δηλαδή, το σύνολό τους το 2021, για να μπορούν να επιβιώσουν. Δεν έχουν αποταμιεύσεις. Είναι, πλήρως, κατεστραμμένοι, χωρίς να φταίνε. Όμως, και οι χθεσινές υποσχέσεις του Πρωθυπουργού στους ρητινοκαλλιεργητές, για κοινωφελή εργασία, των 560 ευρώ το μήνα, σημαίνει, ότι τους «καταδικάζει» να μην μπορούν να επιβιώσουν και να συντηρήσουν τις οικογένειες τους, ούτε να μπορέσουν να ξαναστήσουν τα σπίτια τους, κάνοντας «στάχτη» εργασιακά, μισθολογικά και ασφαλιστικά τους δικαιώματα. Ένα σπίτι μιας λαϊκής οικογένειας που έγινε στάχτη, χρειάστηκαν κόποι, θυσίες, στερήσεις ολόκληρης ζωής και μερικές φορές δύο και τριών γενιών.

Πληγέντες άστεγοι από τον «Ιανό», από την Καρδίτσα, περιγράφουν, ότι πήραν αποζημίωση το 70% των ζημιών και οι μικροεπαγγελματίες το 55%. Τα μισά σπίτια που κρίθηκαν ακατάλληλα δεν έχουν κατεδαφιστεί ακόμη. Δηλαδή, είναι άστεγοι.

 Οι ελιές και άλλα καρποφόρα δέντρα αρχίζουν να δίνουν εισόδημα, συνήθως, μετά από τέσσερα πέντε χρόνια και τώρα όλα αυτά έχουν γίνει στάχτη. Αυτά που δίνετε είναι κοροϊδία πάνω στα αποκαΐδια.

Τα άρθρα 10 και 12, χορηγούν ορισμένες προκαταβολές, που θα συμψηφιστούν με τις αποζημιώσεις που θα υπολογιστούν, μετά από κατάθεση φακέλου, που, όμως, θα επιβαρύνεται και με έξοδα σε λογιστές. Αυτό σημαίνει πρακτικά για τους αγρότες, ότι οι απώλειες σε ζωικό και μελισσοκομικό κεφάλαιο θα αποζημιωθούν με τον κανονισμό του ΕΛΓΑ, με τους γνωστούς «κόφτες» που έχουν ως προαπαιτούμενο την καταβολή των υπέρογκων ασφαλίστρων.

Επιπλέον, ο ΕΛΓΑ δεν αποζημιώνει τις ζημιές σε φυτική παραγωγή και κεφάλαιο από φωτιές, ενώ σε κτηνοτροφική παραγωγή και μελισσοκομία προβλέπονται πολλές εξαιρέσεις και η αποζημίωση είναι στο 80% της ασφαλιστικής αξίας. Οι ζημιές φυτικής παραγωγής και ανασύστασης φυτικού κεφαλαίου θα αποζημιωθούν από τον κανονισμό των πρώην ΠΣΕΑ, που «πετσοκόβει» τις αποζημιώσεις και δεν αποζημιώνονται τρακτέρ, φρέζες, αντλιοστάσια, γεωτρήσεις, δηλαδή, ο κινητός εξοπλισμός.

Επίσης, είναι απαράδεκτος ο ισχύων «κόφτης» 50% στους μη, κατά κύριο επάγγελμα, αγρότες, που είναι πολλοί αγρότες στην περιοχή. Δηλαδή, τα «ψίχουλα» βρίσκονται πολύ πίσω από τις ανάγκες για την πραγματική αποκατάσταση των πληγέντων. Με τι εισόδημα θα παραμείνει ο αγρότης στον τόπο του, με δέκα ευρώ τον χρόνο, ανά δέντρο, που με αυτό το ποσό θα πρέπει να ζήσει και να περιποιείται τα δέντρα του;

Το κυριότερο, όμως, είναι, ότι δεν λαμβάνονται ουσιαστικά μέτρα πρόληψης, για να μην επαναληφθεί τέτοια τεράστια καταστροφή. Μπορεί να υποστηρίζετε, ότι δεν χάθηκαν ζωές, όμως, είναι «επί ξύλου κρεμάμενοι» και δεν πιστεύουν αυτά που υπόσχεστε. Αυτός είναι ο λόγος που στα ψηφίσματά τους, που περιγράφουν τα αιτήματα τους, συμπληρώνουν, ότι τα διεκδικούν, χωρίς όρους και προϋποθέσεις.

Εξάλλου, στις αλλαγές και τα μέτρα που προτείνει η Κυβέρνηση και μας εγκαλεί να βγάλουμε συμπεράσματα, προβάλλει την ατομική ευθύνη ως «καθάρισμα» για την ιδιωτική ασφάλιση της λαϊκής περιουσίας στους «καρχαρίες» των ασφαλιστικών εταιρειών, λες και περισσεύουν από το λαϊκό εισόδημα για ασφάλιστρα, όταν το αστικό κράτος αφήνει τη δημόσια δασική περιουσία, χωρίς στοιχειώδη πρόληψη και προστασία και ευθύνεται για τις φωτιές.

Στη Δασική Υπηρεσία οι κενές θέσεις μόνιμου και ειδικευόμενου επιστημονικού και λοιπού προσωπικού είναι το 70% των αναγκών, η χρηματοδότηση, σχεδόν, ανύπαρκτη. Στην Πυροσβεστική τα μέσα καταστολής είναι, περίπου, το 1/3 των αναγκών και οι ελλείψεις σε μόνιμο προσωπικό μεγάλες.

 Συνεπώς, φαίνεται ποιος έχει την ευθύνη. Όμως, και η αντιπαράθεση της Κυβέρνησης της Νέας Δημοκρατίας και του ΣΥΡΙΖΑ γίνεται, στο πλαίσιο του διαγωνισμού για το ποιος είναι ο καλύτερος διαχειριστής της αστικής εξουσίας. Όμως, η κυβερνητική πολιτική της Νέας Δημοκρατίας και αυτής του ΣΥΡΙΖΑ στο περιβάλλον είναι η μία συνέχεια της άλλης.

Και οι δύο είσαστε συνυπεύθυνοι. Υλοποιείτε και στηρίζετε τη στρατηγική της «πράσινης» ανάπτυξης στην Πράσινη Συμφωνία της Ευρωπαϊκής Ένωσης, τις διεθνείς συμφωνίες, τη μετά το 2020, Δασική Στρατηγική της Ευρωπαϊκής Ένωσης, στοχεύοντας στη συνδυασμένη και αποτελεσματικότερη ένταξη των δασών στις μονοπωλιακές ανάγκες.

Εξειδικεύετε και εφαρμόζετε τις ευρωενωσιακές κατευθύνσεις που αντιμετωπίζουν το περιβάλλον, τα δάση, ως πεδίο επιχειρηματικής δράσης. Αυτό εξυπηρετεί ο νόμος για τον εκσυγχρονισμό της περιβαλλοντικής νομοθεσίας, που εξασφαλίζει νέα πεδία κερδοφορίας στα υπερσυσσωρευμένα κεφάλαια, όπως και η εφεύρεση των αστικών πυκνώσεων, ο νόμος για τις ειδικές μορφές τουρισμού και την τουριστική ανάπτυξη.

Προωθείτε και εμπλουτίζετε το νομικό πλαίσιο για το περιβάλλον, ακολουθώντας τις οδηγίες του μεγάλου κεφαλαίου, του ΣΕΒ, των τραπεζών, υποτάσσοντας, ακόμη περισσότερο το περιβάλλον στις ανάγκες της καπιταλιστικής ανάπτυξης.

Υλοποιείτε τους δασικούς χάρτες, που αποτελούν κυρίαρχη κερδοφόρα επιδίωξη των μονοπωλιακών ομίλων, του ΣΕΒ, των τραπεζών, για να διαμορφωθεί καθαρό τοπίο που θα επιταχύνει τα εκμεταλλευτικά τους σχέδια, διευκολύνοντας τη συγκέντρωση της γης σε λίγα χέρια. Γι’ αυτό τα μέτρα σας υπολείπονται, πάρα πολύ, από τα ψηφίσματα των σωματείων και των επιτροπών των πληγέντων. Η φωτιά κατέκαψε τον τόπο τους. Δεν έκαμψε, όμως, την αποφασιστικότητά τους να αγωνιστούν, για να παραμείνουν στον τόπο τους.

Το Κομμουνιστικό Κόμμα Ελλάδας θα είναι μαζί τους και μπροστά, όπως έκανε και στις δύσκολες στιγμές, με εκατοντάδες εθελοντές μέλη και φίλους του Κόμματος, που ήταν στην κατάσβεση πυρκαγιών σε όλες τις εστίες της χώρας.

Ταυτόχρονα, λέμε ξεκάθαρα, ότι κάθε πυρκαγιά θα μπορούσε να αντιμετωπιστεί αποτελεσματικά, με την προϋπόθεση ότι θα υπήρχε ολοκληρωμένη διαχείριση και προστασία των δασών. Αυτό μπορεί να γίνει μόνο στο πλαίσιο της εργατικής εξουσίας, που εξασφαλίζει όλες τις απαραίτητες γι’ αυτό προϋποθέσεις, την ενίσχυση των αρμοδίων υπηρεσιών σε χρήμα, προσωπικό και υποδομές.

 Σε αυτό το πλαίσιο, θα είναι δυνατή η ολοκληρωμένη διαχείριση, η συνολική προστασία και ανόρθωση των δασικών οικοσυστημάτων από κάθε κίνδυνο και από τις δασικές πυρκαγιές, κάτι που απαιτεί μεσομακροπρόθεσμο επιστημονικό σχεδιασμό και ενιαίο σύγχρονο αντιπυρικό σχεδιασμό, σε επιστημονική βάση, με κύριο βάρος την πρόληψη και την ειδική διαχείριση της δασικής βλάστησης και την οργάνωση των επίγειων δυνάμεων.

Αυτό γίνεται από μία δασική υπηρεσία με διαφορετική δομή, οργάνωση, προσωπικό, μέσα, οικονομικούς πόρους και με νομικό και θεσμικό πλαίσιο υπέρ του λαού. Το Κ.Κ.Ε. μπαίνει μπροστά για την κατάργηση της καπιταλιστικής εκμετάλλευσης του περιβάλλοντος των δασών. Αυτή η προοπτική κρίνεται και από τους σημερινούς αγώνες για όλες τις λαϊκές ανάγκες. Δεν μπορεί να υπάρξει προστασία της ζωής, εξασφάλιση σύγχρονης και φθηνής κατοικίας, της ανάγκης για δουλειά, διακοπές, υγεία, πρόνοια, παιδεία, ολοκληρωμένη προστασία και διαχείριση των δασικών οικοσυστημάτων και των υδάτινων πόρων, που να ωφελεί, ταυτόχρονα, τον λαό και τα μονοπώλια.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, οι παρούσες ΠΝΠ εκδόθηκαν βιαστικά, μετά το κλείσιμο της Βουλής, όταν ξεκίνησαν οι μεγάλες πυρκαγιές στην Αττική και στην Ηλεία, που συνεχίστηκαν μετά την έκδοσή τους, προκαλώντας, μαζί με άλλες πυρκαγιές, μία τεράστια καταστροφή έως σήμερα, συνολικού υλικού κόστους, άνω των 25 δις ευρώ, σύμφωνα με μία ιταλική μελέτη. Άνω των 25 δις ευρώ, εκτός από τις τεράστιες ποσότητες διοξειδίου του άνθρακα που μόλυναν την ατμόσφαιρα. Η κατάργηση του λιγνίτη σας έλειπε, αξίας πάνω από 227 δις ευρώ, τα οποία η Κυβέρνηση θέλει να «πετάξει» κυριολεκτικά από το «παράθυρο».

Ο Πρωθυπουργός, πάντως, είχε δηλώσει τον Μάιο του 2021, πώς είχε ακόμη και ειδικό σχέδιο για τα περιαστικά δάση, όπως θα καταθέσουμε αργότερα στα Πρακτικά. Τελικά, κάηκαν η Βαρυμπόμπη, η Πάρνηθα, τα Γεράνια Όρη, η Σταμάτα, η Κερατέα, τα Βίλια κ.λπ.. Επρόκειτο, αλήθεια, για ερασιτεχνισμό, για ανικανότητα ή για τί ακριβώς; Εάν ο άνεμος, πάντως, ήταν δυνατός, η πυρκαγιά θα έφτανε έως τον Πειραιά.

Περαιτέρω, δεν γνώριζε η Κυβέρνηση πώς υπήρχε κίνδυνος, αφού το ενδεχόμενο της κλιματικής αλλαγής συζητείται, ήδη, από το 2007; Δεν αναφέρεται η κλιματική αλλαγή στο πόρισμα της Ειδικής Μόνιμης Επιτροπής Προστασίας του Περιβάλλοντος της Βουλής, στην οποία συμμετείχε ο κ. Μητσοτάκης, όταν ήταν επικεφαλής της αυτοψίας το 2008; Δεν έλεγε η Έκθεση πώς απαιτείται καλύτερη συνεργασία, μεταξύ των δασικών υπηρεσιών και της Πυροσβεστικής, όπως, άλλωστε, ανέφερε στην πρόσφατη συνέντευξη του ο κ. Μητσοτάκης; Μόνο το μήνυμα από το 112 θεώρησε απαραίτητο η Κυβέρνηση; Η κουλτούρα εκκένωσης, όπως τη χαρακτήρισε ο Πρωθυπουργός;

 Το 2017, πάντως, πριν από το Μάτι, ο κ. Μητσοτάκης είχε αναφέρει έξι προτάσεις για τη δασοπυρόσβεση, που θα καταθέσουμε στα Πρακτικά. Τι εφαρμόστηκε, όμως, από όλα αυτά έκτοτε; Σχεδόν τίποτα, ενώ ακόμη κι’ αυτά που εφαρμόστηκαν δεν λειτούργησαν, όπως ο καλύτερος συντονισμός, κατά τη διάρκεια των επιχειρήσεων, μεταξύ όλων των εμπλεκόμενων φορέων.

Οφείλουμε να σημειώσουμε, πως η έκτη πρότασή του ήταν η έμφαση στα αντιδιαβρωτικά έργα, ενώ, όταν δεν επιτυγχάνεται η φυσική αναδάσωση, να δρομολογείται η τεχνική. Εντούτοις, ακόμη δεν έχει αναδασωθεί η Πάρνηθα, αφού από τα 48.744 στρέμματα που κάηκαν, το 2007, πριν από δεκαπέντε, δηλαδή, περίπου χρόνια, έχουν αναδασωθεί, μόλις, τα 4.567. Δηλαδή, μόνο το 10%.

 Όλα αυτά και πολλά άλλα που θα μπορούσαμε να προσθέσουμε, ασφαλώς, δεν τα αναφέρουμε για τη δημιουργία πολιτικών εντυπώσεων, αλλά για να υπογραμμίσουμε πως καταγεγραμμένες λύσεις υπάρχουν. Εμείς, ως Ελληνική Λύση, έχουμε καταθέσει συγκεκριμένες προτάσεις. Διάθεση και ικανότητες δεν υπάρχουν, για να εφαρμοστούν. Οπότε, αν και το απευχόμαστε, τα λάθη θα επαναληφθούν, αφού, ανέκαθεν, αφήνονταν τα πράγματα στην τύχη.

 Ξεκινώντας τώρα από την ΠΝΠ της 5ης Αυγούστου, εκδόθηκε την επομένη της πυρκαγιάς στη Βαρυμπόμπη και προβλέπει τα αυτονόητα. Δηλαδή, μέτρα πρόληψης και φύλαξης. Δεν είχαν, αλήθεια, προβλεφθεί παρά το σχέδιο, ή απλά η ανακοίνωση εξυπηρετούσε επικοινωνιακούς σκοπούς, με την έννοια πως η Κυβέρνηση, δήθεν, ελέγχει την κατάσταση; Έπρεπε να προκληθεί αυτή η καταστροφή, για να ληφθούν μέτρα φύλαξης; Δεν τεκμηριώνεται, ακόμη μία φορά, η ανεπάρκεια της Κυβέρνησης που, ενώ νομοθετεί δύο χρόνια τώρα με καταιγιστικούς ρυθμούς, δεν έχει πετύχει τίποτα άλλο, από την εκτόξευση των ελλειμμάτων και των χρεών της χώρας μας από τη σπατάλη με δανεικά, σαν να μην υπάρχει αύριο; 41 δις ευρώ σε δύο, μόλις, χρόνια σπατάλησε η Κυβέρνηση. Αν η ανάπτυξη, ή η εθνική ασφάλεια, ή η ασφάλεια των πολιτών ήταν θέματα νομοθεσίας, τότε δεν θα υπήρχε σε κανένα κράτος πρόβλημα.

 Τελικά, η πρώτη ΠΝΠ δεν είχε κανένα νόημα, αφού από την ημερομηνία έκδοσής της και μετά συνεχίστηκαν οι πυρκαγιές, ενώ προστέθηκαν πολλές άλλες. Στην πυρκαγιά, πάντως, στη Βαρυμπόμπη υπήρχαν διπλάσιοι αστυνομικοί από πυροσβέστες, όπως θα καταθέσουμε στα Πρακτικά, ενώ οι κάτοικοί της τη σταμάτησαν στα όρια της Κηφισιάς, όταν, την ίδια στιγμή, τα αυτοκίνητα του Δήμου και η Αστυνομία τους έλεγαν να εκκενώσουν την περιοχή. Ευτυχώς, δηλαδή, που οι κάτοικοι δεν είχαν την «κουλτούρα εκκένωσης» του Πρωθυπουργού, αλλιώς θα είχε καεί, ακόμη, και η Κηφισιά. Κάτι ανάλογο συνέβη στο κτήμα του Τατοΐου, στην Εύβοια και αλλού, ενώ στις επόμενες ημέρες υπήρξε μία άλλη πυρκαγιά στο ίδιο σημείο, στην περιοχή του Κτήματος Τατοΐου, όπου ο κ. Μητσοτάκης είχε ανακοινώσει σχέδιο ανάπλασής του. Επίσης, στην περιοχή της Πάρνηθας που κατέκαψε το Κρυονέρι, τον Άγιο Στέφανο, κ.λπ., ενώ, παράλληλα, οι πυρκαγιές στην Εύβοια μαινόντουσαν ανεξέλεγκτες.

 Την ίδια στιγμή, η Κυβέρνηση, έστειλε μήνυμα από το 112 σε όλα τα βόρεια προάστια, πανικοβάλλοντας, κυριολεκτικά, τον κόσμο, ενδεχομένως, ηλικιωμένους και παιδιά με πολλούς οικείους τους να λείπουν σε διακοπές. Σε αντίστοιχη περίπτωση, πέρυσι, ο κ. Χαρδαλιάς είχε πει πως δεν είναι σωστή η «τυφλή» αποστολή του μηνύματος από το 112, όπως το είπε, επίσης, το 2019. Έχει άδικο, λοιπόν, ο κόσμος να εκνευρίζεται; Δεν έχει δίκιο να λέει, πως, εφόσον ο Πρωθυπουργός δεν προστάτευσε τα σπίτια μας, πρέπει να πάει σπίτι του; Αυτό ακούσαμε εμείς προσωπικά σε πάρα πολλές περιοχές που κάηκαν.

 Συνεχίζοντας στη δεύτερη ΠΝΠ, που ακολούθησε, στην ουσία, μετά την αποτυχία της πρώτης, όπου η Κυβέρνηση, αφού στάθηκε ανίκανη να προστατέψει τα σπίτια, τις περιουσίες, αλλά και τον τρόπο ζωής των πολιτών, προτείνει μέτρα ανακούφισής τους. Αποζημιώσεις δηλαδή, όταν δεν έχουν, ακόμη, αποζημιωθεί οι πλημμυροπαθείς του «Ιανού» από το 2020. Ψέματα, επί ψεμάτων για επικοινωνιακούς σκοπούς. Απλή εξήγηση.

Το κόστος αυτών των μέτρων, σύμφωνα με το Γενικό Λογιστήριο του Κράτους είναι 60 εκατομμύρια ευρώ, επιμεριζόμενα ως εξής. Πρώτον, ενίσχυση για κατοικίες, ύψους 26 εκατομμύρια ευρώ, όπου, εάν θεωρήσουμε πως το κόστος ενός σπιτιού είναι της τάξης των 100.000 ευρώ, θα αφορούσε μόνο 260 σπίτια. Φυσικά, πρόκειται για μία προκαταβολή, σημειώνοντας πώς μόνο στο Μαντούδι της Εύβοιας όπου η φωτιά έσβησε, όταν έφτασε στη θάλασσα, κάηκαν χίλια σπίτια, όπως θα καταθέσουμε στα Πρακτικά.

Δεύτερον, 9,4 εκατομμύρια ευρώ για οικοσκευή. Τρίτον, 14,6 εκατομμύρια ευρώ για κτίρια επιχειρήσεων. Τέταρτον, 7,3 εκατομμύρια ευρώ για αναστολές εργαζομένων και πέμπτον, 2,7 εκατομμύρια ευρώ για μείωση του ΕΝΦΙΑ. Σωστές είναι οι προκαταβολές, αλλά είχε, αλήθεια, υπολογίσει η Κυβέρνηση το συνολικό κόστος, έστω κατά προσέγγιση; Θα βρει τα χρήματα ή, ως συνήθως, μοιράζει κενές υποσχέσεις; Προφανώς, ισχύει το τελευταίο.

Από την άλλη πλευρά, έχουν ανακοινωθεί ενισχύσεις, ύψους 500 εκατομμυρίων ευρώ, όπως θα καταθέσουμε στα Πρακτικά. Πώς συνδέονται με τα παραπάνω πόσα; Θα είναι επιπλέον; Εάν ναι, τι θα συμπεριλαμβάνουν; Γιατί ανακοινώθηκε πως το συνολικό σχέδιο ανασυγκρότησης θα τεθεί, υπό την εποπτεία του Υπουργού; Δεν εμπιστεύεται τους Υπουργούς του και τις δημόσιες υπηρεσίες ή είναι ένα ακόμη επικοινωνιακό τέχνασμα;

Επίσης, διαβάσαμε για δέκα πρόσθετα μέτρα του κ. Σταϊκούρα, όπως θα καταθέσουμε στα Πρακτικά. Πότε θα ανακοινωθούν και πόσο θα κοστίσουν; Για να ανακοινώσει μέτρα, δεν θα πρέπει να ξέρει το κόστος και τις πηγές χρηματοδότησης ή μήπως, τελικά, η Κυβέρνηση, κατά την προσφιλή της τακτική, πλειοδοτεί στις υποσχέσεις, χωρίς να υπεισέρχεται σε λεπτομέρειες για λόγους επικοινωνίας, ενώ, όταν περάσει η επικαιρότητα, υπολείπεται στην πραγματοποίησή τους; Αυτά τα μέτρα περιλαμβάνουν δάνεια και ενισχύσεις στεγαστικής συνδρομής που, εύλογα, απορεί κανείς πώς θα εξοφληθούν από «κατεστραμμένους». Επίσης, επιστρεπτέες προκαταβολές για επιχειρήσεις, αναστολές φόρων και επιδότηση ενοικίων, όπου έχουμε την ίδια απορία, δηλαδή, πώς θα τα επιστρέψουν.

Επίσης, περιλαμβάνουν, πρώτον, ενίσχυση της Πολιτικής Προστασίας με 1,76 δισεκατομμύρια ευρώ. Δεύτερον, αναδάσωση με 224 εκατομμύρια ευρώ από το Ταμείο Ανάκαμψης και τρίτον, αντιπλημμυρικά έργα και αντιπυρικές ζώνες, κόστους 110 εκατομμυρίων ευρώ, όταν ο κ. Γεωργιάδης δήλωσε πως είχαν προβλεφθεί 714 εκατομμύρια ευρώ για τέτοιες δράσεις.

Μελετώντας εμείς τις δράσεις αναδασώσεων, πυρόσβεσης και πολιτικής προστασίας, που περιλαμβάνονται στο «Ελλάδα 2.0», Ταμείο Ανάκαμψης 2021-2027, από τις 2.4.2021, διαπιστώσαμε πως είχε προβλεφθεί αναδάσωση 165.000 στρεμμάτων, όταν φέτος κάηκαν πάνω από 1.200.000, ενώ για όλα μαζί 713 εκατομμύρια ευρώ, όπως θα καταθέσουμε στα Πρακτικά. Τι αλήθεια ισχύει; Δεν είναι λογικές οι απορίες μας;

Σε ότι αφορά στο Ταμείο Αρωγής και τις δωρεές πολιτών, όλοι γνωρίζουμε πως υπάρχει ένα πολύ κακό προηγούμενο από το Ταμείο Μολυβιάτη για την Ηλεία, στο οποίο συγκεντρώθηκαν 208 εκατομμύρια ευρώ και το 2011 διαλύθηκε, έχοντας δαπανήσει, μόλις, 97 εκατομμύρια ευρώ, με τα υπόλοιπα να λέγεται πως υπήχθησαν στο Πρόγραμμα Δημοσίων Επενδύσεων του 2012. Ακριβώς για τον λόγο αυτόν συγκεντρώθηκαν για το Μάτι, μόλις, 38 εκατομμύρια ευρώ, όταν 2.500 σπίτια κάηκαν, 4.000 έχουν σοβαρές ζημίες και οι ασφάλειες πλήρωσαν μόνο 34,5 εκατομμύρια ευρώ. Οι υλικές δε ζημίες υπολογίζονται έξι έως επτά φορές υψηλότερες, χωρίς τις δημόσιες υποδομές και την αναδάσωση.

Επομένως, δεν βλέπουμε να υπάρξει μεγάλη συμμετοχή, ενώ σε σχέση με τα δημόσια ποσά του Ταμείου Αρωγής, κατά τη συζήτηση του ν.4797/2021, σχετικά πρόσφατα, στις επίμονες ερωτήσεις μας για τα κεφάλαια, με τα οποία θα χρηματοδοτούνταν, κάτω από κανονικές συνθήκες και φυσικά χωρίς τις φετινές ζημίες, δεν δόθηκε, απολύτως, καμία απάντηση. Σχεδόν ποτέ, δεν δίνει απαντήσεις η Κυβέρνηση στα ερωτήματά μας. Φανταζόμαστε ούτε και σήμερα. Εύλογα, λοιπόν, έχουμε μεγάλες αμφιβολίες και επιφυλάξεις.

Κλείνοντας, με τα επιμέρους άρθρα της δεύτερης ΠΝΠ, θα αναφερθούμε μόνο σε αυτά που έχουμε απορίες, αφού δεν υπάρχει λόγος να τα επαναλαμβάνουμε. Στο Β΄ Μέρος, όπου μεταφέρονται οι δασικές υπηρεσίες στο Υπουργείο Ενέργειας και Περιβάλλοντος, μήπως γίνεται, για να μπορεί να ανοίγει δρόμους και να συνδέει ΑΠΕ;

Σε ότι αφορά στον καθορισμό των αναδόχων αναδάσωσης, θα έχουμε και εδώ «παρέλαση» ευεργετών που θα δίνουν το όνομά τους στα δάση, όπως συμβαίνει με τα νοσοκομεία;

Σε σχέση με τη στήριξη των ρητινοεργατών έως 7.500 ευρώ, ισχύει πως ο κ. Υπουργός, ο κ. Σκρέκας, υποσχέθηκε πρόσληψη στα αιολικά πάρκα της ΤΕΡΝΑ;

Τέλος, σε ότι αφορά στην προσθήκη δασικών υπηρεσιών και Λιμενικού Σώματος Ελληνικής Ακτοφυλακής στις αρμόδιες Αρχές για την πρόληψη πυρκαγιών, τώρα το σκεφτήκατε; Έπρεπε να προηγηθεί η τεράστια περιβαλλοντική και οικιστική καταστροφή;

Αναφορικά με τα μέτρα του Γ΄ Μέρους, γιατί τίθεται ανώτατο όριο αποζημιώσεων 120.000 ευρώ, ανά δικαιούχο και 80% της αξίας του ακινήτου; Η Κυβέρνηση δεν έδωσε την εντολή εκκένωσης των οικισμών; Δική της δεν είναι η ευθύνη αποζημίωσης, κατά 100%; Τι θα συμβεί με τα οικόπεδα, κάτω των τεσσάρων στρεμμάτων που με το νέο νόμο Χατζηδάκη δεν χτίζονται; Αυτή είναι μία εύλογη απορία, επειδή ο νέος νόμος δεν επιτρέπει το χτίσιμο, κάτω των τεσσάρων στρεμμάτων και πολλά σπίτια έχουν, ήδη, καταστραφεί. Θα υπάρξει «πάγωμα» εξώσεων και πλειστηριασμών, όπου εκτός του ότι είναι ανθρωπιστικό μέτρο, έχει οικονομική λογική, αφού εάν διενεργηθούν τώρα πλειστηριασμοί, οι τιμές θα είναι εξευτελιστικές;

Σε σχέση με την επιδότηση της ανεργίας των εργαζομένων σε επιχειρήσεις που καταστράφηκαν με τρίμηνη αναστολή ή με ειδική αποζημίωση 534 ευρώ για τρεις μήνες, μαζί με ασφαλιστική κάλυψη, βέβαια, και με το δώρο Χριστουγέννων, αρκεί αυτό το τρίμηνο; Είναι σωστό να δίνεται το ίδιο ποσό με τη «ΣΥΝΕΡΓΑΣΙΑ» σε άμεσα ή έμμεσα πυρόπληκτους;

Στο Ε΄ Μέρος και στην αποζημίωση των υπαλλήλων της Γενικής Διεύθυνσης Αντιμετώπισης Φυσικών Καταστροφών, ύψους 780.000 ευρώ, αναφέρεται ως λόγος η απασχόληση πέραν του φυσιολογικού. Ποιες, αλήθεια, είναι οι φυσιολογικές φυσικές καταστροφές; Τι εννοεί με αυτό ο νόμος;

Τέλος, συμφωνούμε, απόλυτα, με την παροχή πιστωτικού σημειώματος σε μέλη ξένων αποστολών πυροσβεστικών δυνάμεων για τουριστικές υπηρεσίες, ενώ είναι απαράδεκτο που περίμεναν, για να εισέλθουν στα σύνορα οι Ρουμάνοι, αποτελώντας, πραγματικά, ντροπή για τη χώρα μας. Ελπίζουμε δε, να δοθούν απαντήσεις στα ερωτήματά μας που δεν είναι καθόλου ρητορικά, όπως μάς είπε στο παρελθόν ο Υπουργός, ο κ. Σκρέκας, για να το αποφύγει, αφού διαφορετικά δεν έχουν, πραγματικά, κανένα νόημα αυτού του είδους οι συζητήσεις.

Κλείνοντας, σε σχέση με το άρθρο 3, ασφαλώς, πρέπει να επεκταθούν και σε άλλες περιοχές τα μέτρα, ενώ σε γενικές γραμμές, θεωρούμε ανεπαρκές, εάν όχι προσχηματικό, το συγκεκριμένο πλαίσιο ενίσχυσης, για την ψήφιση του οποίου επιφυλασσόμαστε για την Ολομέλεια.

Εν προκειμένω, ξανά η Κυβέρνηση περνάει κάτω από τον «πήχη», όπως παραδέχτηκε χθες ο Πρωθυπουργός, αποδεχόμενος την αποτυχία του που, ασφαλώς, δεν τη σβήνει με τη συγγνώμη που ζήτησε. Είναι, προφανώς, υποχρεωμένος να αποδώσει ευθύνες σε όλους τους υπευθύνους. Είναι το ελάχιστο που περιμένουν οι Έλληνες.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο Ειδικός Αγορητής του ΜέΡΑ25, Γεώργιος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κατ’ αρχάς, ως Έλληνας Βουλευτής, θέλω να πω ένα μεγάλο ευχαριστώ μέσα από την καρδιά μου, σε όλους τους συνανθρώπους μας, τους ήρωες πυροσβέστες της πρώτης γραμμής, τους απλούς πολίτες, τους εθελοντές, όλους για την κάθε μορφή αλληλεγγύης τους, αλλά και σε όλα τα ξένα κράτη που μας βοήθησαν, τόσο πολύ, στις δύσκολες αυτές ημέρες των πυρκαγιών και των τεράστιων καταστροφών.

Ως νέος Βουλευτής, διερωτώμαι όμως, πόσες φορές άραγε, στο παρελθόν, στην Αίθουσα αυτή, έχει συζητηθεί το διαχρονικό αυτό μείζον πρόβλημα και κάθε φορά, μετά από μία τέτοια πυρκαγιά, όλο και σε χειρότερο σημείο βρισκόμαστε; Οι πυρκαγιές γίνονται όλο και καταστροφικότερες, διότι όλες οι παρατάξεις που κυβέρνησαν τον τόπο αυτόν, δεν έδωσαν καμία αποτελεσματική λύση. Λυπάμαι πολύ, για την κατάντια αυτή. Αυτό μόνο μπορώ να πω.

Στις χθεσινές ομιλίες των πολιτικών αρχηγών για τις πυρκαγιές, Νέα Δημοκρατία, ΣΥΡΙΖΑ, ΠΑ.ΣΟ.Κ.-ΚΙΝ.ΑΛ., έριζαν για το ποιος φταίει και τι φταίει. Μα βέβαια, αυτοί που κυβέρνησαν, διαχρονικά, τον δύσμοιρο αυτόν τόπο, ευθύνονται. Ο κ. Πρωθυπουργός χρησιμοποίησε χθες, τη συνήθη, επί δεκαετίες εδώ μέσα τακτική, να ρίχνει τις ευθύνες αλλού και όχι στην Κυβέρνηση. Είπε ότι για τις πυρκαγιές ευθύνεται η κλιματική κρίση. Εν μέρει, μόνο είναι σωστό, διότι δεν είναι η μόνη αυτή αποκλειστικά υπεύθυνη.

Τι κάνει, όμως, από την πλευρά της, σήμερα η ελληνική πολιτεία, για να προστατεύσει το κλίμα; Θα αναφέρω τρία θέματα. Πρώτον, εδώ στην Αθήνα την κατασκευή της νέας Γραμμής 4 του Μετρό. Θα βοηθήσει, οπωσδήποτε, στη συγκοινωνία. Θα μπορούσε να συνεισφέρει, περαιτέρω, στη βοήθεια του περιβάλλοντος, αλλά δεν έχει προβλεφθεί κανένας χώρος πάρκινγκ σε κανέναν σταθμό Μετρό. Σε όλο το Μετρό των Αθηνών, μόνο δύο σταθμοί πάρκινγκ υπάρχουν.

Δεύτερον, κατασκευή νέων αυτοκινητοδρόμων, αλλά χωρίς καμία μέριμνα και καμία μελέτη για χρήση τρένου. Ο νέος ΒΟΑΚ στην Κρήτη και ένα παραπάνω το τμήμα Ηρακλείου- Νέο Αεροδρόμιο Καστελίου, χωρίς μέσο σταθερής τροχιάς, τρένο, προαστιακό. Το ίδιο ισχύει για τον νέο Αυτοκινητόδρομο Ε65, Αθήνα, Καρδίτσα, Τρίκαλα, Καλαμπάκα, η ίδια έλλειψη τρένου, μέσων μαζικής μεταφοράς.

Τρίτον, είναι δυνατόν σήμερα να μιλάει ο Πρωθυπουργός για εξορύξεις υδρογονανθράκων, με όλη αυτή την περιβαλλοντική καταστροφή παγκοσμίως; Δεν απάντησε και στην τοποθέτηση του Υπουργού Εξωτερικών, ο οποίος είπε, ότι οι εξορύξεις δεν πρόκειται να γίνουν. Όλα αυτά, μόνο το περιβάλλον και το κλίμα δεν ευνοούν και συνεπακόλουθα, δεν συμβάλλουν στην αντιμετώπιση των πυρκαγιών.

Θα ήθελα να υπογραμμίσω, επίσης, την υπεροψία του κ. Πρωθυπουργού, ο οποίος ανέφερε, εδώ στη Βουλή χθες, ότι έφτασε η ώρα να διαψεύσουμε τον Βίκτωρα Ουγκώ, ο οποίος προειδοποιούσε, ότι «η φύση μιλά, αλλά ο άνθρωπος δεν ακούει». Μεγαλεπήβολες εξαγγελίες, εξ αρχής, όμως, διαψευσμένες.

Συνεχίζω με το σημερινό σχέδιο νόμου, για την αντιμετώπιση των πυρκαγιών. Στη Βουλή, χθες, για το μείζον αυτό θέμα, ο Πρωθυπουργός ήταν εδώ από τις 11.00 έως τις 16.00. Μετά, όμως, αποχώρησε για μία συνεδρίαση στην Ολομέλεια που εκείνος καθόρισε για τις 25/8. Στις 18.00, είχαμε τελειώσει και προφανώς, είχαν λυθεί όλα τα προβλήματα των πυρκαγιών ή μάλλον, για να είμαστε ειλικρινείς, κανένα πρόβλημα δεν λύθηκε. Έγινε μία σειρά μονολόγων, «κοκορομαχιών», όπως είπε ο Πρόεδρός μας Γιάνης Βαρουφάκης και, δυστυχώς, τίποτα άλλο. Αυτό είναι ποιότητα Κοινοβουλίου; Την απάντηση, όμως, την γνωρίζω: μα έτσι, έκαναν και όλοι οι προηγούμενοι.

Η Πράξη Νομοθετικού Περιεχομένου της 5ης Αυγούστου 2021 «έκτακτα μέτρα για την αντιμετώπιση του κινδύνου των πυρκαγιών», αποτελείται από πέντε άρθρα. Η ουσία βρίσκεται στα δύο πρώτα, όπου η ευθύνη μεταφέρεται στις «πλάτες» των πολιτών, με απαγορεύσεις και ποινές, όπως έγινε και στην περίπτωση της πανδημίας του Covid-19, με αλλοπρόσαλλα και αντιφατικά μέτρα. Δεν γίνεται λόγος για καμία ουσιαστική προστασία, παρά μόνο επιβάλλονται απαγορεύσεις και πρόστιμα, κατά την πάγια τακτική της Κυβέρνησης. Μεταθέτει τις δικές της ευθύνες, της ανυπαρξίας μέτρων και στρατηγικής, πρόληψης, προετοιμασίας, προστασίας, αντιμετώπισης και καταστροφής για τις πυρκαγιές, στους πολίτες, στην ατομική ευθύνη, όπως της αρέσει να λέει. Αποσιωπά τις δικές της παραλείψεις, από τη μια, και από την άλλη, αποφασίζει διατάσσει και επιβάλλει ποινές. Ποιος νοήμων πολίτης θεωρεί, ότι αυτά αποτελούν μέτρα για την αντιμετώπιση του κινδύνου των πυρκαγιών;

Κλειστείτε όλοι μέσα στα σπίτια σας, για να μην έχουμε πυρκαγιές. Η τέλεια, η απόλυτη λύση, η αποτελεσματική λύση του Επιτελικού Κράτους της Κυβέρνησης των «αρίστων» και αυτό αποτελεί την πάγια τακτική όλων των, μέχρι τώρα, κυβερνήσεων για δεκαετίες, για να είμαστε, βέβαια, δίκαιοι.

Στην Πράξη Νομοθετικού Περιεχομένου, της 13ης Αυγούστου 2021, «έκτακτα μέτρα για την αποτελεσματική προστασία και την ταχεία αποκατάσταση του φυσικού περιβάλλοντος, την άμεση στήριξη των πληγέντων από τις πυρκαγιές Ιουλίου - Αυγούστου 2021 και συναφείς διατάξεις», το πρώτο άρθρο αφορά στις περιοχές που επλήγησαν ή θα πληγούν από τις πυρκαγιές. Τα υπόλοιπα επτά άρθρα της εν λόγω ΠΝΠ, αφορούν μία σειρά ρυθμίσεων, στα πλαίσια του σχεδίου αναδασώσεων που προβλέπεται στο Πρόγραμμα «Ελλάδα 2.0» του Ταμείου Ανάκαμψης, όπως η συγκέντρωση των δασικών υπηρεσιών στο Υπουργείο Περιβάλλοντος και Ενέργειας.

Στο άρθρο 6, θεσμοθετείται ο όρος των αναδόχων αναδάσωσης. Οι ανάδοχοι αναδάσωσης μπορεί να ορίζονται Νομικά Πρόσωπα Δημοσίου ή Ιδιωτικού Δικαίου, ανεξαρτήτως, αν έχουν κερδοσκοπικό χαρακτήρα ή μη, με αποκλειστικό σκοπό την εκπόνηση και μόνο μελέτης για την υλοποίηση των αντιδιαβρωτικών έργων των εδαφών, καθώς και των έργων τεχνητής αναδάσωσης. Οι μελέτες, όμως, αυτές, πρέπει να γίνονται από τη Δασική Υπηρεσία και όχι από ιδιώτες. Όλα αυτά τα έργα και τις αναδασώσεις θα τα αναλαμβάνουν ιδιώτες με δικές τους μελέτες. Ότι δεν έκανε η σημερινή Κυβέρνηση, αλλά και όλες οι προηγούμενες για την πρόληψη, αλλά και για τη στελέχωση της Δασικής Υπηρεσίας, η οποία θα πρέπει να κάνει τις απαραίτητες μελέτες για τα έργα αυτά, συντήρησης και προστασίας των δασών, τώρα τα εκχωρεί σε εργολάβους. Ο ιδιώτης ισχυρότερος και αποτελεσματικότερος του Κράτους. Αυτό είναι η πλήρης απαξίωση του κράτους, το εγώ πάνω από το εμείς.

 Με τα άρθρα 9 έως 14, έρχεται με, δήθεν, μέτρα στήριξης και ενίσχυσης, να μοιράσει «ψίχουλα» στους πληγέντες.

Τα άρθρα 15 έως 21, αφορούν κλασικές, πλέον, αναβολές πληρωμών στις ΔΟΥ και τα ασφαλιστικά ταμεία, που όλα αυτά απέχουν πολύ από την πλήρη αποκατάσταση των τεράστιων ζημιών.

 Το ΜέΡΑ25, τονίζει, ότι πρέπει να εγκαταλειφθούν τα σχέδια ιδιωτικοποίησης του δάσους, μέσω αναδόχων. Το καμένο δάσος δεν πρέπει να γίνει πεδίο εφαρμογής μεταλλαγμένων, τροποποιημένων σπόρων, ούτε χωράφι που θα φυτευτούν ανεμογεννήτριες. Το ΜέΡΑ25, περαιτέρω, θεωρεί, ότι πρέπει να γίνει διαγραφή χρεών σε ιδιώτες και επιχειρήσεις και λόγω του κορονοϊού και λόγω των πυρκαγιών και όχι αναβολές ή επιμηκύνσεις χρεών, όπως, ακριβώς, υποστηρίζει το Επαγγελματικό Επιμελητήριο Αθηνών, αλλά και πολλοί άλλοι φορείς.

Στο Δ΄ Μέρος της ΠΝΠ, εισάγονται μέτρα για την εκπαιδευτική κοινότητα. Το άρθρο 22, αναφέρεται σε άτομα, των οποίων το νοικοκυριό καταστράφηκε ολοσχερώς, με πολλά από αυτά τα άτομα να έχουν χάσει, εντελώς, και την πηγή των εισοδημάτων τους. Αντί η Κυβέρνηση να σπεύσει να τους καλύψει πλήρως, αρκείται στο, απολύτως, ελάχιστο. Είναι σαφές, ότι πρόκειται, ουσιαστικά, για μέτρα «ψίχουλα» και είναι κοροϊδία προς όλους αυτούς που έχασαν τα σπίτια τους και τις περιουσίες τους, εξαιτίας της ολιγωρίας, της ανεπάρκειας, της αναποτελεσματικότητας και των συνειδητών πολιτικών της Κυβέρνησης.

Ακριβώς, όπως είχε γίνει και στις 13/8/2019, πάλι στην Εύβοια, στον Δήμο Διρφύων- Μεσσαπίων, όπου, μέσα σε δύο εικοσιτετράωρα, είχαν καεί 28.000 στρέμματα, με πάνω από 10.000 στρέμματα παρθένου δάσους στο Όρος Δίρφυς που είχε ενταχθεί στο δίκτυο NATURA. Τότε, ο κ. Πρωθυπουργός, διαβεβαίωνε πως γίνεται, ότι είναι, ανθρωπίνως, δυνατόν και επεσήμανε, ότι έχει υπάρξει απόλυτη κινητοποίηση του κρατικού μηχανισμού και ότι η πολιτική προστασία είναι το μεγάλο στοίχημα για την Κυβέρνησή του. Πρόσφατα, λοιπόν, πάλι, χάρη σε αυτές τις δραστικές παρεμβάσεις στον τρόπο λειτουργίας της Πολιτικής Προστασίας, είχαμε τα «λαμπρά» αποτελέσματα στις πυρκαγιές του Αυγούστου φέτος. Μα πάλι, στην Εύβοια.

Ως ΜέΡΑ25, έχουμε καταθέσει συγκεκριμένες προτάσεις που συνοψίζονται ως εξής. Φυσική αναδάσωση των καμένων εκτάσεων, χωρίς μεταλλαγμένα τροποποιημένα φυτά, δενδρύλλια, κινητοποίηση της τοπικής κοινωνίας και ένταξή της στη λύση του προβλήματος, μακροχρόνια και πλήρη στήριξη όλων των πληγέντων, καμία αλλαγή χρήσης γης για τριάντα χρόνια, προστασία των εκτάσεων αυτών που κάηκαν από την υπερβόσκηση, καμία ανεμογεννήτρια στη στεριά, αλλά μόνο πλωτές, με αξιοποίηση τριών μορφών ενέργειας, της αιολικής, της κινητικής και της ηλιακής και η δασοπυρόσβεση να υπαχθεί στα δασαρχεία.

Τέλος, στηρίζουμε τα δίκαια αιτήματα, όπως έχουν κατατεθεί με επιστολές των φορέων της Εύβοιας, με ημερομηνία 12 Αυγούστου 2021 και 17 Αυγούστου 2021 της Ένωσης Ξενοδόχων Εύβοιας.

Το Μέτωπο Ευρωπαϊκής Ρεαλιστικής Ανυπακοής, με ορίζοντα το 2025, καταψηφίζει το συγκεκριμένο νομοσχέδιο.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Στο σημείο αυτό, ολοκληρώθηκαν οι εισηγήσεις. Στη συνέχεια, θα ακολουθήσουν οι τοποθετήσεις των συναδέλφων.

Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σε συνέχεια, όσων έχουν ειπωθεί μέχρι τώρα, και από τον χθεσινό απόηχο της προ ημερησίας διατάξεως συζήτησης σε επίπεδο Αρχηγών, θα ήθελα να πω, ότι το μέγεθος της καταστροφής που βίωσε η χώρα μας, ιδιαίτερα ο τόπος μου, η Λακωνία, ο Δήμος της Ανατολικής Μάνης, είναι δύσκολο να αποτυπωθεί σε ένα «στεγανοποιημένο» πλαίσιο αριθμών. Πάνω από 110.000 στρέμματα δάσους και καλλιεργήσιμης γης, όπως είπε προηγουμένως και ο κ. Αποστόλου, η καλλιεργήσιμη γη είναι το άμεσο αποτύπωμα, όσον αφορά στην οικονομική και κοινωνική διάσταση του προβλήματος, αλλά και η δασική έκταση, η οποία επλήγη, κατά βάση, έγιναν στάχτη, σε μία περιοχή ιδιαίτερου φυσικού κάλλους.

Η ζημιά, άλλωστε, στην παραγωγή του λαδιού, εκτιμάται πάνω από το 70%, ενώ τα μελίσσια που κάηκαν, οι κυψέλες και τα μελισσοσμήνη, είναι γύρω στις 10.000.

Εκτός αυτού, η κτηνοτροφία και οι Λάκωνες κτηνοτρόφοι υπέστησαν τεράστια καταστροφή και βρισκόμαστε σε μία, εξαιρετικά, δύσκολη φάση, αφού έχουν καεί τα βοσκοτόπια, δηλαδή, οι χώροι βόσκησης των ζώων. Περίπου, 6.000 αιγοπρόβατα και 550 βοοειδή είναι, αυτή τη στιγμή, σε δραματική κατάσταση. Επίσης, παραμένουν και τα ζητήματα που έχουν να κάνουν με τη σύνθεση του γενικότερου χώρου και την άμεση ανάγκη τοποθέτησης κορμοδεμάτων και κλαδοπλεγμάτων, τα οποία πρέπει άμεσα να τοποθετηθούν.

Πιστεύω ότι οι Πράξεις Νομοθετικού Περιεχομένου, που η Κυβέρνηση σήμερα φέρνει για ψήφιση, είναι, απαραιτήτως και απολύτως, προς τη σωστή κατεύθυνση. Οι αποζημιώσεις, άλλωστε, που προβλέπει για τους παραγωγούς και τις επιχειρήσεις που επλήγησαν, θα αποτελέσουν τη βάση για τη διάσωση της υπάρχουσας οικονομικής δραστηριότητας.

Υπάρχουν άνθρωποι, κύριοι Υπουργοί, στον τόπο μου, οι οποίοι έβγαζαν πέντε και δέκα τόνους ελαιόλαδου και, φέτος, δυστυχώς, θα αγοράσουν λάδι. Υπάρχουν άλλοι άνθρωποι που δεν είχαν αυτή τη κτηματική περιουσία. Δούλευαν μεροκάματα στην ελαιοκαλλιέργεια και αντιλαμβάνεστε, ότι φέτος δεν θα δουλέψουν, διότι δεν υπάρχει ελαιοκαλλιέργεια. Έχει καταστραφεί, πλήρως, όλος ο αγροτικός ιστός, ενός μεγάλου μέρους του Δήμου Ανατολικής Μάνης.

Όλα αυτά συνθέτουν μία «εκρηκτική» ατμόσφαιρα και καταλαβαίνετε, ότι, όταν έχεις ένα ελαιοτριβείο, το οποίο το πολύ να δουλέψει είκοσι μέρες ή έναν μήνα, έχει, επίσης, την ίδια αποτύπωση οικονομικού και κοινωνικού προβλήματος σε μία τέτοια περιοχή.

Πιστεύω, λοιπόν, ότι οι αποζημιώσεις που προβλέπονται θα ανακουφίσουν, αλλά επειδή έχουμε μία «πικρή» πείρα -και μιλώ κυρίως προς μία παράταξη, την οποία αισθάνομαι, ως έχουσα τον απόλυτο λαϊκό χαρακτήρα της με προβλήματα που έχουν να κάνουν με αυτόν τον κόσμο, ο οποίος συγκροτεί τον κοινωνικό ιστό- αισθάνομαι ότι «παραβιάζω ανοιχτές θύρες». Και πρέπει να το δούμε. Δεν μπορεί να αντιμετωπίσουμε, για μία ακόμη φορά, τα γνωστά γραφειοκρατικά προβλήματα, τις γνωστές διατυπώσεις και εξαιρέσεις στον κανονισμό του ΕΛΓΑ και άλλων τέτοιων γραφειοκρατικών προσκομμάτων, όταν έχουμε να κάνουμε με τεράστια προβλήματα που συνθέτουν το μοντέλο πυρκαγιάς που είναι στον Δήμο Ανατολικής Μάνης. Μιλώ για τη δική μου Περιφέρεια. Δεν μιλώ για το δασικό σύμπλεγμα. Δεν μιλώ για τη χλωρίδα, η οποία κατεστράφη και που ήταν ο απόλυτος αποδέκτης των μελισσοσμηνών, τα οποία από αυτή τη χλωρίδα είχαν να αποκομίσουν.

Πρόσφατα, επισκέφθηκε τη Λακωνία ο νέος Υφυπουργός στον Πρωθυπουργό, ο κ. Τριαντόπουλος. Πράγματι, ο άνθρωπος «έσκυψε» με σοβαρή προσοχή πάνω στο πρόβλημα. Πιστεύω ότι η παρουσία του έδωσε μία ευοίωνη προοπτική για την επίλυση των διαφόρων ζητημάτων.

Δεν μας χωρίζει, αγαπητοί συνάδελφοι, καμία κομματική γραμμή στο ζήτημα αυτό. Έχει πληγεί ο τόπος μας, έχει καεί η Ελλάδα. Βρισκόμαστε σε μία δύσκολη περίοδο. Πιστεύω, ότι πρέπει να αναθεωρηθεί, πλήρως, το ζήτημα της δασοπυρόσβεσης. Επί είκοσι -και πλέον- χρόνια με τη μεταφορά στην Πυροσβεστική Υπηρεσία της δασοπυρόσβεσης, έχουμε βγάλει όλοι τα συμπεράσματά μας. Έχουμε δει τα προβλήματα που υπάρχουν και νομίζω, ότι πρέπει να γίνουν σημαντικές τομές στο ζήτημα αυτό, για να μην είμαστε συνέχεια στο ίδιο έργο θεατές και να μην αντιμετωπίζουμε συνέχεια το ίδιο ζήτημα, αλλά και τους ίδιους φωνασκούντες που για διάφορους λόγους, σκοτεινούς μερικές φορές, φωνάζουν, επί παντός επιστητού, χωρίς να δίνουν λύση.

Άκουσα με προσοχή την αντίθεση της Αξιωματικής Αντιπολίτευσης, αλλά και του Κομμουνιστικού Κόμματος, σχετικά με τους αναδόχους των δασών. Θεωρώ, ότι είναι μία από τις καλύτερες επιλογές που μπορούσαν να υπάρξουν στο ζήτημα αυτό, διότι βάζει στο πεδίο και την κοινωνία των πολιτών, καθώς, επίσης, ανασυνθέτει και προβάλει αυτή την κοινωνία, πέραν του ηρωισμού των πυροσβεστών, και όλων εκείνων των υπηρεσιών που προσπάθησαν να δώσουν λύση στα δύσκολα, αλλά και εκείνων των ανθρώπων που εθελοντικά προσφέρθηκαν και ήταν παρόντες. Μιλάω για τα παιδιά, εκείνους τους αγρότες, που με τις υδροφόρες, τα τρακτέρ, τα πιεστικά προσπαθούσαν να σβήσουν τη φωτιά. Μιλώ για όλους εκείνους, οι οποίοι με κάθε μέσο, πέραν της υπηρεσιακής ιδιότητας, προσπάθησαν να είναι παρόντες και ήταν παρόντες.

Ο Δήμος Ανατολικής Μάνης έχει εκπονήσει ένα προσχέδιο, σχετικά με τη δασοπυρόσβεση. Έχει επιλέξει δέκα σημαντικά σημεία, τα οποία θα μπορούσαν να αποτελέσουν παρατηρητήρια για τη δασοπυρόσβεση και ζητά την οικονομική στήριξη, προκειμένου και οι Δήμοι, πέραν της κοινωνίας των πολιτών και των αναδόχων, όπως είπα, να εμπλακούν στην υπόθεση της δασοπυρόσβεσης.

Οι Δήμοι, κύριοι Υπουργοί, αγαπητοί συνάδελφοι, όπως όλοι ξέρουμε, είναι οι άμεσα γνωρίζοντες και τους χώρους και το πρόβλημα μαζί με τη Δασική Υπηρεσία. Να μην μιλήσω για τη Δασική Υπηρεσία, διότι είναι μία υπηρεσία από τις, πλέον, «γερασμένες» του ελληνικού δημοσίου, δεν έχουν καμία σχέση με το αντικείμενο της δασοπυρόσβεσης, αυτή τη στιγμή, όταν θα έπρεπε να έχουν άμεση εμπλοκή και αυτοί προς τη δασοπυρόσβεση.

Κλείνοντας, θα ήθελα να καταθέσω δυο - τρεις προτάσεις αγροτικών συνεταιρισμών οι οποίες μου έχουν επιδοθεί, όπως είναι οι απαλλαγές από τις δόσεις των δανείων για τους πληγέντες που είχαν στην κατοχή τους δάνειο, έως τη σύσταση και την ανοικοδόμηση του φυτικού και ζωικού τους κεφαλαίου. Την ταχεία, όπως είπα προηγουμένως, καταγραφή από τις υπηρεσίες του ΕΛΓΑ, που είναι πολύ σημαντικό, πέραν αυτών που έχει πει ο Πρόεδρος του ΕΛΓΑ, που και αυτός έδωσε μία ευοίωνη προοπτική για το αποτέλεσμα.

Επίσης, όπως μου αναφέρεται, ανάλογα με τα παραστατικά που είχαν προσκομίσει στη φορολογική τους δήλωση οι πληγέντες για πωλήσεις ελαιόλαδου και πωλήσεις επιτραπέζιας ελιάς, να υπολογιστεί ένας μέσος όρος χρημάτων και να αποδοθεί μία οικονομική ενίσχυση. Αντιλαμβάνεστε, ότι υπάρχουν άνθρωποι που, αυτή τη στιγμή, είναι άνεργοι, εξαιτίας του ότι ήταν, κατά κύριο, επάγγελμα αγρότες και ελαιοπαραγωγοί και έχουν, αυτή τη στιγμή, τεράστιο ζήτημα. Όλα αυτά τα καταθέτω και για τα Πρακτικά και θα παρακαλέσω να ενημερωθούν και οι αρμόδιοι Υπουργοί.

Ακόμη, αναφέρεται να υπάρξει μία σύμβαση με φυτώρια, προκειμένου να αποδοθούν ελαιόδεντρα στους ιδιοκτήτες, όχι στους μισθωτές, με ένα συγκεκριμένο ποσό ενίσχυσης για τη διαδικασία της δενδροφύτευσης. Υπάρχουν ελιές που ήταν έτοιμες να δώσουν εισόδημα και έχουν ανοίξει από τη φωτιά. Υπάρχουν άλλες που έχουν γλιτώσει, κατά κάποιο τρόπο. Αντιλαμβάνεστε όμως, ότι μία ελιά, όταν υποστεί αυτό το σοκ από την πύρινη λαίλαπα, είναι δύσκολο να αποδώσει σε άμεσο χρονικό διάστημα.

Αυτά ήθελα να πω επιγραμματικά. Θα είμαστε όλοι οι συνάδελφοι παρόντες. Θα παρακολουθούμε την εξέλιξη της κρατικής, πλέον, αρωγής και αντιμετώπισης. Πιστεύω, ότι η πολιτική που θα ασκήσει αυτή η Κυβέρνηση, που επαναλαμβάνω στηριζόμενη στον λαϊκό της χαρακτήρα, αλλά και στη συντηρητική ιδεολογία μας, η οποία λέει, ότι πρέπει να συντηρούμε ένα εθνικό απόθεμα που είναι το δάσος, που είναι η ελαιοκαλλιέργεια, που είναι όλα αυτά που συνθέτουν αυτό που θα δώσουμε αύριο στα παιδιά μας, θα μας κάνει υπερήφανους και δεν θα είμαστε απολογούμενοι ή στο ίδιο έργο θεατές.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ :** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η χώρα βρίσκεται στον απόηχο των καταστροφικών πυρκαγιών που έπληξαν τον Αύγουστο πάρα πολλές περιοχές. Κάηκαν πάνω από 1,5 εκατομμύρια στρέμματα. Βεβαίως, ακόμη είμαστε σε αυξημένη επιφυλακή, λόγω των εκτάκτων καιρικών συνθηκών και των ακραίων καιρικών συνθηκών που μπορεί να βρούμε μπροστά μας το επόμενο διάστημα.

Βρίσκεται, όμως, και στον απόηχο της χθεσινής συζήτησης στη Βουλή, όπου, δυστυχώς, οι Έλληνες πολίτες δεν κατάλαβαν τελικά, αν υπήρξε μία ειλικρινής αυτοκριτική, μία ειλικρινής συγνώμη από τον Πρωθυπουργό ή υπήρξε μία προσπάθεια να αποδειχθεί, ότι δεν έγινε κανένα λάθος, ότι όλα έγιναν με τον σωστό τρόπο και στο κομμάτι της πρόληψης και της πυροπροστασίας, αλλά και στο επιχειρησιακό κομμάτι της κατάσβεσης. Πραγματικά, οι πολίτες και στις πυρόπληκτες περιοχές, αλλά και όλοι όσοι είδαν μέσα από τος τηλεοπτικούς δέκτες, αυτό που εκτυλίχθηκε για πάρα πολλές μέρες στη χώρα, απορούν, τελικά, αν θα αναληφθεί η πολιτική ευθύνη, όπως, τουλάχιστον, άφησε να εννοηθεί ο Πρωθυπουργός, με τη συγγνώμη που απηύθυνε στους Έλληνες πολίτες. Αυτό είναι το πρώτο ζήτημα.

Το δεύτερο ζήτημα είναι η αποκατάσταση και η ανασυγκρότηση των πυρόπληκτων περιοχών. Κομμάτι της διαδικασίας αποτελούν και οι σημερινές Πράξεις Νομοθετικού Περιεχομένου που ερχόμαστε να κυρώσουμε στη Βουλή. Το λέω αυτό, γιατί εδώ στην Ηλεία που βρίσκομαι, είναι, δυστυχώς, ζωντανές οι μνήμες ακόμη από το 2007. Πριν από δύο ημέρες, ήταν η «μαύρη» επέτειος αυτής της «αποφράδας» ημέρας που κόστισε 49 ανθρώπινες ζωές στην Ηλεία και 83 συνολικά και εκατομμύρια στρέμματα καμένης έκτασης πριν από δεκατέσσερα χρόνια. Και τότε είχαν ακουστεί πάρα πολλά για σχέδιο ανασυγκρότησης. Σας θυμίζω, ότι είχαν μαζευτεί 200 εκατομμύρια, σχεδόν, ευρώ από δωρεές, με αφορμή τα θύματα στην Ηλεία και στις υπόλοιπες περιοχές, τα οποία δεν κατανεμήθηκαν με τον τρόπο και με τη στρατηγική που έπρεπε, ώστε να μιλάμε για ένα ολοκληρωμένο και μακρόπνοο σχέδιο ανασυγκρότησης.

Αυτό το λέμε, γιατί ο Πρωθυπουργός ανακοίνωσε τη σύσταση της Επιτροπής Μπένου για τη Βόρεια Εύβοια μόνο, μόλις, χθες στη συζήτηση στη Βουλή και είπε, ότι θα ακολουθήσει και για τον Νομό Ηλείας ένα ανάλογο σχέδιο. Θυμίζω ότι η Ηλεία είχε 125.000 στρέμματα καμένων εκτάσεων, με πάνω από το 50% να αποτελούν γεωργικές εκμεταλλεύσεις και υπολογίζεται, ότι, περίπου, η παραγωγή ελαιόλαδου θα μειωθεί, κατά 30% το επόμενο διάστημα. Άρα, όλοι μπορούμε να αντιληφθούμε τις συνέπειες σε αγρότες, σε κτηνοτρόφους, αλλά και στις επιχειρήσεις που σχετίζονται, άμεσα ή έμμεσα, με τον πρωτογενή τομέα.

Από τα μέτρα, όμως, που έχουν εξαγγελθεί και από εκείνα που αποτυπώνονται στην ΠΝΠ απουσιάζουν, πλήρως, οι προβλέψεις για την αντικατάσταση της απώλειας εισοδήματος, ιδιαίτερα, για αγρότες, οι οποίοι, τα επόμενα πέντε έως επτά χρόνια, δεν θα έχουν κάποιο εισόδημα. Ίσως, τα προγράμματα κοινωφελούς εργασίας να αποτελούν μία λύση, αλλά θα πρέπει αυτά να επεκταθούν και να δοθούν ουσιαστικά κίνητρα στήριξης και ανασυγκρότησης.

Για την αποκατάσταση του φυτικού κεφαλαίου, θα πρέπει να δούμε τις περιπτώσεις που δεν είχαν δηλωθεί στο ΟΣΔΕ και είναι χιλιάδες τα στρέμματα που κάηκαν, αλλά έχουν γραφειοκρατικά προβλήματα, ώστε να αποκατασταθούν και να αντικατασταθούν και, βεβαίως οι επιχειρήσεις, για τις οποίες πέρα από αυτές που επλήγησαν άμεσα, εννοώ είναι πυρόπληκτες, και αυτές που έμμεσα θα πληγούν το επόμενο διάστημα, όπως είναι οι επιχειρήσεις που σχετίζονται με τον πρωτογενή τομέα, οι τουριστικές επιχειρήσεις στις περιοχές που κάηκαν, αλλά, συνολικά, μία «αλυσίδα» μέτρων που χρειάζεται ο επιχειρηματικός κλάδος, ώστε να μπορεί να σταθεί «όρθιος» στο πολύ δύσκολο επόμενο διάστημα για τις πυρόπληκτες περιοχές.

Ο Πρωθυπουργός ανακοίνωσε αναστολή φορολογικών, ασφαλιστικών, δανειακών υποχρεώσεων μόνο για τους δύο Δήμους της Εύβοιας και επειδή, ακριβώς, αυτό δεν έχει αποτυπωθεί ακόμη σε νόμο και επίκειται, θα έπρεπε σε αυτές τις περιπτώσεις να υπαχθούν όλοι οι Δήμοι, οι οποίοι έχουν, ανάλογου μεγέθους, φυσική καταστροφή. Εμείς εδώ στην Ηλεία είχαμε πολύ μεγάλη καταστροφή. Εξάλλου, ήδη, η Πρόεδρος της Ελληνικής Δημοκρατίας βρίσκεται, αυτή τη στιγμή, στην Αρχαία Ολυμπία, όπου πραγματοποιεί επίσκεψη, για να διαπιστώσει το μέγεθος της καταστροφής, καθώς πάνω από το 50% των διαμερισμάτων είναι πυρόπληκτα στον Δήμο Αρχαίας Ολυμπίας, ενώ και στον Δήμο Πύργου υπάρχουν μεγάλες καταστροφές σε αρκετά διαμερίσματα. Όμως, και οι δύο αυτές περιοχές δεν έχουν υπαχθεί στα ευνοϊκά μέτρα που έχουν ανακοινωθεί από τον Πρωθυπουργό.

Θα τα δούμε φαντάζομαι το επόμενο διάστημα στη Βουλή. Θα αφορούν στο «πάγωμα» ασφαλιστικών, δανειακών υποχρεώσεων και μέτρων αναγκαστικής εκτέλεσης, όπως, θα υπάρχουν και οριζόντια μέτρα απαλλαγής από τον ΕΝΦΙΑ και άλλες υποχρεώσεις για το σύνολο των κατοίκων αυτών των περιοχών, που επλήγησαν από τις πυρκαγιές και αντικειμενικά θα αντιμετωπίσουν πολύ σοβαρά προβλήματα οικονομικά το επόμενο διάστημα. Άρα, θα πρέπει να ληφθεί πρόνοια, ώστε τα οριζόντια μέτρα στήριξης ή ανακούφισης, που ισχύουν για τους δύο Δήμους της Εύβοιας και αποτυπώνονται στη σημερινή Πράξη Νομοθετικού Περιεχομένου, θα πρέπει να επεκταθούν και στους Δήμους, στους οποίους έχει σημειώσει ανάλογη φυσική καταστροφή από τις πυρκαγιές.

Στο κομμάτι των επιχειρήσεων θα πρέπει να υπάρχουν μέτρα και αναστολής υποχρεώσεων και στήριξης. Εμείς εδώ έχουμε και τον «βραχνά» των δανείων του 2007, με την εγγύηση του Δημοσίου, που, μόλις, πρόσφατα, δόθηκε η δυνατότητα ρύθμισης από τα τραπεζικά ιδρύματα και έχουν δημιουργήσει, πραγματικά, έναν φαύλο κύκλο στο σύνολο, σχεδόν, των επιχειρήσεων του Νομού Ηλείας. Θα πρέπει, λοιπόν, και αυτό να ληφθεί υπόψιν και δεν ξέρω, αν μέχρι την Τρίτη μπορεί το Υπουργείο Οικονομικών να το επανεξετάσει και να φέρει μία τροπολογία.

Στο άρθρο 21, που λέει, ότι «καθορίζονται με απόφαση του Υπουργού Οικονομικών τα κριτήρια διάθεσης, μέχρι τη σύσταση του Οργανισμού του Ταμείου Αρωγής», θα πρέπει σε αυτό να υπάρχει μία αναλυτική συζήτηση και επεξήγηση, για το ποια είναι τα κριτήρια διάθεσης και κατανομής των χρημάτων. Επαναλαμβάνω, ότι για εμάς η εμπειρία του 2007 από το Ταμείο Μολυβιάτη είναι «πικρή». Τα χρήματα που μαζεύτηκαν, δεν κατανεμήθηκαν, ανάλογα με την έκταση της φυσικής καταστροφής, αλλά δόθηκαν με άλλα κριτήρια και σε περιφέρειες που είχαν πολύ λιγότερες καταστροφές. Εύχομαι και ελπίζω να μην επαναληφθεί αυτό το φαινόμενο.

Τελειώνοντας, θα ήθελα να πω, ότι μέτρα, όπως είναι στο άρθρο 13, για την απαλλαγή από τον ΕΝΦΙΑ, προβλέπεται σωστά, για όσους έχουν υποστεί καταστροφές στην κατοικία τους ή στην επαγγελματική τους στέγη. Όμως οι άνθρωποι του πρωτογενούς τομέα, οι οποίοι έχουν πάθει ζημιές στα αγροτεμάχια και μιλάμε για πολύ μεγάλη καταστροφή του κεφαλαίου, θα κληθούν να πληρώσουν ΕΝΦΙΑ, όταν, αυτή τη στιγμή, η κύρια πηγή εισοδήματός τους έχει μηδενιστεί και δεν έχει προβλεφθεί καμία διαδικασία αναπλήρωσης; Θα πρέπει, λοιπόν, και αυτοί να ενταχθούν στα μέτρα ανακούφισης και απαλλαγής. Επίσης, η αναστολή συμβάσεων, θεωρώ ότι θα πρέπει να επεκταθεί στους Δήμους που θεωρούνται πυρόπληκτοι. Να είναι, δηλαδή, ένα μέτρο στήριξης των επιχειρήσεων για το πολύ δύσκολο επόμενο διάστημα που ακολουθεί.

Με αυτές, λοιπόν, τις παρατηρήσεις, που θα εξειδικεύσουμε και την επόμενη εβδομάδα στην Ολομέλεια, θεωρώ ότι θα πρέπει στα μέτρα που αποτυπώνονται στην Πράξη του Νομοθετικού Περιεχομένου και σε αυτά που έχουν εξαγγελθεί, δια στόματος Πρωθυπουργού, αλλά δεν έχουν, μέχρι σήμερα, αποτυπωθεί, να ενταχθούν όλες οι περιοχές που έχουν υποστεί φυσική καταστροφή. Εμείς εδώ στην Ηλεία ζούμε για τρίτη φορά, τα τελευταία δεκατέσσερα χρόνια τον πύρινο εφιάλτη. Μιλάμε για καλλιέργειες και περιοχές που έχουν καταστραφεί μία και δυο φορές. Άρα, εδώ θα πρέπει να υπάρχει ένα δομημένο πρόγραμμα ανασυγκρότησης, στο οποίο, όμως, θα δοθεί η δυνατότητα και στους Οργανισμούς Τοπικής Αυτοδιοίκησης και στους θεσμικούς φορείς της περιοχής να συμβάλουν και να συμμετάσχουν ισότιμα και όχι αυτό να γίνει με το μοντέλο του 2007, που φοβάμαι, όμως, ότι θα γίνει με την κεντρική διαχείριση, γιατί καταλαβαίνετε, ότι η κατανομή των πόρων θα γίνει με κριτήρια που δεν απηχούν στις ανάγκες της τοπικής κοινωνίας.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, κύριοι Υπουργοί, κυρίες και κύριοι Βουλευτές και κύριοι συνεργάτες που μας κάνετε την τιμή και είστε σήμερα εδώ, παλιοί και καινούργιοι, οφείλω να πω, ότι παρ’ όλη την κρισιμότητα του θέματος, πρέπει να ξεκινήσω με ένα σχόλιο, σχετικά με την παρουσία της Νέας Δημοκρατίας σήμερα στη Βουλή. Μάς κάνει ιδιαίτερη εντύπωση, κύριε Υπουργέ, ότι δεν βρέθηκε ένας Βουλευτής από τις καμένες περιοχές της χώρας να μπει Εισηγητής στο νομοσχέδιο. Ένας Βουλευτής της Νέας Δημοκρατίας να αναλάβει την πολιτική ευθύνη, να έρθει και να είναι Εισηγητής για όλη αυτή την τραγική, «βιβλική» καταστροφή που ξεπερνάει το 1.300.000 στρέμματα, για τα οποία την κεντρική πολιτική ευθύνη έχει η Κυβέρνηση Μητσοτάκη. Αυτό αποδεικνύει και πόσο ηττημένη είναι μέσα στην κοινωνία η άποψή σας και πως έχουν καταγραφεί στην κοινωνία οι ευθύνες σας γι’ αυτό που ζήσαμε μέσα στον τραγικό Αύγουστο.

Θα μου επιτρέψετε, κύριε Πρόεδρε, να αναφερθώ μόνο σε θέματα του δασικού τομέα της ΠΝΠ, διότι στην Ολομέλεια μπορούμε να συζητήσουμε και άλλα ζητήματα. Η ίδια η ΠΝΠ αποδεικνύει την προχειρότητα και την ανεπάρκεια της Νέας Δημοκρατίας, που τη συνέταξε. Θα ξεκινήσω από το τελευταίο άρθρο, το οποίο αφορά στα θέματα της δασικής νομοθεσίας.

Στο άρθρο 8, προστίθεται με τη διορθωτική ΠΝΠ, ότι οι δασικές υπηρεσίες και το Λιμενικό είναι μέσα στις υπηρεσίες, στις οποίες αναφέρεται η ΠΝΠ. Για να καταλάβετε σε ποιο σημείο έχει τη δασική πολιτική η Νέα Δημοκρατία. Έβγαλαν ΠΝΠ για την αντιμετώπιση και τη διαχείριση των δασικών πυρκαγιών και δεν έγραψαν στις υπηρεσίες που την υλοποιούν τις δασικές υπηρεσίες και το Λιμενικό και έρχεστε εδώ, υποκριτικά, να μας πείτε ότι νοιάζεστε για τους δασικούς. Πού ήταν γραμμένοι στην πρώτη ΠΝΠ; Γιατί στο άρθρο 8, μπαίνουν με τροποποίηση; Ποιος τους ξέχασε; Μήπως το Υπουργείο Περιβάλλοντος και Ενέργειας έλειπε κατά τη σύνταξη της ΠΝΠ; Μήπως αυτό αποδεικνύει, ότι η Νέα Δημοκρατία δεν ασκεί περιβαλλοντική πολιτική, δεν έχει δασική πολιτική και γι’ αυτό έχουμε και το σοβαρότατο πρόβλημα των δασικών πυρκαγιών; Και μπαίνει με τροποποίηση η δασική υπηρεσία στις υπηρεσίες που εκτελούν τα αποτελέσματα και υλοποιούν την ΠΝΠ;

Δεν είναι μόνο αυτό, όμως. Θα αναφερθώ σε μία τραγική απόφαση του κ. Αμυρά, στις 9 Αυγούστου, όπου έρχεται να διορθώσει τη λανθασμένη απόφαση απαγόρευσης εισόδου στα δάση και στις περιοχές προστασίας της χώρας μας, κι’ αφού έβγαλε ο ίδιος μία άλλη τραγική απόφαση στις 6 Αυγούστου, που απαγόρευε στις δασικές υπηρεσίες να μπουν στα δάση. Μιλάμε για τις υπηρεσίες που ασκούν τον έλεγχο των δασών. Επιτρέπει, λοιπόν, στις 9 Αυγούστου να μπουν στα δάση οι υπάλληλοι των δασικών υπηρεσιών, οι υπάλληλοι που ελέγχουν τις παράνομες υλοτομίες, οι θηροφύλακες, οι υλοτόμοι, όσοι παρέχουν κτηνιατρική φροντίδα στην άγρια ζωή και όσοι υλοποιούν προγράμματα «LIFE» της Ευρωπαϊκής Ένωσης.

Με πέντε μέρες καθυστέρηση, έρχεται να διορθώσει μία τραγική, επίσης, έλλειψη της ΠΝΠ. Αυτή είναι η «αριστεία» σας, όταν ο ίδιος Υφυπουργός υπέγραψε μία απόφαση, τρεις ημέρες νωρίτερα, που απαγόρευε στις δασικές υπηρεσίες να μπουν στις δασικές εκτάσεις; Μιλάμε για τις υπηρεσίες που ασκούν τον έλεγχο, την προστασία, ακόμη και για την προετοιμασία της κήρυξης αναδασωτέας.

Ας δούμε, όμως, γιατί βγήκε αυτή η ΠΝΠ με μεγάλες «τυμπανοκρουσίες;» Γιατί είπε ο κ. Μητσοτάκης, ότι θα κηρύξει αναδασωτέες τις περιοχές, γιατί βοούσε η Ελλάδα για το τι, ακριβώς, μπορεί να γίνει, μετά από μία τέτοια τραγική πυρκαγιά, πέρα από το πλήγμα στο περιβάλλον, την οικοσυστηματική βλάβη της χώρας μας, τις καταπατήσεις και τις αλλοιώσεις. Υπάρχει στην κοινωνία αυτός ο φόβος. Έρχεται, λοιπόν, να πει, ότι «εγώ κάνω ΠΝΠ, για να κηρυχθούν αναδασωτέες οι εκτάσεις». Μα, δεν το λέει το άρθρο 117 του Συντάγματος; Η πρώτη παράγραφος του άρθρου που κηρύσσει την κήρυξη της αναδασωτέας, προβλέπεται στο Σύνταγμα και μάλιστα καλύτερα, διότι δεν έχει μόνο τις πυρκαγιές έχει και την αποψίλωση, η οποία τώρα δεν έχει γρήγορο χρονοδιάγραμμα. Γρήγορο έχουν μόνο οι πυρκαγιές, η αποψίλωση δεν έχει. Η πρώτη παράγραφος που αφορά στην κήρυξη της αναδασωτέας είναι και ελλιπής και περιττή. Το Σύνταγμα είναι πάνω από τον νόμο και την Πράξη Νομοθετικού Περιεχομένου.

Η Κυβέρνηση, όμως, λέει, ότι θα επιταχύνει την κήρυξη της αναδασωτέας. Βλέπουμε, όμως, ότι στο πρώτο φετινό παράδειγμα πυρκαγιάς, που αφορά στα Γεράνια Όρη, δεν έχει κηρυχθεί αναδασωτέα η περιοχή, παρ’ ότι έχουν παρέλθει, όχι μόνο ο ένας μήνας που βάζετε σήμερα, αλλά και οι τρεις μήνες που βάζει ο ν.998/1979. Αυτή είναι η αριστεία;

Έχω απάντηση του κ. Αμυρά, πάλι στον Κοινοβουλευτικό Έλεγχο, που αναφέρεται, ορθώς, στην εγκύκλιο του 2017, που λέει τι πρέπει να γίνει μετά από μία πυρκαγιά, που αναφέρεται, ορθώς, στην εγκεκριμένη από τις υπηρεσίες μελέτη, επί διαβρωτικών, αντιπλημμυρικών και στη Διεύθυνση Συντονισμού και στο τεχνικό δελτίο χρηματοδότησης των αντιδιαβρωτικών, αντιπλημμυρικών στα Γεράνια, διότι όλα αυτά που έχει η ΠΝΠ περιέχονταν σε εγκυκλίους της Κυβέρνησης του ΣΥΡΙΖΑ. Παρ’ ότι δηλώνει, ότι θα γίνει κήρυξη αναδασωτέας, σας λέω, κυρίες και κύριοι Βουλευτές, ότι τρεις μήνες παρήλθαν και αναδασωτέα δεν έχει κηρυχθεί. Πού είναι η αριστεία σας; Έρχεστε να πείτε υποκριτικά, ότι θα το κάνετε σε έναν μήνα, ενώ δεν το έχετε κάνει σε τρεις μήνες από την πρώτη μεγάλη πυρκαγιά; Αυτή η απάντηση, κυρία Καφαντάρη, είχε προκύψει σε δικό σας Κοινοβουλευτικό Έλεγχο, ότι δεν έχουν έρθει ακόμη όλα τα εναέρια μέσα του κ. Χαρδαλιά. Για να ξέρουμε με ποια Κυβέρνηση «αρίστων» μιλάμε. Αυτά εδώ, στην κοινοβουλευτική διαδικασία έχουν αποκαλυφθεί όλα. Αυτό είναι το Επιτελικό Κράτος.

Για να μην πω, για το ποια προβλήματα δημιουργεί στην κήρυξη αναδασωτέας, η απόφαση της Κυβέρνησης Μητσοτάκη να καταργήσει τους δασικούς χάρτες και να ακυρώσει τους συγκεκριμένους και άρα, να μην έχουμε γρήγορο υπόβαθρο για την οριοθέτηση της αναδασωτέας. Δασικούς χάρτες που η Κυβέρνηση του ΣΥΡΙΖΑ είχε την τόλμη να προχωρήσει.

Ποια ήταν η επόμενη εξαγγελία του κ. Μητσοτάκη, γι’ αυτή την Πράξη Νομοθετικού Περιεχομένου; Οι ιδιωτικές αναδασώσεις. Μέσα σε αυτή την τραγική «βιβλική» καταστροφή, ψάξατε να βρείτε το «παραθυράκι», ώστε να ακυρωθεί η ευθύνη της Πολιτείας για την ολική αποκατάσταση του περιοχών. Και το λέμε ξεκάθαρα. Η Πολιτεία, που με ευθύνη του Κυριάκου Μητσοτάκη, έλειψε από την πρόληψη των πυρκαγιών και από την πυρόσβεση, δεν επιτρέπεται να λείψει από την αποκατάσταση. Δεν επιτρέπεται χορηγοί να κάνουν τη μελέτη αντιδιαβρωτικών και αντιπλημμυρικών έργων. Ο ίδιος ο κ. Αμυράς, έχει απαντήσει στον Κοινοβουλευτικό Έλεγχο πως πρέπει να γίνεται η διαδικασία, γιατί ήταν καθορισμένη από το 2017, από την Κυβέρνηση του ΣΥΡΙΖΑ.

Και επειδή εδώ έχουμε δασικούς υπαλλήλους, οφείλω να συγχαρώ τις δασικές υπηρεσίες, που το 2017, αν θυμάστε καλά, με το πρώτο πιλοτικό έργο Καπανδρίτι-Κάλαμο, έκαναν τις μελέτες αντιδιαβρωτικών και αντιπλημμυρικών έργων, τις οποίες χρηματοδοτήσαμε από το Υπουργείο Οικονομίας. Εκτελέστηκαν τα αντιδιαβρωτικά και αντιπλημμυρικά έργα και τότε η Βορειοανατολική Αττική είχε αντιπλημμυρικά έργα μέσα σε ένα εξάμηνο. Αυτές οι δασικές υπηρεσίες που, τάχα, λέτε, ότι δεν διοικούνται από το Υπουργείο Περιβάλλοντος.

Εγώ θέλω να μας πουν, -συγνώμη για το ρητορικό ερώτημα- με ποιους τότε ο Αναπληρωτής Υπουργός Περιβάλλοντος, ο ομιλών, «έτρεξε» όλο το πρόγραμμα της αποκατάστασης της αντιδιαβρωτικής προστασίας; Με εσάς, τους συνεργάτες, που είχαμε τότε. Και οφείλω να τους συγχαρώ, γιατί ακούγονται και ψέματα εδώ.

Η Κυβέρνηση, η οποία άφησε τις δασικές υπηρεσίες, χωρίς προσωπικό και χωρίς χρηματοδότηση, λέει, τάχα, ότι θα τις προστατεύσει. Αφού θέλει να τις προστατεύσει, γιατί επιτρέπει στον κ. Πατούλη να ρίχνει ευθύνες στις δασικές υπηρεσίες και να λέει ότι αυτοί φταίνε; Διότι, όταν ήταν υποψήφιος Περιφερειάρχης έλεγε, ότι φταίει η κυρία Δούρου. Τώρα, όταν τον ρώτησαν επίμονα στο ίδιο δημοσίευμα, ποιος έχει την ευθύνη, λέει ότι υπάρχουν υπηρεσίες που λειτουργούν ως κράτος εν κράτει.

Αλήθεια, κύριε Υπουργέ, λειτουργούν ως κράτος εν κράτει οι δασικές υπηρεσίες; Γιατί εγώ ξέρω ότι είχαμε συνεργασία και έχετε συνεργασία με τις δασικές υπηρεσίες. Δεν απαντάτε, όμως, στον κ. Πατούλη, που, δυστυχώς, αποφεύγει την ευθύνη, που με έναν προσβλητικό, για τη Δημοκρατία, τρόπο είχε διαχειριστεί, όταν ήταν υποψήφιος Περιφερειάρχης, για να μην πω τίποτα άλλο.

Για να ξαναγυρίσω στο θέμα των αντιδιαβρωτικών έργων, οι μελέτες αντιπλημμυρικών με την Πράξη Νομοθετικού Περιεχομένου θα γίνονται από τους ιδιώτες, από τους χορηγούς; Δηλαδή, σε όποια περιοχή έχουμε χορηγό θα έχουμε αντιδιαβρωτικά -αντιπλημμυρικά και σε όποια δεν έχουμε χορηγό, δεν θα έχουμε; Δεν θα υπάρχει ευθύνη της Πολιτείας;

Να το πούμε ξεκάθαρα. Η έλλειψη της πρόληψης, που ήταν από τον ΣΥΡΙΖΑ θεσμικά κατοχυρωμένη με χρηματοδότηση και προσωπικό και την ακυρώσατε, η έλλειψη της συνεργασίας στην πυρόσβεση, αλλά και η αποφυγή της ευθύνης αποκατάστασης, απεικονίζει την επιλογή της Κυβέρνησης Μητσοτάκη να έχουμε μία πιο αδύναμη Πολιτεία, που δεν αναλαμβάνει τις ευθύνες της, ούτε απέναντι στους κατοίκους των καμένων περιοχών. Και αυτό γίνεται σε όλους τους τομείς πολιτικής της Ελλάδας.

Εδώ, λοιπόν, είναι ξεκάθαρο, τα λέει ο κ. Αμυράς στον Κοινοβουλευτικό Έλεγχο. Με την εγκύκλιο του 2017, που είχα τότε την τιμή να υπογράψω, εκπροσωπώντας και όλη τη δασική υπηρεσία, ήταν, απόλυτα, καθορισμένη όλη διαδικασία της αποκατάστασης και πρέπει να την αναλάβετε για όλη την Ελλάδα. Να έρθετε να μας πείτε στην Ολομέλεια, αν δεν μπορείτε σήμερα, κύριε Υπουργέ, με ποια μελέτη αντιδιαβρωτικής - αντιπλημμυρικής προστασίας προχωρούν, τάχα, τα έργα στην Εύβοια που βγήκατε να εξαγγείλετε; Διότι την έγκριση για τα Γεράνια Όρη μάς την έδωσε ο κ. Αμυράς. Ποιος έδωσε την έγκριση για την Εύβοια και μπήκαν, ήδη, και γίνονται αντιδιαβρωτικά - αντιπλημμυρικά; Ή εδώ αγνοήσατε πάλι τις δασικές υπηρεσίες; Αναφέρομαι θεσμικά. Ποιος χρηματοδοτεί τα αντιπλημμυρικά έργα, γιατί αυτή είναι η ευθύνη της πολιτείας;

Τέλος, θα αναφερθώ στη μεταφορά υπηρεσιών στο Υπουργείο Περιβάλλοντος και Ενέργειας. Να ξεκαθαρίσουμε κάτι. Είναι εδώ αγαπητοί συνεργάτες που «τρέξαμε» μαζί το έργο των δασικών χαρτών. Ποιος έκανε το έργο των δασικών χαρτών; Δεν το έκαναν τα δασαρχεία και οι Διευθύνσεις Δασών; Δεν ήταν τότε με την πολιτική ευθύνη του Υπουργείου Περιβάλλοντος και Ενέργειας; Ποιος είχε την πολιτική ευθύνη υπογραφής, για παράδειγμα, της απόφασης για την εξαίρεση των φρυγανικών εκτάσεων στους δασικούς χάρτες, που δεν υλοποίησε η Κυβέρνησή σας στην ανάρτηση δασικών χαρτών; Δεν την είχε το Υπουργείο Περιβάλλοντος και Ενέργειας; Κι, όμως, αυτή τη συνεργασία που υπήρχε πάτε να την αποκρύψετε τώρα. Θα πάρετε τη διοικητική ευθύνη στο Υπουργείο Περιβάλλοντος για τους εργαζόμενους, ενώ μέσα υπάρχει άρθρο στην ΠΝΠ, που λέει, ότι μέχρι να βγει μία υπουργική απόφαση δεν υλοποιείται. Άρα, απολύτως, απροετοίμαστη και υποχρεωτική αυτή εξαγγελία.

Μάλιστα, τώρα μάθαμε, ότι φτιάξατε ομάδα έργου, για να δείτε πώς θα σχεδιάσετε τη μεταφορά στις υπηρεσίες. Πετάξετε ένα «πυροτέχνημα», μόνο και μόνο, για να καλύψετε το πρόβλημα που είχε προκύψει σε όλη την Ελλάδα από τις πυρκαγιές.

Να σας το πω, λοιπόν, ξεκάθαρα. Η καθετοποίηση των δασικών υπηρεσιών είχε προβλεφθεί στην Εθνική Στρατηγική Δασών που δημοσιεύθηκε σε υπουργική απόφαση από την Κυβέρνηση του ΣΥΡΙΖΑ το ΄18. Είχε, όμως, προβλεφθεί με προσλήψεις και με χρηματοδότηση που εγκρίθηκαν με υπουργική απόφαση του ΄19 και τα οποία «παγώσατε».

Αφήσατε χωρίς λεφτά, χωρίς προσωπικό, τις δασικές υπηρεσίες και τώρα υποκριτικά λέτε, ότι θα τις μεταφέρετε διοικητικά, διότι ως πολιτική ήταν, ήδη, στο Υπουργείο Περιβάλλοντος. Γράφετε, λοιπόν, υποκριτικά στην Πράξη Νομοθετικού Περιεχομένου, ότι αυτή η μεταφορά γίνεται για να υλοποιήσετε τη δασική στρατηγική του ΄18, της Κυβέρνησης του ΣΥΡΙΖΑ, την οποία, όμως, δύο χρόνια τώρα δεν υλοποιείτε. Άλλη υποκρισία αυτή. Δεν υλοποιούν δασική στρατηγική, που εμπεριείχε το θέμα του κλίματος και των φυσικών καταστροφών, και τώρα λένε, ότι γι’ αυτό μεταφέρουν τις υπηρεσίες στο Υπουργείο Περιβάλλοντος, που οι ίδιες οι υπηρεσίες είχαν συντάξει, μαζί με εμάς, τη δασική στρατηγική, με έναν μεγάλο διάλογο στην κοινωνία και σε όλο τον επιστημονικό κόσμο.

Δεν μας έχετε απαντήσει, αφού θέλετε να στηρίξετε τις δασικές υπηρεσίες, γιατί δεν υλοποιήθηκε η κοινή υπουργική απόφαση, που είχε υπογράψει η κυρία Γεροβασίλη και εγώ το 2019, για την αξιοποίηση των δασικών υπηρεσιών στην πυρόσβεση στη μεγάλη κρίση του Αυγούστου; Διότι δεν υπήρχε συνεργασία των υπηρεσιών στην πυρόσβεση, για να μην αναφερθώ στις καταγγελίες που από προχθές κατατέθηκαν από τον Περιφερειάρχη, ότι υπήρχε εντολή μη πυρόσβεσης στην Εύβοια.

Όλα αυτά δεν έχουν απαντηθεί και οφείλετε να απαντηθούν τώρα σε αυτή τη συνεδρίαση, γιατί υπάρχει, δυστυχώς, κάτι άλλο που με ανησυχεί. Απ’ ότι φαίνεται, η επιδίωξη της Κυβέρνησης με αυτήν την Πράξη Νομοθετικού Περιεχομένου είναι να εξαιρεθούν από τη νομοθεσία οι δασοτεχνικές εργασίες. Αυτό θέλω να μου το εξηγήσετε λίγο και επειδή έχετε συνεργάτες από τους δασικούς να μου το πείτε.

Εξαιρούνται, λοιπόν, από τον ν.4412 οι δασοτεχνικές εργασίες. Ναι, αλλά εγώ ξέρω και υποπτεύομαι, ότι σας το έχουν πει οι συνεργάτες σας, ότι υπάρχει πράξη του Νομικού Συμβουλίου του Κράτους, η 2/2018, που λέει, ότι το προεδρικό διάταγμα δεν ισχύει, εφόσον έχει εκδοθεί ο ν.4412. Τι κάνετε τώρα από την «πίσω πόρτα»; Μήπως υπάρχει ένα άλλο σχέδιο να μεταφερθούν οι υπηρεσίες, οι αποφάσεις και οι αδειοδοτήσεις του Υπουργείου Περιβάλλοντος, για να βγαίνουν, όπως είπε ο Εισηγητής μας, χωρίς στελέχη και χωρίς έγκριση των τοπικών δασικών υπηρεσιών, για να γίνονται άλλες «περίεργες δουλειές» στα δάση; Όπως, πιθανά, θέλετε να κάνετε με τους ιδιώτες αναδόχους αναδασώσεων. Φαίνεται, λοιπόν, ότι, ακόμη και την καταστροφή θέλετε να την κάνετε ευκαιρία για δουλειά στους δικούς σας.

Εμείς θα είμαστε εδώ, για να στηρίξουμε τις δασικές υπηρεσίες, για να στηρίξουμε τον δασικό πλούτο της χώρας, για να στηρίξουμε την κοινωνία της χώρας, γιατί ξέρουμε, ότι αυτή η Κυβέρνηση πάει πίσω την Ελλάδα. Δυστυχώς, πολύ ακριβά το «πληρώσαμε» και σε αυτές τις δασικές πυρκαγιές.

Ευχαριστώ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο Υπουργός Περιβάλλοντος και Ενέργειας, κ. Κωνσταντίνος Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Έλαβα τον λόγο, για να αποκαταστήσω την αλήθεια, γιατί όπως πάντα ο κύριος συνάδελφος έχει τον τρόπο του να υπερβάλλει και να προσπαθεί να διαστρεβλώσει την πραγματικότητα.

 Σε ότι αφορά στην κήρυξη αναδασωτέας περιοχής που ανέφερε στα Γεράνεια Όρη, από τις 9/8 βρίσκεται η εισήγηση στο Γραφείο του Συντονιστή Αποκεντρωμένης Διοίκησης. Ζητήθηκαν κάποιες διορθώσεις. Έγιναν αυτές οι διορθώσεις και έχει κατατεθεί οριστικά. Έχει γίνει οριστική υποβολή της εισήγησης και περιμένει την υπογραφή.

Θα σας πω παρακάτω, λοιπόν, για ποιον λόγο προχωράμε σε αυτή την τεράστια διοικητική μεταρρύθμιση και τη μεταφορά των δασικών υπηρεσιών από τις αποκεντρωμένες υπηρεσίες και από το Υπουργείο Εσωτερικών, σε μία κάθετη, οργανωμένη και συντονισμένη δομή στο Υπουργείο Περιβάλλοντος. Δεν μας είπατε, αν θα το στηρίξετε και αν συμφωνείτε με αυτό. Δεν απαντάτε ποτέ στα ουσιαστικά ερωτήματα. Προσπαθείτε και, δυστυχώς, άγεστε και φέρεστε γύρω-γύρω, χωρίς, όμως, τελικά να δίνετε λύσεις.

Επίσης, σε ότι αφορά στον ανάδοχο αναδάσωσης, το λέω και θα το ξαναπώ, άλλη μία φορά, πάρα πολύ συγκεκριμένα. Σκοπός αποκλειστικός και μόνο είναι να εμπλέξουμε την κοινωνία των πολιτών. Είναι να δώσουμε τη δυνατότητα σε οργανισμούς, σε ιδρύματα, σε επιχειρήσεις που, μέσα από τα προγράμματα εταιρικής κοινωνικής ευθύνης, θέλουν να χορηγήσουν χρήματα, θέλουν να στηρίξουν αυτή την προσπάθεια αναγέννησης, ανασυγκρότησης των δασικών οικοσυστημάτων, τα οποία καταστράφηκαν, είτε μερικώς, είτε ολοσχερώς, με δικά τους, επαναλαμβάνω έξοδα. Και να το κάνουν και να το κάνουν και γρήγορα. Γι’ αυτόν τον λόγο τους δίνουμε τη δυνατότητα και το θεσμοθετούμε αυτό, ώστε να εμπλέκεται με έναν γρήγορο τρόπο η Δημόσια Διοίκηση και να μπορεί, πολύ γρήγορα, να καταθέτει μία μελέτη ένας ιδιώτης ανάδοχος σε περιοχή που θα του υποδεικνύει το οικείο δασαρχείο.

Θα καταθέτει μία μελέτη, θα εγκρίνεται από το δασαρχείο και στη συνέχεια, η υλοποίηση των έργων, πάλι με έξοδα του αναδόχου αναδάσωσης, θα γίνεται, υπό την επίβλεψη της δασικής υπηρεσίας. Βέβαια, σε καμία περίπτωση, δεν απεμπολεί οποιοδήποτε δικαίωμα, επί των εκτάσεων αυτών, το Δημόσιο.

Αντίθετα, το Δημόσιο έρχεται το ίδιο, όπως έχουμε αναγγείλει, ήδη, στην Βόρεια Εύβοια, αλλά και τις υπόλοιπες περιοχές, να στηρίξει τη Βόρεια Εύβοια με 24 εκατομμύρια ευρώ, με απευθείας αναθέσεις. Δημόσιο χρήμα από τον Κρατικό Προϋπολογισμό, με απευθείας αναθέσεις στους τοπικούς δασικούς συνεταιρισμούς με αυτεπιστασία και με την επίβλεψη των δασικών υπαλλήλων, ώστε τελικά να ολοκληρωθούν πολύ γρήγορα αυτά τα αντιδιαβρωτικά έργα που έχουμε τόσο ανάγκη.

Βέβαια, στην Ολομέλεια, θα έχω τη δυνατότητα να πω, επί Κυβερνήσεως ΣΥΡΙΖΑ, πόσο γρήγορα ανταποκρίνονταν και πόσους μήνες μετά ξεκινούσαν τα αντιδιαβρωτικά έργα στις περιοχές που είχαν πληγεί από πυρκαγιές.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Χαρακόπουλος.

**ΜΑΞΙΜΟΣ ΧΑΡΑΚΟΠΟΥΛΟΣ:** Κύριε Πρόεδρε, ακούγοντας κάποιους συναδέλφους της Αξιωματικής Αντιπολίτευσης, φοβούμαι ότι δεν διδάχθηκαν τίποτα από την οδυνηρή εμπειρία της διακυβέρνησης ΣΥΡΙΖΑ στον τομέα της δασοπροστασίας και της πυρόσβεσης.

Κυρίες και κύριοι συνάδελφοι, κύριοι Υπουργοί, βιώσαμε όλοι ένα δύσκολο καλοκαίρι. Η επίμονη πανδημία με τις μεταλλάξεις της περιορίζει την καθημερινότητά μας, ενώ οι εκτεταμένες πυρκαγιές είχαν ως αποτέλεσμα την καταστροφή, άνω του ενός εκατομμυρίου στρεμμάτων δασικής και καλλιεργήσιμης γης.

Δυστυχώς, η κλιματική αλλαγή δεν είναι, πλέον, σενάριο μιας μελλοντικής δυστοπίας. Είναι ένα απειλητικό παρόν και αν δεν λάβουμε, άμεσα, ριζικά μέτρα, σε πλανητικό, επίπεδο, θα είναι η δική μας γενιά που θα ζήσει τον εφιάλτη. Οι μεγάλες πυρκαγιές από τη Νότιο Ευρώπη έως τη Σιβηρία και τις Ηνωμένες Πολιτείες Αμερικής, παράλληλα με τις δικές μας, που έφτασαν και τις 60 ημερησίως, αποδεικνύουν την κρισιμότητα της κατάστασης. Δεν υποστηρίζω βεβαίως, ότι όλες αυτές οι φωτιές μπαίνουν από μόνες τους ή ότι δεν υπάρχουν εμπρηστές με ποικίλα κίνητρα. Όμως, η αύξηση της θερμοκρασίας, οι παρατεταμένοι καύσωνες συνιστούν ιδανικό περιβάλλον για την πύρινη λαίλαπα .

Επιτρέψτε μου, κύριε Πρόεδρε, πριν αναφερθώ στις Πράξεις Νομοθετικού Περιεχομένου, να κάνω ιδιαίτερη αναφορά, σε όσους έλαβαν μέρος στον ιδιόμορφο αυτόν «πόλεμο» με τις φλόγες, τόσο στους πυροσβέστες εναέριων και επίγειων μέσων, τους στρατιώτες, τα στελέχη των Σωμάτων Ασφαλείας, όσο και τους εθελοντές πυροσβέστες που έδωσαν, ακόμη, και με αυτοθυσία αυτή τη «μάχη». Βεβαίως, οφείλουμε ένα μεγάλο ευχαριστώ στις ξένες αποστολές που σε μία εξαιρετική ένδειξη αλληλεγγύης «έπεσαν» κυριολεκτικά στη φωτιά για να την σβήσουν.

Ταυτόχρονα, όμως, πρέπει να μας προβληματίσει το θλιβερό και, συνάμα, ανησυχητικό φαινόμενο των εμπαθών σχολίων, συνήθως, από «επαναστάτες του καναπέ» που επιδίδονται σε ύβρεις και διασπορά ψευδών ειδήσεων. Το ότι δεν είχαμε θύματα, κυρίες και κύριοι συνάδελφοι, της Αξιωματικής Αντιπολίτευσης δεν είναι δευτερεύον θέμα. Είναι το μείζον, γιατί η ανθρώπινη ζωή δεν μπαίνει σε κανένα ζύγι και είναι κατάντια κάποιοι να υπονοούν, ότι οι φετινές καταστροφές αποτελούν τη «ρεβάνς» της τραγωδίας στο Μάτι. Ναι, επιχειρησιακά λάθη μπορεί να έγιναν. Η προετοιμασία της Πολιτικής Προστασίας, ίσως, έπρεπε να είναι ακόμη καλύτερη. Όμως, κανείς δεν μπορεί να πει, ότι δεν κινητοποιήθηκε, άμεσα, ο κρατικός μηχανισμός ή ότι οι επικεφαλής δεν εργάστηκαν με αυταπάρνηση. Η περιπέτεια υγείας του Υφυπουργού Νίκου Χαρδαλιά, καταδεικνύει του λόγου το αληθές.

 Τώρα, πρέπει να επουλωθούν οι «πληγές», να καλυφθούν τα κενά που διαπιστώθηκαν και, βεβαίως, να αλλάξουν τα κακώς κείμενα. Πιστεύω ότι αυτό επιχειρούν οι Πράξεις Νομοθετικού Περιεχομένου που κυρώνουμε σήμερα και αναλυτικά παρουσίασε ο, εκ Κοζάνης, Εισηγητής μας, Μιχάλης Παπαδόπουλος.

Καταρχάς, μπαίνει τελεία και παύλα στα fake news, στο «ράδιο αρβύλα», ότι τα δάση, δήθεν, καίγονται για να μπουν ανεμογεννήτριες. Τα καμένα δάση κηρύσσονται αναδασωτέα άμεσα. Υπάρχει βεβαίως, κύριε Υπουργέ, ένα θέμα με τη φυσική αναδάσωση, όταν πρόκειται για πεύκα, που είναι από τα πιο εύφλεκτα είδη της χλωρίδας. Αυτό νομίζω, είναι ένα ζήτημα που πρέπει να το ξαναδούμε. Πάντως, όπου είναι δάσος, παραμένει δάσος. Ήδη, όπως είπε ο Πρωθυπουργός, έχουν ξεκινήσει τα αντιπλημμυρικά έργα, για να μην έχουμε έναν νέο «πόλεμο» με πλημμύρες τον χειμώνα.

 Κομβικό, επίσης, είναι το ζήτημα των αποζημιώσεων προς τους πληγέντες, ιδιώτες και επιχειρηματίες. Η οικονομική ζωή των περιοχών που πέρασε η πυρκαγιά έχει πληγεί καίρια. Γεωργικές καλλιέργειες, κτηνοτροφικές εγκαταστάσεις, ξενοδοχειακές μονάδες καταστράφηκαν. Εδώ μόνο με την αρωγή της Πολιτείας, θα μπορέσει αυτός ο κόσμος να σταθεί στα πόδια του, να περάσει, αξιοπρεπώς, τη «στενωπό» που τον περιμένει και να ξεκινήσει, όσο το δυνατόν πιο σύντομα, τις επαγγελματικές του δραστηριότητες.

Επιπλέον, κύριε Πρόεδρε, αν κάτι αναδείχθηκε έντονα στη διάρκεια των επιχειρήσεων κατάσβεσης των καταστροφικών πυρκαγιών, είναι οι χρόνιες παθογένειες του κρατικού μηχανισμού. Από τις πλέον σημαντικές είναι, αναμφίβολα, η αλληλοεπικάλυψη αρμοδιοτήτων που εντέλει, λειτουργεί ως «τροχοπέδη» στην πυρασφάλεια, την προστασία των δασών και την αποτελεσματική αντιμετώπιση των πυρκαγιών. Η ένταξη των δασικών υπηρεσιών στο Υπουργείο Περιβάλλοντος είναι μία πρώτη απάντηση.

 Τελειώνοντας, θα ήθελα να καλέσω την Αντιπολίτευση να αρθεί στο ύψος των περιστάσεων, να παραμερίσει μικροκομματικές «παρωπίδες», να αντιμετωπίσει τα προβλήματα της κλιματικής αλλαγής και των πυρκαγιών ως κοινά προβλήματα που απαιτούν κοινές δράσεις. Ο Πρωθυπουργός και με την τοποθέτηση του Σταύρου Μπένου, ως επικεφαλής της Επιτροπής Ανασυγκρότησης της Εύβοιας, δείχνει τον δρόμο της συνεννόησης.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει η κυρία Καφαντάρη.

 **ΧΑΡΑ ΚΑΦΑΝΤΑΡΗ:** Ευχαριστώ, κύριε Πρόεδρε. Πριν ξεκινήσω την τοποθέτησή μου, θα ήθελα να πω στον συνάδελφο, τον κ. Χαρακόπουλο που πριν αναφέρθηκε, ότι η Κυβέρνηση Νέας Δημοκρατίας είναι τυχερή, γιατί έχει μία Αξιωματική Αντιπολίτευση τεκμηριωμένη, με προτάσεις, χωρίς κραυγές και άσκοπες καταγγελίες και μία Κυβέρνηση, η οποία έδωσε ένα σημαντικό έργο στο κομμάτι των δασικών πολιτικών και στο κομμάτι της πολιτικής προστασίας και της αντιμετώπισης των φυσικών καταστροφών.

Θα επαναλάβουμε, λοιπόν, για άλλη μία φορά, την Εθνική Στρατηγική για τα Δάση, ένα ζήτημα που αναδείχθηκε το 2018, με την υπουργική απόφαση 170/2018, το Σχέδιο Στρατηγικής Ανάπτυξης της Δασοπονίας από το 2018 μέχρι το 2038. Από την άλλη πλευρά, το Σχέδιο Πρόληψης Δασικών Πυρκαγιών, ενώ αφήσαμε ένα μνημόνιο συνεργασίας Πυροσβεστικής και δασικών υπηρεσιών, δύο Υπουργείων, δηλαδή, για την αντιμετώπιση των δασικών πυρκαγιών και της δασοπροστασίας γενικότερα. Επίσης, αφήσαμε και ένα σχέδιο νόμου, το οποίο βασίστηκε πάνω σε επιστημονικά δεδομένα και στο πόρισμα της Επιτροπής Golddammer, η οποία, με πρόταση του Αλέξη Τσίπρα, λειτούργησε και έβγαλε αυτή τη μελέτη, που συμμετείχαν έγκριτοι Έλληνες επιστήμονες και επιστημονικός κόσμος της χώρας μας, γιατί στις φυσικές καταστροφές, πέρα από την πολιτική, υπάρχει επιστήμη πάνω στην οποία πρέπει να πατάμε στις σύγχρονες συνθήκες και να δίνουμε μεγάλη σημασία.

Αυτή η πρόταση νόμου του ΣΥΡΙΖΑ κατατέθηκε και στη νυν θητεία της Βουλής, επί της νυν Κυβέρνησης, του κ. Μητσοτάκη. Καλό είναι να συζητηθεί και να έρθει και στην Ολομέλεια, γιατί χθες, ο κ. Πρωθυπουργός μάς κάλεσε να κάνουμε προτάσεις, για να αλλάξουμε τον ν. 4662/2020, για τον οποίο επαιρόταν η Κυβέρνηση της Νέας Δημοκρατίας. Έναν νόμο που, ενάμιση χρόνο μετά, τον θέσατε σε αδράνεια, γιατί δεν βγήκαν κανονιστικές πράξεις, με ΠΝΠ, βέβαια, και λειτουργούσε η αντιπυρική περίοδος και προστασία το καλοκαίρι με νόμους του 2003. Όμως, επιλεκτικά, κατά το δοκούν, εξυπηρετώντας -δεν ξέρω για ποιον λόγο- κάποια άρθρα αυτού του νόμου τα χρησιμοποιείτε. Έρχεται, λοιπόν, ο Πρωθυπουργός, ο κ. Μητσοτάκης, και λέει, πέστε μας προτάσεις στον νόμο, τον οποίο, ήδη, τον είχαν θέσει με ΠΝΠ, στην πλειοψηφία του, σε αδράνεια.

Κυρίες και κύριοι συνάδελφοι, είμαστε στον απόηχο μιας μεγάλης φυσικής καταστροφής, καθώς 1,3 εκατομμύρια στρέμματα καμένης έκτασης δεν είναι μικρό πράγμα, κύριοι Υπουργοί, όταν είμαστε στην περίοδο και της κλιματικής κρίσης. Από την άλλη πλευρά, το Επιτελικό Κράτος, για το οποίο υπερηφανεύτηκε ο Πρωθυπουργός χθες και αναφέρθηκε εκτενέστατα, λειτούργησε λέει καλά και αναφέρθηκε και σε ονόματα, κ.λπ.. Επιτελικό Κράτος, όμως, είναι ένα, στοχευμένα, παρεμβατικό κράτος, να έχει την ικανότητα να προβλέπει τους κινδύνους, να συντονίζει τις μονάδες του κρατικού μηχανισμού, να ασκεί πολιτικές πρόληψης, να αναθέτει ρόλους στους αντίστοιχους φορείς, να μοιράζει ανάλογα τους πόρους και να συντονίζει όλα τα επίπεδα της διοίκησης, για να υπάρχει ένα καλό αποτέλεσμα. Ένα Επιτελικό Κράτος δεν κρύβεται ποτέ πίσω από αυτό που λέμε κλιματική αλλαγή, που είναι μία πραγματικότητα. Δεν κρύβεται από πίσω, για να δικαιολογήσει την ανεπάρκεια και την ανικανότητά του. Αξιοποιεί τα δεδομένα της επιστήμης και εφαρμόζει πολιτικές ανθεκτικότητας και προσαρμογής. Είναι σε διαρκή επιφυλακή και ετοιμότητα.

Στο σημείο αυτό, θέλω να πω, ότι οι επιστήμονες προειδοποιούσαν τον Ιούλιο και για τις συνθήκες του καύσωνα. Προειδοποιούσαν, έγκαιρα, και φορείς στη χώρα μας, γιατί ξέρουμε πολύ καλά τις συνέπειες που έχουν οι υψηλές θερμοκρασίες για τις δασικές πυρκαγιές, όταν, μάλιστα, στη χώρα μας τα δάση μας ήταν ανοχύρωτα, χωρίς διαχειριστικά σχέδια, με πολύ καύσιμη ύλη μέσα, γιατί δεν έγιναν οι ανάλογοι καθαρισμοί και γιατί τα δασαρχεία υποχρηματοδοτήθηκαν. Μάλιστα, όταν έχεις και επίσημα στοιχεία που λένε, ότι το 2020 έγιναν οι περισσότερες δασικές πυρκαγιές. Μέχρι τέλος του 2020 καταγράφηκαν 11.799 πυρκαγιές, ενώ τον μήνα Απρίλιο, πάλι με στοιχεία, περίπου, 1.400 πυρκαγιές. Μικρές; Μικρές, αλλά ήταν ένα σήμα για το τι καλοκαίρι επρόκειτο να έρθει.

Κύριοι Υπουργοί, εν μέσω της αντιπυρικής περιόδου, ο κ. Υφυπουργός Πολιτικής Προστασίας, μάς είπε, ότι όλα είναι έτοιμα, σε Επίκαιρη Ερώτηση που είχαμε καταθέσει, και σε τρεις μέρες έγινε, αυτό που έγινε, στα Γεράνεια Όρη. Προετοιμασμένα όλα, θα έρθουν καινούργια αεροσκάφη. Θα, θα, θα και όλα αυτά, βέβαια, πάνω και στις συμφωνίες που είχε κάνει η Κυβέρνηση του ΣΥΡΙΖΑ και για τα ελικόπτερα, μέσω του NSPA.

Μετά τον Ιούνιο έρχεται και ανακοινώνει το Σχέδιο «Δρυάδες», το οποίο είναι τα δεκαοκτώ σημεία που έγιναν μετά είκοσι τρία. Θωρακίζουμε περιοχές, όπως το Τατόϊ και την Ιπποκράτειο Πολιτεία και μετά από κάποιες μέρες καίγονται.

Βλέπουμε, πραγματικά, μία επιχειρησιακή ανεπάρκεια, μη έγκαιρη επέμβαση, όταν άρχισαν οι δασικές πυρκαγιές, στην Εύβοια ειδικά, αλλά και στην Ηλεία, την Αχαΐα, την Λακωνία. Θα τα πουν κι άλλοι συνάδελφοι αυτά. Βγάλαμε, όμως, συμπεράσματα απ’ όλη αυτή την ιστορία; Πραγματικά, αυτό που πρέπει να πω με σαφήνεια, είναι, ότι εκτός από το σχέδιο νόμου που κατέθεσε ο ΣΥΡΙΖΑ και το οποίο πρέπει να συζητηθεί στην Ολομέλεια και να τύχει παρατηρήσεων και ευρύτερης συναίνεσης για τα θέματα της προστασίας από φυσικές καταστροφές και της Πολιτικής Προστασίας γενικότερα, γιατί είναι πολύ σημαντικά, αυτό που πρέπει σήμερα να γίνεται και να βασίζεται, ιδιαίτερα, ένας κρατικός μηχανισμός και ένα σύστημα σωστό Πολιτικής Προστασίας, είναι οι πολιτικές πρόληψης. Όταν βλέπουμε από τα οικονομικά στοιχεία, ακόμη και από το Ταμείο Ανάκαμψης, να βασίζεται στην καταστολή ο Προϋπολογισμός, δηλαδή, τα κονδύλια κατά 80% στην καταστολή και κατά 20% στην πρόληψη, αυτό είναι ένα πολύ σοβαρό ζήτημα που πρέπει, πραγματικά, να απασχολήσει.

Δεύτερον, θέλει δασικές Υπηρεσίες. Είπα και πριν για την Εθνική Στρατηγική για τα Δάση και για την καθετοποίηση των δασικών υπηρεσιών. Όμως, στον τομέα της αποκατάστασης των πληγέντων και των περιοχών και τα αντιπλημμυρικά και όλα αυτά, ο ρόλος του Δημοσίου πρέπει να είναι καθοριστικός. Ερωτηματικά δημιουργούνται από αυτό που είπε Πρωθυπουργός χθες για τους ανάδοχους αναδάσωσης. Πρέπει τα δασαρχεία, πρώτα απ’ όλα, με επιστημονικά δεδομένα, το Δημόσιο, δηλαδή, να παρακολουθούν και να υπάρχουν ενιαία σχέδια στην αντιπλημμυρική θωράκιση, βέβαια, με βάση τις ιδιαιτερότητες της κάθε περιοχής, αλλά ενταγμένα μέσα σε ένα ενιαίο σχέδιο, με παρακολούθηση από το Δημόσιο και το πολύ σημαντικό, με τη συμμετοχή των τοπικών κοινωνιών. Δεν μπορεί να «ξαναχτίσουμε» την Εύβοια, χωρίς να συμμετέχουν οι παραγωγικοί φορείς της περιοχής, χωρίς να συμμετέχουν άνθρωποι από τον πρωτογενή τομέα και βέβαια, και οι ρητινοσυλλέκτες και οι άνθρωποι που ασχολούνται με το μέλι, κ.λπ.. Έτσι χτίζεται ένα μοντέλο, πραγματικά, αναπτυξιακό σε κάθε περιοχή και συγκεκριμένα στη Βόρεια Εύβοια. Χωρίς τη συμμετοχή της τοπικής κοινωνίας, φοβάμαι ότι άλλα πράγματα θα γίνουν.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει η κυρία Γεροβασίλη.

**ΟΛΓΑ ΓΕΡΟΒΑΣΙΛΗ:** Κυρίες και κύριοι συνάδελφοι, θα μου επιτρέψετε, λόγω της πρότερης ιδιότητας ως Υπουργού Προστασίας του Πολίτη, να αναφερθώ σε δύο-τρία θέματα της Πυροσβεστικής Υπηρεσίας, αλλά και σε αυτά που ακούστηκαν χθες. Ακούσαμε παχιά ψέματα από τον κ. Μητσοτάκη, τον χαμογελαστό κ. Μητσοτάκη, του οποίου, κάποια στιγμή, το χαμόγελο «έσβησε» προσωρινά, για να αναγνώσει επιστολές συγγενών θυμάτων στο Μάτι, σε ένα κρεσέντο χυδαίας πολιτικής τυμβωρυχίας.

Έρχομαι στα ψέματα. Ψέμα πρώτο. «Είμαστε πλήρως προετοιμασμένοι», είπε ο Πρωθυπουργός. Ε ναι, τι άλλο θα έλεγε Πρωθυπουργός, με ένα 1.300.000 στρέμματα καμένα στη χώρα; Θα έλεγε, «έχουν μείνει και άλλα στρέμματα στη χώρα που δεν κάηκαν».

Ψέμα δεύτερο. «Είχαμε προνοήσει να επενδύσουμε στην Πολιτική Προστασία και τη μετατρέψαμε σε μία αξιόμαχη κρατική οντότητα». Πέραν του ότι ο νόμος της Νέας Δημοκρατίας προβλέπει τοποθέτηση μετακλητών σε ρόλο συντονιστών σε κάθε Περιφέρεια και είναι εξαιρετικά προβληματικός νόμος, να ενημερώσει κάποιος τον κ. Πρωθυπουργό, ότι αυτοί και τοποθετήθηκαν και πληρώνονται ως μετακλητοί και ότι ο συγκεκριμένος νόμος τέθηκε από την ίδια την Κυβέρνηση σε αναστολή, λίγες ημέρες μετά την ψήφισή του.

Ψέμα τρίτο: «Ενεργοποιήθηκε το 112, που αποτελούσε προσωπική μου προεκλογική δέσμευση», είπε ο Πρωθυπουργός, που πατεντάρει και ετοιμάζεται να εξάγει «κουλτούρα εκκενώσεων», όπως την αποκαλεί ο ίδιος αντιεπιστημονικά. «Λαθροχειρία» ολκής. Το 112, αφού έμεινε στον «αέρα», χωρίς χρηματοδότηση από τη Νέα Δημοκρατία, εντάχθηκε από τον ΣΥΡΙΖΑ στο ΕΣΠΑ 2014 -2020 και ήδη, πριν τις εκλογές του 2019, παραδόθηκε σε δοκιμαστική λειτουργία, η οποία, βεβαίως, θα τελείωνε τον Σεπτέμβριο του 2019. Οπότε το παραλάβατε έτοιμο.

Ψέμα τέταρτο. «Η Πυροσβεστική είχε ενισχυθεί, πριν από την αντιπυρική περίοδο με νέα στελέχη». Υπάρχουν και ψέματα ή μισές αλήθειες. Ναι, πριν από την αντιπυρική περίοδο είχε ενισχυθεί, αλλά όχι από τη Νέα Δημοκρατία. Πότε ενισχύθηκε;

Θυμίζω στον γνωστό «Υπουργό των απολύσεων», τον κ. Μητσοτάκη, ότι ο κανόνας αποχωρήσεων-προσλήψεων 5/1, που υποστήριξε «λυσσαλέα» και προεκλογικά, το 2017, που ήμουν Υπουργός Διοικητικής Ανασυγκρότησης, επέβαλε να μείνουν στον δρόμο 2.500 πυροσβέστες πενταετούς υποχρέωσης, αν και είχαν δικαίωμα μονιμοποίησης. Αυτό «έσκασε» στα χέρια του ΣΥΡΙΖΑ, στη μέση της διαπραγμάτευσης με τους θεσμούς και μάλιστα, πριν από την έξοδο από τα μνημόνια. Όμως, επί ΣΥΡΙΖΑ, οι 2.500 πυροσβέστες, όχι μόνο δεν έμειναν στο δρόμο, αλλά μονιμοποιήθηκαν, παρά τις πιέσεις των θεσμών και παρά την πολιτική «σπέκουλα» της Νέας Δημοκρατίας τότε.

Προσλήφθηκαν ακόμη 876 πυροσβέστες, πενταετούς υποχρέωσης, παρατάθηκε η θητεία των 1.245, που υπηρετούσαν ως εποχικοί, ενώ προσλήφθηκαν και άλλοι τόσοι, δηλαδή, 2.500 εποχικοί. Ταυτόχρονα, νομοθετήθηκε και υλοποιήθηκε αξιοκρατική συστηματική εισαγωγή, κάθε χρόνο, των πυροσβεστών και των αξιωματικών, μέσω πανελληνίων και αναβαθμίστηκε η Πυροσβεστική Ακαδημία.

Από την άλλη, η Νέα Δημοκρατία, επενδύοντας δήθεν στην ασφάλεια και προσλαμβάνοντας εκτός ΑΣΕΠ και εκτός Πανελληνίων χιλιάδες ειδικούς φρουρούς μέχρι και για τα πανεπιστήμια, έφερε τελικά την απόλυτη ανασφάλεια, μαζί με φόβο και τρόμο στους πολίτες. Όπως είπε και ο κ. Φάμελλος πριν, επί των ημερών του, υπήρχαν 5.000 εργαζόμενοι στη δασοπροστασία, το οποίο δεν συνέχισε η Νέα Δημοκρατία. Εξισώθηκαν, επίσης, υπερωριακά, επί ΣΥΡΙΖΑ, 1.723 πυροσβέστες πενταετούς απασχόλησης με το μόνιμο πυροσβεστικό προσωπικό, για να απασχολούνται και τα σαββατοκύριακα και για να αμείβονται με υπερωρίες και τις Κυριακές και τις εξαιρέσιμες.

Πέμπτο ψέμα είναι, ότι η χώρα έχει προνοήσει να εξοπλιστεί με περισσότερα εναέρια μέσα. Όμως, δεν είναι έτσι. Ο ΣΥΡΙΖΑ εξασφάλισε στη χώρα περισσότερα εναέρια μέσα. Όλα αυτά θα σας τα καταθέσω και στα Πρακτικά, για να μην υπάρχουν αμφιβολίες. Με τη σύμβαση μίσθωσης εναέριων μέσων δασοπυρόσβεσης, τέθηκαν δέκα, επιπλέον, του εθνικού στόλου, κατ’ έτος, μέχρι το 2021, με δικαίωμα παράτασης για δύο ακόμη χρόνια, μέχρι το 2023 και με προαίρεση για ακόμη οκτώ ελικόπτερα, κατ’ έτος.

Έκτο ψέμα, ότι δεν κάηκε κανένας οικισμός ολοσχερώς. Οικισμός μπορεί όχι, αλλά δεν κάηκαν πάνω από 2.000 σπίτια; Δηλαδή, αυτό τι είναι, τίποτα;

Έβδομο ψέμα, ότι προστατεύτηκαν κρίσιμες υποδομές. Αλήθεια; Ούτε νερό να σβήσουν τις φωτιές δεν είχαν σε πολλά σημεία.

Ψέμα όγδοο, ότι οι φωτιές φέτος είχαν διαφορετικά τεχνικά χαρακτηριστικά. Ναι, επικρατούσαν συνθήκες άπνοιας. Αυτό ήταν διαφορετικό.

Ένατον, υποδείξτε μας τα λάθη μας, είπε ο Πρωθυπουργός, ο αλάθητος. Δεν έγινε κανένα λάθος, αλλά ότι έγινε αφορά τους πυροσβέστες που δεν έκαναν την δουλειά τους ή τους πιλότους που δεν ήξεραν που πετούσαν νερό ή κάποιους τους μπέρδεψε στους δρόμους. Οι κάτοικοι, ενδεχομένως;

Δέκατο ψέμα, η διάψευση εντολής μη κατάσβεσης, σύμφωνα με την καταγγελία του Περιφερειάρχη, κ. Σπανού. Έχουμε και τα βίντεο, αν και τα έχει δει όλη η Ελλάδα. Ίσως, θα πρέπει κι αυτό να το διερευνήσει κάποιος άλλος, όχι εμείς.

 Ενδέκατο ψέμα, δεν έχετε καταθέσει και δεν φέρνετε προτάσεις στη Βουλή. Τον νόμο τον καταθέσαμε και τον ξανακαταθέσαμε τον Νοέμβριο του 2019, πριν ξεκινήσει η συζήτηση για το νόμο της πολιτικής προστασίας της Νέας Δημοκρατίας, Όμως, ή ο Πρωθυπουργός δεν τα γνωρίζει ή δεν του τα λένε οι συνεργάτες του, γιατί μπορεί και να φοβούνται.

Στο τέλος, βεβαίως, καταλήγει, λέγοντας, ότι «ευτυχώς δεν θρηνήσαμε θύματα, αν και χάσαμε τον Βασίλη», αναφερόμενος, προφανώς, στον τραγικό θάνατο του εθελοντή πυροσβέστη Βασίλη Φιλώρα. Αν και χάσαμε, δεν είχαμε νεκρούς. Δεν ξέρω πως το μετράει αυτό ο κ. Μητσοτάκης. Μηδέν; Η ανθρώπινη ύπαρξη έχει αριθμό; Δεν ξέρω.

Σε ότι αφορά στην «κουλτούρα εκκενώσεων. Δεν λέγεται ούτε «εκκενώσεις», ούτε «κουλτούρα εκκενώσεων». Γελάει η κοινωνία. Οργανωμένη απομάκρυνση πολιτών λέγεται και όταν γίνεται οργανωμένη απομάκρυνση πολιτών, δεν σημαίνει «φύγετε πολίτες και αφήστε τα να καούν όλα πίσω και να γίνουν ρημαδιό». Σημαίνει, ότι φεύγουν οι πολίτες, μπαίνει το Κράτος, για να σώσει ότι μπορεί να περισωθεί και να τους εξασφαλίσει τη ζωή τους για τα επόμενα χρόνια. Αυτό σημαίνει φεύγουν οι πολίτες.

Κύριε Μητσοτάκη, κύριοι Υπουργοί, να αγοράσετε καράβια. Οι φωτιές έσβησαν στη θάλασσα. Μαζί με την «κουλτούρα εκκενώσεων», πρέπει να αγοράσετε καράβια, για να πάει καλά αυτό το σχέδιο σας.

Τέλος, να μην ξεχάσω τη «δολοφονία» χαρακτήρων, όσα χρόνια ο κ. Μητσοτάκης ήταν Πρόεδρος της Ν.Δ., δηλαδή, στην Αξιωματική Αντιπολίτευση. «Δούρου παραιτήσου», «ο ΣΥΡΙΖΑ έκαψε τους ανθρώπους». Ο κ. Πατούλης είπε, ότι «δεν έχει αρμοδιότητα η περιφέρεια, για να σβήσει πυρκαγιές και μάλιστα δεν ήμουν ενημερωμένος, δεν με ενημέρωνε κανένας». Επιτρέψτε μου την ένταση, αλλά ήταν πολύ σκληρό αυτό που κάνατε. Όχι για εμάς, αλλά για τον ελληνικό λαό, που ακούει ποιοι είστε και πως πολιτεύεστε.

Ευχαριστώ πολύ.

 **ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. ο Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ακούσαμε, επί δέκα περίπου λεπτά, την κυρία συνάδελφο από τον ΣΥΡΙΖΑ, να προσπαθεί να υπερασπιστεί τα πεπραγμένα της Κυβέρνησης ΣΥΡΙΖΑ, επιχειρώντας, μάλιστα, να κάνει και κάποιες συγκρίσεις με τη σημερινή Κυβέρνηση.

Θέλω να σας πω, κυρίες και κύριοι συνάδελφοι από τον ΣΥΡΙΖΑ, ότι η Κυβέρνηση του ΣΥΡΙΖΑ «μετρήθηκε», «ζυγίστηκε» και κρίθηκε από τον ελληνικό λαό. Όμως, όσο εσείς δεν αναγνωρίζετε τα λάθη σας, δεν διδάσκεστε από αυτά, δεν αναλαμβάνετε την ευθύνη και δεν ζητάτε μία συγνώμη γι’ αυτά τα οποία έγιναν και όσο συνεχίζετε να παραπλανάτε και να υπερβάλετε, τόσο θα συνεχίζετε να είσαστε ανήμποροι να βοηθήσετε τον τόπο μας, ακόμη και από τη θέση της Αξιωματικής Αντιπολίτευσης, στην οποία σας έχει κρίνει ο ελληνικός λαός και την οποία, αν συνεχίσετε με τον ίδιο τρόπο, πολύ φοβάμαι, ότι θα κινδυνεύσετε να τη χάσετε.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η κατάσταση στην οποία βρέθηκε η χώρα μας το προηγούμενο χρονικό διάστημα, δεν υπάρχει αμφιβολία, ότι ήταν μία, εξαιρετικά, κρίσιμη κατάσταση, μία ιδιαίτερη κατάσταση. Υπήρχαν 1.279 πύρινα μέτωπα σε διάφορες περιοχές της χώρας μας και πολλά, μάλιστα, ταυτόχρονα. Πολιτική Προστασία, Πυροσβεστική, Ένοπλες Δυνάμεις, Αστυνομία, Αυτοδιοίκηση, Δασαρχείο και πολλοί εθελοντές πολίτες, τόσο από την Ελλάδα, όσο και από το εξωτερικό, έδωσαν με αυτοθυσία τον καλύτερό τους εαυτό, ώστε να προστατέψουν, πρώτα απ’ όλα, ανθρώπινες ζωές, το φυσικό περιβάλλον και τις περιουσίες των συμπολιτών μας.

 Οι πολίτες της Ηλείας, του Νομού που εκπροσωπώ, βρέθηκαν, δυστυχώς, για ακόμη μία φορά, δεκατέσσερα χρόνια μετά, αντιμέτωποι με μία τεράστια καταστροφή. Οι μηχανικοί του Υπουργείου Υποδομών και Μεταφορών διενήργησαν 151 αυτοψίες στην Περιφερειακή Ενότητα Ηλείας, σε κατοικίες και επαγγελματικούς χώρους, με σκοπό οι πυρόπληκτοι συμπολίτες μας να μπορούν να αποζημιωθούν άμεσα.

Η Κυβέρνηση, με πρώτο τον Πρωθυπουργό, έδωσε ως πρωταρχικό μέλημα την κρατική αρωγή. Οι Πράξεις Νομοθετικού Περιεχομένου, στις 5/8/2021 και στις 13/8/2021, αποτέλεσαν τον βασικό πυρήνα αυτής της αρωγής, με σκοπό την αντιμετώπιση του κινδύνου των πυρκαγιών, την αποτελεσματική προστασία και την ταχεία αποκατάσταση του φυσικού περιβάλλοντος και βέβαια, την άμεση στήριξη των πληγέντων.

Θα συμφωνήσουμε όλοι, ότι οι ρυθμίσεις αυτές είναι προς τη σωστή κατεύθυνση, καθότι, ήδη, άμεσα, αρκετοί συμπολίτες μας έχουν λάβει κάποια προκαταβολή. Πρέπει να διασφαλίσουμε, όμως, -και αυτό θα το κάνουμε- ότι οι αποζημιώσεις πρέπει να είναι πλήρεις. Δηλαδή, να καλύπτουν όλη την έκταση της ζημιάς.

Επιπλέον, η ενίσχυση των πυρόπληκτων συμπολιτών μας οφείλει να είναι αποτελεσματική, τόσο στο παρόν, όσο και στο μέλλον, καθώς είναι βέβαιο, ότι οι πυρόπληκτες περιοχές θα αντιμετωπίσουν και μακροπρόθεσμα δυσμενείς οικονομικές συνέπειες.

Ο Νομός Ηλείας, μετά τις φονικές πυρκαγιές του 2007, είχε έρθει αντιμέτωπος με πολλά προβλήματα, κάποια από τα οποία ταλανίζουν, ακόμη και σήμερα, τους συμπολίτες μου. Πολλά τα ερωτήματα, σε σχέση με τη διαχείριση του λεγόμενου Ταμείου Μολυβιάτη, όχι μόνο ως προς την αποκατάσταση των ζημιών, αλλά και ως προς την ολοκλήρωση των, ήδη, εγκεκριμένων έργων στις τότε πληγείσες περιοχές.

Ο Νομός Ηλείας, όπως τόνισε και ο Πρωθυπουργός, χθες, στη Βουλή, θα πρέπει να ενταχθεί σε ένα ειδικό μοντέλο αναπτυξιακού προγράμματος, ανάλογο με αυτό της Βόρειας Εύβοιας. Πρώτο και κύριο μέλημά μας είναι η άμεση και πλήρης αποκατάσταση όλων των πυρόπληκτων συμπολιτών μας, αλλά και η στήριξη των πυρόπληκτων περιοχών.

Στο πλαίσιο αυτό, έχω θέσει και μία σειρά από προτάσεις, με σχετικές, μάλιστα, Ερωτήσεις προς τα αρμόδια Υπουργεία Οικονομικών, Περιβάλλοντος, Ενέργειας, Υποδομών και Μεταφορών, ώστε η Ηλεία να ενταχθεί σε ένα συγκεκριμένο πρόγραμμα ανασυγκρότησης, το οποίο θα εστιάζει στη λήψη, επιπλέον, μέτρων στήριξης για επιχειρήσεις της πυρόπληκτης Ηλείας, που υπέστησαν ή θα υποστούν έμμεση ζημιά στο μέλλον. Ενδεικτικά, αναφέρω τα ελαιοτριβεία, τα οποία έχουν μεγάλη απώλεια παραγωγής, όπως και τις τουριστικές μονάδες. Ένα σχέδιο που θα παρέχει τη δυνατότητα εκτέλεσης σημαντικών έργων υποδομής, όπως η κατασκευή συνδετήριου δρόμου της περιοχής της Αρχαίας Ολυμπίας με τη θάλασσα, ένα έργο, το οποίο θα δώσει τεράστια ανάπτυξη και θα στηρίξει, μακροπρόθεσμα, την περιοχή, αλλά και ο εκσυγχρονισμός των φραγμάτων των ποταμών Αλφειού και Πηνειού και η εκτέλεση των απαραίτητων αντιπλημμυρικών έργων που πρέπει να είναι άμεση προτεραιότητά μας.

Κυρίες και κύριοι συνάδελφοι, όλοι οι πολίτες της Ηλείας, όπως και των υπολοίπων πυρόπληκτων περιοχών, ανεξάρτητα από το μέγεθος της ζημιάς τους, πρέπει να αποζημιωθούν. Οφείλουμε να εστιάσουμε, λοιπόν, σε ένα ολοκληρωμένο και συγκροτημένο σχέδιο που θα αποπνέει σιγουριά για τη στήριξη της επόμενης μέρας, σε όλους αυτούς τους ανθρώπους που βρέθηκαν αντιμέτωποι με αυτόν τον πύρινο όλεθρο.

Απόλυτη προτεραιότητά μας πρέπει να είναι η αποκατάσταση κάθε ζημίας που υπέστησαν οι συμπολίτες μας.

Νομίζω ότι αυτό είναι ένα στοίχημα που θα πρέπει να το κερδίσουμε και θα το κερδίσουμε.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ευχαριστώ, κύριε Πρόεδρε. Πραγματικά, για άλλη μία φορά, έχω εντυπωσιαστεί, μετά από αυτό το δράμα, αυτή την τραγωδία που έζησε η χώρα, συνολικά, αυτές τις μέρες, με την αυταρέσκεια, με την οποία η Κυβέρνηση και οι Βουλευτές εκδηλώνουν τις τοποθετήσεις τους, λέγοντας, ότι η Αξιωματική Αντιπολίτευση, με πρωτόγονο τρόπο, αντιπολιτεύεται την Κυβέρνηση. Να σας πούμε «μπράβο», γιατί τα κάνατε όλα σωστά;

Κύριε Μιχάλη Παπαδόπουλε, αγαπητέ φίλε, που σε εκτιμώ, ιδιαιτέρως, καλό θα είναι να αποφεύγεις αυτού του είδους τους χαρακτηρισμούς. Θα ήθελα να πω, ότι η πολιτική κρίνεται, εκ του αποτελέσματος, όπως και εμείς κριθήκαμε στις προηγούμενες εκλογές, γιατί ο κριτής μας είναι ο ελληνικός λαός. Ενδεχομένως, και τα δικά μας λάθη οδήγησαν στην αποτυχία. Δηλαδή, εσείς διδαχθήκατε από τα λάθη που ισχυρίζεστε και «τυμβωρυχείτε», με έναν ανήθικο τρόπο, συνεχώς και αδιαλείπτως, ωσάν το επιχείρημα να είναι μόνο αυτό; Δηλαδή, από αυτά τα λάθη, που μπορεί, ενδεχομένως, να είχαν αιτίες, όπως το ότι δεν προλάβαμε την πυρκαγιά ή ότι δεν εκτιμήθηκε σωστά στην αρχή της, διδαχθήκατε; Αυτά τα λάθη σας δίδαξαν;

Και αν σας δίδαξαν, γιατί δεν προλάβατε; Και αν δεν σας δίδαξαν, αυτό σημαίνει, κυρίες και κύριοι συνάδελφοι, ότι είσαστε ανεπίδεκτοι μαθήσεως. Αυτό το Επιτελικό Κράτος, στο οποίο στηρίξατε προεκλογικά όλη την προσπάθειά σας, μέσα από τη στήριξη των προσφιλών σας μιντιακών μέσων, στα οποία, συνεχώς, «χώνετε», όσα μπορείτε να «χώσετε» χρήματα, έρχεστε σήμερα με αυταρέσκεια και δεν σιωπάτε. Δεν είστε μετριοπαθείς, είστε και προκλητικοί. Αφού είστε προκλητικοί, θα γίνουμε κι’ εμείς, για να απαντήσουμε σε αυτές τις «ανοησίες» που, ας μου επιτραπεί, η έκφραση κατατίθεται στη Βουλή με έναν «ελαφρό» τρόπο.

Κύριε Πρόεδρε, λέει ο ελληνικός λαός, «θα σε κάψω Γιάννη να σε αλείψω λάδι». Αυτό έγινε τώρα. Κάψατε την Ελλάδα και τώρα έρχεστε με τα επιδόματα να καταστήσατε τους νοικοκυραίους, επιδοματούχους. Όποιος καταλαβαίνει αυτή τη διαφορά, καταλαβαίνει και το τι έγινε στη ζωή αυτών των ανθρώπων. Να σας θυμίσω, ότι όταν ο Θεμιστοκλής ζητούσε από τους Αθηναίους να φύγουν από την Αθήνα, γιατί οι Πέρσες θα την είχαν κατακάψει, οι Αθηναίοι αντέταξαν ένα ερώτημα. Είπαν, «εντάξει, να γλιτώσουμε τις ζωές μας. Όταν, όμως, δεν γλιτώνει το βιός μας και η αξιοπρέπειά μας, είμαστε ζωντανοί-νεκροί». Και εσείς τώρα, στον βωμό αυτής της λογικής, που, βεβαίως, έχει αξία να σώσουμε τις ζωές, μπορούσαμε, όμως, να σώσουμε και το βιός των ανθρώπων; Δηλαδή, κυρίες και κύριοι συνάδελφοι, μπορεί να ισχυριστεί κάποιος Βουλευτής της Νέας Δημοκρατίας, ότι δεν υπήρχε κανένας τρόπος να προλάβουμε αυτά τα γεγονότα; Δηλαδή, αν είχαμε τα 10 μποφόρ που σε δύο ώρες κατέκαψαν το Μάτι και έφεραν αυτή τη καταστροφή, θα είχε κάνει όλη η Αθήνα. Αυτό πρέπει να σκεφτεί ο ελληνικός λαός. Αν υπήρχαν τα 10 μποφόρ και δεν κοιμόταν ο «στρατηγός άνεμος».

Θέλετε να μας πείτε, ότι, εγκαίρως, ειδοποιήθηκε ο ευρωπαϊκός μηχανισμός στήριξης; Φανταστείτε, κυρίες και συνάδελφοι -και απευθύνομαι στον ελληνικό λαό- αν δεν έρχονταν και όλα αυτά τα μέσα που ήρθαν για πρώτη φορά, τι θα είχε γίνει και τι θα είχε ζήσει η Ελλάδα.

Υπάρχουν λοιπόν, αδήριτα ερωτήματα, στα οποία αποφεύγετε να απαντήσετε. Σας λέμε, λοιπόν, γιατί κύριοι δεν ανανεώσατε τις 5.000 προσλήψεις, δια μέσου του ΟΑΕΔ, που είχε κάνει ο ΣΥΡΙΖΑ στις δασικές υπηρεσίες; Γιατί δεν δώσατε εγκαίρως χρήματα; Να καταθέσετε στη Βουλή, πότε δώσατε χρήματα στις δασικές υπηρεσίες και πόσα. Και πόσα χρήματα δώσατε στους «γαλάζιους» Δημάρχους και να κατατεθεί, κύριε Πρόεδρε, στη Βουλή, το έργο που επιτέλεσαν, με βάση αυτά τα χρήματα. Να έχουμε υπόψιν, τελικά, πήγαν γι’ αυτόν τον λόγο που δόθηκαν ή για άλλους λόγους;

Επίσης, αφού υποτίθεται, ότι για σας το ζήτημα στον Ν. Βουτζά και στο Μάτι ήταν κυρίαρχο, έπρεπε να πάρετε τα μαθήματά σας. Όχι μόνο έπρεπε να ανανεώσετε τις συμβάσεις των 5.000 συμβασιούχων, δια μέσου του ΟΑΕΔ, αλλά έπρεπε να προσλάβετε 5.000 ακόμη προσωπικό, αποφοίτους των Σχολών Δασοφυλάκων, Δασολόγων, Δασοπόνων, έστω με μία τριετή σύμβαση.

Λάβετε, λοιπόν, κύριε Πρόεδρε πρωτοβουλία εσείς -και θα τη στηρίξουμε όλοι στη Βουλή- μία τέτοια πρόταση, να προσληφθούν απνευστί 10.000 συμβασιούχοι, δια μέσου του ΟΑΕΔ με αυτές τις ειδικότητες που ανέφερα. Επιπροσθέτως, ένα ακόμη ποσοστό στην Πυροσβεστική, ανθρώπων που έχουν υπηρετήσει στις Ειδικές Δυνάμεις και οι οποίοι ξέρουν πως σε τέτοιες δύσκολες στιγμές θα αντιμετωπίσουν τα ζητήματα αυτά.

Τελικά, το σχέδιό σας ήταν μία «φούσκα». Λέγατε και κοροϊδεύατε, εν ψυχρώ, τον ελληνικό λαό, «ότι είμαστε έτοιμοι και ότι έχουμε οργάνωση». Ποια ήταν η οργάνωση; Να καίγεται η Αθήνα, η Βαρυμπόμπη, που –υποτίθεται- επενδύσατε εκεί. Που είναι το έργο έγινε εκεί, για να προστατευθεί το Τατόϊ;

 Έρχεστε, λοιπόν, τώρα και μας λέτε, ότι «θα δώσουμε χρήματα». Τι θα δώσετε; Ό,τι και να δώσετε τη ζωή αυτών των ανθρώπων, την αξιοπρέπεια αυτών των ανθρώπων, δεν θα την αποκαταστήσετε.

Κυρίες και κύριοι συνάδελφοι, θέλω να απευθυνθώ στον Άρειο Πάγο. Εγώ στη ζωή μου έμαθα και ξέρω, ότι η Δικαιοσύνη απευθύνεται, εκεί που πρέπει να απευθύνεται, και να παρεμβαίνει. Δηλαδή, η υπόθεση αυτών των πυρκαγιών ήταν μόνο θέμα εμπρηστών, κύριοι εισαγγελείς; Ήταν μόνο θέμα εμπρηστών και δεν ήταν θέμα παραλείψεων, ανικανότητας και έλλειψης συντονισμού, όπως ομολογείται, πανταχόθεν; Ακόμη και με αυτά τα στοιχεία θα έπρεπε να παρέμβετε, αλλά δεν έχετε παρέμβει, ούτε καν σε αυτή την κραυγαλέα καταγγελία του Περιφερειάρχη Στερεάς Ελλάδος και των Δημάρχων.

Είναι αλήθεια, γι’ αυτό δυσκολεύεστε να υποστηρίξετε κάτι άλλο, ότι υπήρχε ζήτημα μεταφοράς των δυνάμεων στην Αττική για ευνόητους λόγους και αυτό είναι «έγκλημα». Καταστρέψατε μία ολόκληρη περιοχή. Γι’ αυτό, λοιπόν, πρέπει να παρέμβουν οι εισαγγελείς και αν δεν το κάνουν μέχρι την επόμενη εβδομάδα, θα τους αναγκάσω με μηνυτήρια αναφορά που θα καταθέσω, γιατί οφείλουν να πάρουν θέση. Να ερευνήσουν, να μην είναι επιλεκτικοί, όπου τους βολεύει και όπου δεν τους βολεύει, να κάνουν πως δεν βλέπουν την πραγματικότητα.

Ζήσαμε, λοιπόν, αυτό το δράμα, αλλά η ζωή δεν σταματάει, όπως και οι πυρκαγιές δεν θα σταματήσουν και είμαστε ακόμη στο τέλος του Αυγούστου. Ο Σεπτέμβριος και ο Οκτώβριος μπορεί να αποδειχθούν, εξίσου, δύσκολοι και επικίνδυνοι. Ποια είναι τα μέτρα που παίρνετε; Δηλαδή, το να μεταφέρετε αυτή την υπηρεσία; Αντί να πάμε στην αποκέντρωση, πάμε στην υπερσυγκέντρωση του κράτους και πιστεύετε, ότι με αυτόν τον τρόπο θα λύσετε το ζήτημα;

 Κύριε Υπουργέ, που σας εκτιμώ ως άνθρωπο, σας ερωτώ, θα κάνετε μεγαλύτερη «δυσκαμψία» σε όλο το σύστημα; Ας βγει κάποιος να υποστηρίξει, ότι δεν θα γίνει, διότι έχετε, ήδη, υπηρεσίες και διευθύνσεις σχετικές. Τώρα θα πάρετε αυτές τις υπηρεσίες. Ποιοι θα είναι οι Γενικοί Διευθυντές;

Αντί, λοιπόν, να λέμε ωραία λόγια και να κρύβουμε την πραγματικότητα, το ότι δεν μπορέσατε να προλάβετε, ούτε μία φωτιά, με πολύ περισσότερα μέσα από άλλες περιόδους, με την παρουσία πολλών μέσων από το εξωτερικό, να καθίσουμε κάτω, έστω και τώρα -στερνή μου γνώση να σ’ είχα πρώτα- και να μας πείτε, πρώτον, τους απολογισμούς για ό,τι προσπάθειες έγιναν για τις δενδροφυτεύσεις, τις αποκαταστάσεις, διότι, πολλές φορές, κηρύχθηκαν μέρη αναδασωτέα, αλλά ποτέ δεν έμαθε η Βουλή, σε τι ποσοστό υλοποιήθηκαν αυτές οι αποφάσεις.

Επίσης, αυτή η λογική, η εμμονή στην ιδιωτικοποίηση των πάντων, μάς βάζει σε σοβαρούς προβληματισμούς και πρέπει να δοθούν πολύ συγκεκριμένες εξηγήσεις. Να πάμε, κυρίες και κύριοι συνάδελφοι, σε πρόσληψη 10.000 ανθρώπων που να έχουν σχέση, με αυτό που θέλουμε να κάνουμε, για να μπορέσουμε, πραγματικά, να βοηθήσουμε αυτόν τον χώρο. Το Επιτελικό Κράτος και μόνο στην απουσία αναφοράς στην Πράξη Νομοθετικού Περιεχομένου του Λιμενικού και των Δασαρχείων, δείχνει πόσο «ώριμο» είναι.

Από την πλευρά μου ως πρώην Υπουργός Ναυτιλίας θέλω να ευχαριστήσω και τους λιμενικούς.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Καλαματιανός.

**ΧΑΡΑΛΑΜΠΟΣ-ΔΙΟΝΥΣΙΟΣ ΚΑΛΑΜΑΤΙΑΝΟΣ:** Κύριε Πρόεδρε, κυρίες και κύριοι συνάδελφοι, η περιβαλλοντική, οικολογική και οικονομική καταστροφή που συνέβη στη χώρα μας είναι τεράστια και πρωτοφανής. Κατακάηκαν 1.200.000 στρέμματα και παραπάνω, χιλιάδες στρέμματα καλλιεργειών, δεκάδες, ίσως, και εκατοντάδες σπίτια, αποθήκες, αγροτικές, κτηνοτροφικές εκμεταλλεύσεις, ενώ δεκάδες χιλιάδες συμπολίτες μας πλήττονται άμεσα από αυτή την καταστροφή και έμμεσα πολλοί περισσότεροι.

Στον τόπο μου, στην Ηλεία, δυστυχώς, ξαναζήσαμε τον πύρινο εφιάλτη, την πύρινη λαίλαπα, για δεύτερη φορά, μέσα σε δεκατέσσερα χρόνια. Το 2007, θρηνήσαμε 49 συμπολίτες μας, συνανθρώπους μας, που έχασαν τη ζωή τους και ο Νομός κατακάηκε, σχεδόν, ολόκληρος. Ακούσαμε τότε πάρα πολλά, υποσχέσεις για αποκατάσταση, για ανασυγκρότηση του Νομού και άλλα πολλά. Τότε ήταν Κυβέρνηση της Νέας Δημοκρατίας, όπως και τώρα. Δυστυχώς, όλα αυτά έμειναν στα λόγια. Ο Νομός αγνοήθηκε και εγκαταλείφθηκε. Ακόμη, και το γνωστό Ταμείο Μολυβιάτη, που δημιουργήθηκε με τις εισφορές πολιτών, συνανθρώπων μας από όλο τον κόσμο, λόγω του θανατικού αυτού στην Ηλεία και λόγω της μεγάλης καταστροφής στην Ηλεία, ουσιαστικά, αγνοήθηκε. Δεν ξέρουμε πού τοποθετήθηκε, τα κριτήρια δεν ήταν σωστά και η Ηλεία, ουσιαστικά, αδικήθηκε, ακόμη και στη διαχείριση αυτού του Ταμείου.

Όμως, και τώρα, μέσα στα δύο τελευταία χρόνια διακυβέρνησης της Νέας Δημοκρατίας, ο Νομός βιώνει ξανά την αγνόηση και την εγκατάλειψη. Ό,τι είχε δρομολογηθεί και υλοποιηθεί από την Κυβέρνηση του ΣΥΡΙΖΑ, σε επίπεδο δομών και υποδομών, έχει ακυρωθεί, έχει σταματήσει. Η Κυβέρνησή σας ακύρωσε τις εργολαβίες που κατασκεύαζαν τον αυτοκινητόδρομο Πάτρα-Πύργος, ένα έργο πνοής και ζωής για τον τόπο μας. Ο σιδηρόδρομος αγνοείται, οι πανεπιστημιακές σχολές, τα πανεπιστημιακά τμήματα έχουν κλείσει, με απόφαση της Κυβέρνησης, της κυρίας Κεραμέως και του Πρωθυπουργού, προφανώς, τα νοσοκομεία μας υπολειτουργούν, γιατί οι γιατροί μόνο φεύγουν και δεν έρχεται κανείς. Ένας τόπος, λοιπόν, που δοκιμάστηκε τόσο σκληρά από την καταστροφή, αγνοήθηκε και συνεχίζει να αγνοείται.

Για το τι συνέβη στις πρόσφατες πυρκαγιές όλοι το γνωρίζουν. Μόνο ο Πρωθυπουργός δεν είχε την τόλμη και το θάρρος να αναγνωρίσει τις ευθύνες του. Βεβαίως, ακύρωσε και τη μισή συγνώμη που για επικοινωνιακούς λόγους είπε στην αρχή των πυρκαγιών. Στην Ηλεία, βεβαίως, οι κάτοικοι γνωρίζουν τι δεν πήγε καλά. Γνωρίζουν ότι δεν υπήρξε προετοιμασία και πρόληψη. Γνωρίζουν ότι υπήρχε τεράστια έλλειψη μέσων πυρόσβεσης, κυρίως εναέριων, που στην πρώτη στιγμή της φωτιάς, τις πρώτες ώρες θα μπορούσαν να έχουν σβήσει και να μην έχει υπάρξει αυτή η λαίλαπα, αυτή η μεγάλη καταστροφή. Γνωρίζουν και καταγγέλλουν, ότι υπήρξε έλλειψη συντονισμού και σχεδίου για να σωθούν σπίτια, χωριά, περιουσίες, καλλιέργειες. Οι ίδιοι οι κάτοικοι έσωσαν, ουσιαστικά, τα χωριά τους, τα σπίτια τους με ελάχιστα μέσα και ανύπαρκτα μέσα πυρόσβεσης.

Τώρα τι πρέπει να γίνει; Τι πρέπει να γίνει, για να μείνουν αυτοί οι άνθρωποι στον τόπο τους, αυτοί που αγωνίζονται και αγωνίστηκαν, για να έχουν το βιός τους; Τι πρέπει να γίνει, για να μείνουν, να δημιουργήσουν ξανά και να δουλέψουν με αισιοδοξία για το μέλλον;

 Πρώτον, άμεσες διαδικασίες αποζημίωσης σε όσους έχασαν σπίτια, περιουσίες, καλλιέργειες, αγροτικές, κτηνοτροφικές μονάδες.

Δεύτερον, οπωσδήποτε, πρέπει να υπάρξει ένα έκτακτο επίδομα γι’ αυτούς τους ανθρώπους που δεν έχουν τίποτα, έχουν χάσει τα πάντα, το περιέγραψε χθες ο Πρόεδρος του ΣΥΡΙΖΑ, ο Αλέξης Τσίπρας, πολύ σωστά. Βεβαίως, χρειάζεται ένα εισόδημα αναπλήρωσης του χαμένου εισοδήματος, όχι μόνο για τώρα. Σκεφθείτε ότι οι ελαιοπαραγωγοί, για τα επόμενα επτά χρόνια δεν θα έχουν τίποτα, καμία παραγωγή. Πώς θα ζήσουν αυτοί οι άνθρωποι; Πώς θα στηριχθούν αυτοί οι άνθρωποι; Ποιο είναι το μέλλον τους; Η μετανάστευση; Τι θα κάνουν;

 Επίσης, άμεση ανάγκη αποκατάστασης του φυτικού και ζωικού κεφαλαίου. Μας λένε οι κτηνοτρόφοι των περιοχών αυτών, ότι δεν έχουν ζωοτροφές. Έσωσαν τα ζώα τους από τη φωτιά οι περισσότεροι, αλλά δεν έχουν πού να βοσκήσουν, τι να φάνε και τρώνε τις τροφές που είχαν για τον χειμώνα. Άμεση, λοιπόν, ενίσχυση σε αυτούς τους ανθρώπους.

Επίσης, ενίσχυση στις πληγείσες περιοχές, όχι μόνο αυτές που κάηκαν, αλλά και σε αυτές που δεν κάηκαν. Χαρακτηριστικό παράδειγμα, ιδιοκτήτης ελαιοτριβείου με ίδια μέσα προσπάθησε και έσωσε το ελαιοτριβείο του, αλλά για τα επόμενα επτά χρόνια δεν θα έχει εισόδημα, καθώς όλα γύρω είναι καμένα. Πώς θα βγάλει λάδι, ποιος θα πάρει τις ελιές, αφού δεν υπάρχει τίποτα να βγάλει λάδι;

Ακόμη, ενίσχυση και για τις τουριστικές επιχειρήσεις. Ποιος τουρίστας θα πάει να δει αυτή την καμένη περιοχή ή να ζήσει εκεί που είναι όλα μαύρα και καμένα; Γι’ αυτούς τους ανθρώπους, λοιπόν, γι’ αυτές τις επιχειρήσεις, τους επαγγελματίες, οπωσδήποτε απαιτείται ενίσχυση.

Αναστολή φορολογικών, ασφαλιστικών υποχρεώσεων και καταβολής ΕΝΦΙΑ σε όλους τους πληγέντες, όχι μόνο στους άμεσα, αλλά και στους έμμεσα.

Η ΠΝΠ περιλαμβάνει δύο Νομούς της Εύβοιας. Στην Ηλεία τι θα γίνει; Ξαναλέω, ότι έχει ειδικά χαρακτηριστικά η Ηλεία, καθώς καίγεται για δεύτερη φορά. Οι άνθρωποι προσπαθούσαν με ίδια μέσα, με ίδιο αγώνα και δουλειά να ξαναστήσουν το βιός και τις περιουσίες τους. Τώρα το έχασαν ξανά. Είναι δεύτερη φορά.

Γιατί τους εξαιρείτε;

Η Ηλεία απαιτεί, λοιπόν, λόγω του ειδικού καθεστώτος της, ίδια μεταχείριση, αντίστοιχη μεταχείριση, με άλλους Δήμους και Νομούς του τόπου μας.

Είναι αναγκαίο, επίσης, να ρυθμιστούν τα πυρόπληκτα δάνεια από την προηγούμενη καταστροφή, γιατί έχουν γίνει «θηλιά» στο λαιμό των επιχειρήσεων. Πήραν δάνεια για την καταστροφή του 2007, ήρθε μετά η πτώχευση, η οικονομική κρίση από το 2010 και μετά και ζούνε τώρα ξανά την καταστροφή. Πώς θα αποπληρώσουν αυτά τα δάνεια οι άνθρωποι αυτοί; Οι δόσεις, μόνο όταν βεβαιωθεί το ποσό στην εφορία, δεν είναι λύση. Πρέπει να υποχρεωθούν οι τράπεζες να ρυθμίσουν αυτά τα δάνεια.

Επίσης, ειδική πρόβλεψη για τους παραγωγούς που δεν καλύπτονται από τον ΕΛΓΑ. Κύριε Υπουργέ, τι θα κάνετε με αυτούς; Υπάρχουν παραγωγοί ελιάς και άλλων προϊόντων, οι οποίοι είχαν μικρές καλλιέργειες και δεν μπορούσαν να κάνουν δήλωση ΟΣΔΕ, γιατί δεν θα έπαιρναν την επιδότηση. Δεν έχουν αυτοί οι άνθρωποι τίποτα να πάρουν πίσω ή ασχολούνται με άλλα επαγγέλματα και δεν είναι, κατά κύριο, επάγγελμα αγρότες. Αυτοί θέλουμε να συνεχίσουν να παράγουν, να καλλιεργούν; Βεβαίως και θέλουμε. Άρα, πρέπει να τους βοηθήσουμε και αυτούς.

Επιτέλους, όμως, πρέπει να υλοποιηθεί και να εκπονηθεί στην Ηλεία ένα σχέδιο ανασυγκρότησης. Συνολικό σχέδιο ανασυγκρότησης δεν έγινε την προηγούμενη φορά. Είναι ανάγκη να γίνει τώρα ένα σχέδιο ανασυγκρότησης που θα αξιοποιεί την παραγωγική δυναμική του τόπου, αλλά, κυρίως, το τεράστιο πολιτιστικό, αθλητικό και αρχαιολογικό κεφάλαιο της Αρχαίας Ολυμπίας. Δεν είναι μόνο τεράστιας σημασίας για την Ηλεία, αλλά για ολόκληρη την Ελλάδα. Αυτό το κεφάλαιο το πολιτιστικό, το αθλητικό και το αρχαιολογικό της Αρχαίας Ολυμπίας δεν έχει αξιοποιηθεί. Επιτέλους, ας γίνει αυτή η καταστροφή, το έναυσμα για να το κάνουμε.

Μεταφέρω, λοιπόν, εδώ, στο Κοινοβούλιο, τον πόνο, τη θλίψη, την αγωνία και την ανάγκη των ανθρώπων της Ηλείας, που κατακάηκαν για δεύτερη φορά, να στηριχθούν και να σεβαστεί η Πολιτεία, επιτέλους, τον κόπο και τη δουλειά τους.

Κύριοι της Κυβέρνησης, οι άνθρωποι αυτοί απαιτούν να μην αγνοηθούν ξανά, να μην εγκαταλειφθούν ξανά και να έχουν μία πραγματική και ουσιαστική στήριξη.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός οικονομικών):** Ευχαριστώ, κύριε Πρόεδρε.

Θα τοποθετηθώ στην Ολομέλεια για όλα τα μέτρα που άπτονται της αρμοδιότητάς μου, του Υπουργείου Οικονομικών, με αρμοδιότητα τη φορολογική πολιτική, αλλά θα ήθελα να διευκρινίσω κάτι που είπε ο κ. συνάδελφος προηγουμένως για την απαλλαγή από τον ΕΝΦΙΑ.

Είπατε, κύριε συνάδελφε, ότι απαλλάσσονται από τον ΕΝΦΙΑ μόνο οι άμεσα πληττόμενοι και όχι οι έμμεσα. Δεν κατάλαβα τι θέλετε να πείτε. Είναι ξεκάθαρο, ότι αυτό το σημαντικό μέτρο στήριξης, δηλαδή, η απαλλαγή από τον ΕΝΦΙΑ για τα έτη 2021, 2022 και 2023, αφορά σε όλα τα ακίνητα που επλήγησαν από τις πυρκαγιές, όπως ορίζεται στο άρθρο 16 της ΠΝΠ. Η απαλλαγή αφορά στα ακίνητα που βρίσκονται σε περιοχές που επλήγησαν από τις πυρκαγιές που εκδηλώθηκαν μετά τις 27 Ιουλίου.

Η απαλλαγή επεκτείνεται και στα αγροτεμάχια που οι ιδιοκτήτες τους είναι κάτοχοι βεβαίωσης καταστροφής από τα κατά τόπους αρμόδια Τμήματα Αγροτικής Ανάπτυξης και Ελέγχου του Υπουργείου Αγροτικής Ανάπτυξης και Τροφίμων. Η απαλλαγή από τον ΕΝΦΙΑ χορηγείται, με βάση τις αιτήσεις που υποβάλλονται στην ψηφιακή πλατφόρμα της ΑΑΔΕ, στη διαδικτυακή πύλη arogi.gov.gr.

Με δεδομένο, όμως, το εύρος των καταστροφών στην περιοχή της Βόρειας Εύβοιας, η Κυβέρνηση θέσπισε και την απαλλαγή από τον ΕΝΦΙΑ για το έτος 2021, στο σύνολο των ακινήτων που βρίσκονται στον Δήμο Μαντουδίου -Λίμνης - Αγίας Άννας και στον Δήμο Ιστιαίας - Αιδηψού.

Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Σας ευχαριστούμε, κύριε Υπουργέ.

Τον λόγο έχει ο κ. Κρητικός.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφε, η χώρα μας δέχτηκε ισχυρό πλήγμα με τις εκατοντάδες φωτιές, που έκαψαν δασικές και εκτάσεις καλλιεργήσιμης γης.

Στη Νότια Λακωνία, στην περιοχή της Ανατολικής Μάνης, βιώσαμε πολύ δύσκολες στιγμές, με τις φωτιές να καίνε, περίπου, 100.000 στρέμματα συνδυασμένης βλάστησης. Οι πυροσβεστικές δυνάμεις, φυσικά, έκαναν, ότι ήταν ανθρωπίνως δυνατόν και είναι ευτυχές το γεγονός, ότι δεν θρηνήσαμε ανθρώπινη απώλεια, παρ’ όλο που οι συνθήκες της φωτιάς και το ανάγλυφο της περιοχής ευνοούσαν κάτι τέτοιο.

Οι δύο Πράξεις Νομοθετικού Περιεχομένου, που συζητάμε σήμερα, περιλαμβάνουν τα πολύ σημαντικά και άμεσα μέτρα, που έλαβε η Κυβέρνηση για την αντιμετώπιση των επιπτώσεων των καταστροφικών πυρκαγιών, την προστασία του περιβάλλοντος και τη στήριξη των πληγέντων συμπολιτών μας. «Κορωνίδα» των άμεσων μέτρων, με τα οποία «έτρεξε» και θα «τρέχει» τις διαδικασίες αποζημιώσεων η Κυβέρνηση, είναι η διαλειτουργική πλατφόρμα για την εθνική αρωγή. Η νέα πλατφόρμα, ήδη, τέθηκε σε λειτουργία από το απόγευμα της 18ης Αυγούστου και έχουν, μέχρι στιγμής, γίνει περισσότερες από 1.500 αιτήσεις για την καταβολή προκαταβολών.

Ο σχεδιασμός και η λειτουργία της πλατφόρμας στηρίχτηκε στην άμεση καταγραφή, σε πρωτοβάθμιο και δευτεροβάθμιο επίπεδο, από το Υπουργείο Υποδομών και θα ήθελα εδώ να συγχαρώ την ηγεσία του Υπουργείου για την οργάνωση και τις γρήγορες ενέργειες.

Παράλληλα, «τρέχει» η διαδικασία καταγραφής των ζημιών σε φυτική παραγωγή και ζωικό κεφάλαιο από τον Οργανισμό του ΕΛΓΑ, έτσι ώστε από τα τέλη Σεπτεμβρίου, μέχρι και τον Νοέμβριο, να υπάρξει αποζημίωση και σε αυτόν τον τομέα.

Επίσης, στα άμεσα μέτρα είναι η κήρυξη όλων των καμένων περιοχών, ως αναδασωτέων, με σκοπό τον αποκλεισμό οποιασδήποτε άλλης δραστηριότητας εντός αυτών, όπως και ο εκσυγχρονισμός της διαδικασίας αναδάσωσης, δημιουργώντας τον θεσμό του αναδόχου. Φυσικά, οι διαδικασίες αναδάσωσης θα γίνουν με την έγκριση των δασικών υπηρεσιών και πάντα, υπό την καθοδήγηση των καθ’ ύλην αρμόδιων επιστημόνων, γιατί ο βασικός στόχος είναι η εκπόνηση μελέτης αναδάσωσης και η εκτέλεση των αντιδιαβρωτικών και αντιπλημμυρικών έργων.

Μετά την αναφορά, που έκανα προηγουμένως, των πολύ σημαντικών μέτρων που έχουν θεσπιστεί και εφαρμόζονται, θα ήθελα να κάνω ιδιαίτερη αναφορά για την Περιφερειακή μου Ενότητα, τη Λακωνία και συγκεκριμένα τη Μάνη, που δοκιμάστηκε και φέτος, όπως και το 2020 και δεν ακούστηκε και πάρα πολύ, κύριε Υπουργέ, από τα μέσα μαζικής ενημέρωσης, όχι από την Κυβέρνηση.

Έχω, ήδη, καταθέσει τον φάκελο με προτάσεις στον αρμόδιο Υφυπουργό, για το Σχέδιο της Εθνικής Αρωγής, κ. Χρήστο Τριαντόπουλο, στον οποίο περιέχονται ενημερωτικά σημειώματα, τόσο για τις καλλιέργειες, όσο και για την καταστροφή που έγινε στη μελισσοκομία. Πολλά από τα μελίσσια ήταν τοποθετημένα πέριξ της περιοχής του Γυθείου και όπως καταλαβαίνετε τα περισσότερα από αυτά καταστράφηκαν. Είναι περίπου 1.700, κύριε Υπουργέ. Σας καταθέτω τον φάκελο με τη μελέτη που έχω κάνει.

*(Σε αυτό το σημείο γίνεται κατάθεση εγγράφου στα Πρακτικά)*

Αντίστοιχα, κάηκαν πέραν των άλλων καλλιεργειών περίπου, 300.000, ελαιόδεντρα. Το 30%, δηλαδή, των συνολικών ελαιόδεντρων που κάηκαν πανελλαδικά. Ελαιόδεντρα εξήντα και ογδόντα χρόνων, τα οποία αποτελούσαν περιουσία που πέρασε από δύο γενιές και στις περισσότερες περιπτώσεις αποτελούσε το βασικό εισόδημα για τις οικογένειες της περιοχής.

Οι ιδιαίτερες κλιματολογικές συνθήκες της Μάνης, με το έντονο ανάγλυφο, το άγονο και πετρώδες έδαφος, με την έλλειψη νερού, καθιστούν την ανάπτυξη καλλιεργειών ένα εγχείρημα, εκ προοιμίου, δύσκολο.

Σε αυτό συντείνει και το μικροκλίμα με τις ξηροθερμικές συνθήκες, τον ισχυρό αέρα και την έλλειψη αρδευτικού νερού, γεγονός που εμποδίζει την υδρολίπανση ή τη φυλλολίπανση, με αποτέλεσμα οποιαδήποτε ελαιόδεντρα φυτευτούν να φέρουν παραγωγή μετά τη δεκαετία.

Όλα τα ανωτέρω, με εξαίρεση τις παραθαλάσσιες και πεδινές περιοχές που κάηκαν και οι οποίες μπορούν εύκολα να ξαναφυτευτούν, καθιστούν την αντικατάσταση των καμένων ελαιόδεντρων, εξαιρετικά, χρονοβόρα, κοστοβόρα και επίπονη, ενώ η, εξαιρετικά, μικρή τιμή παραγωγού για το ελαιόλαδο, καθιστά αμφίβολη και επίφοβη την αντικατάσταση των καμένων ελαιόδεντρων στις πληγείσες περιοχές.

 Η εμπειρία των ελαιοκαλλιεργητών έχει περιγράψει τη διάσταση του προβλήματος, καθώς πέραν των αρχικών εξόδων εγκατάστασης για αγορά δενδρυλλίων, μεταφορά, διάνοιξη λάκκου φύτευσης, φυτόχωμα, λίπασμα, εργατικά, απλά, αλλά πολύ δύσκολα, πρέπει να συνυπολογιστούν τα ετήσια, για δέκα χρόνια, προτού ξεκινήσει ο ελαιώνας να παράγει ελιές και ελαιόλαδο. Σε όλα αυτά πρέπει να προσμετρηθούν και τα διαφυγόντα κέρδη, καθώς, καθ’ όλη τη διάρκεια ανάπτυξης των ελαιόδεντρων, ο καλλιεργητής δεν θα έχει επίσημο ετήσιο εισόδημα από αυτό.

Κύριε Πρόεδρε, από την καθημερινή παρουσία που είχα στα μέτωπα της φωτιάς και τη συνεχή καθημερινή επικοινωνία με όλους τους αγρότες και συμπολίτες μου, θεωρώ πολύ σημαντικό να αντιμετωπιστεί και η Ανατολική Μάνη ως ένα ξεχωριστό πρότζεκτ αναγέννησης. Δεν είναι ζήτημα καλής διαβίωσης, σας ενημερώνω, αλλά επιβίωσης των συμπολιτών μου

Κλείνοντας, θέλω να πω, ότι πρέπει να εμβολιαστούμε όλοι, για να σταματήσει η «λαίλαπα» αυτή που έχει η Ελλάδα.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Ζήσης Τζικαλάγιας.

**ΖΗΣΗΣ ΤΖΗΚΑΛΑΓΙΑΣ:** Καλησπέρα σας, κύριε Πρόεδρε.

Ξεκινάμε, ουσιαστικά, την καινούργια Κοινοβουλευτική Περίοδο με ένα πολύ ενδιαφέρον νομοσχέδιο το οποίο είναι επίκαιρο όσο ποτέ. Είναι επίκαιρο, από τη μία πλευρά, λόγω της τραγικότητας των τελευταίων γεγονότων που συνέβησαν σε αρκετά μέρη της ελληνικής επικράτειας και από την άλλη πλευρά, λόγω της επιτακτικότητας της ανάγκης να ληφθούν εκείνα τα μέτρα, για να μην έχουμε ξανά τα φαινόμενα.

 Θα πιαστώ από μία φράση προηγηθέντος συναδέλφου στην τοποθέτηση, ότι «στη δική μου εκλογική περιφέρεια είχαμε πολύ λίγες φωτιές αυτό το διάστημα και αντιμετωπίστηκαν αποτελεσματικά και έγκαιρα». Πρέπει να μας προβληματίσει το γεγονός, γιατί κάποιες περιοχές του τόπου μας καίγονται πολύ-πολύ περισσότερο. Είναι η αστυφιλία που δημιουργεί την αύξηση της ακίνητης αξίας της γης και όλα τα παρεπόμενα; Είναι αυτά που λέει γενικά ο πολίτης, τα «συμφέροντα» και αυτά που συζητάμε τις τελευταίες δεκαετίες; Δυστυχώς, έχουμε μεγάλες απώλειες γης και δασικών εκτάσεων, σε τέτοιον βαθμό που δεν μπορεί να συνεχιστεί αυτό.

Πολλά στρέμματα δασικής έκτασης καταστρέφονται τα τελευταία χρόνια. Ας πω ως υποσημείωση, ότι, δυστυχώς, οι μεγαλύτερες καταστροφές έχουν γίνει τα χρόνια που είναι στη διακυβέρνηση της χώρας η Νέα Δημοκρατία, βλέπε έτος 2007. Δεν ξέρω αυτό αν πρέπει να μας προβληματίσει. Οι ειδικοί ασχολούνται με το θέμα και θα αποφανθούν, σε ότι αφορά στην αναζήτηση, γιατί άκουσα για πολλούς εμπρηστές που συνελήφθησαν.

Αυτό που έγινε φέτος, κυρίως, σε περιοχές της Αττικής, της Εύβοιας, αλλά και της Πελοποννήσου ήταν πρωτάκουστο, όπως και πρωτάκουστη ήταν η παρατεταμένη ξηρασία και οι υψηλές θερμοκρασίες που σε τέτοιο βαθμό είχαν να συμβούν από το 1987.

Ναι μεν γνωρίζουμε όλοι, ότι πηγαίνουμε σε περιόδους που θα αυξάνονται οι ξηρασίες ή τα δύσκολα καιρικά φαινόμενα δεν θα έρχονται κάθε είκοσι χρόνια, ίσως, έρχονται πυκνότερα απ’ ότι λένε οι ειδικοί επιστήμονες, αλλά σημασία έχει εμείς από τη μεριά μας να κάνουμε αυτό που πρέπει για τον τόπο μας. Το τι θα γίνει με τον πλανήτη γη, είμαστε ένα μέρος του συνόλου και η Ελλάδα σε όλα τα διεθνή φόρα συμβάλει με τον καλύτερο τρόπο στο να καταθέτει την άποψή της, για το πώς μπορούμε να κάνουμε βήματα μπροστά σε αυτό.

 Άκουσα με ενδιαφέρον χθες τη συζήτηση σε επίπεδο πολιτικών αρχηγών στη Βουλή. Ο Πρωθυπουργός έκανε μία αποτίμηση. Σαφώς και αυτό που καταθέτουν όλοι, είναι ότι θέσαμε ως προτεραιότητα την προστασία της ανθρώπινης ζωής. Αυτό πρέπει να κάνουμε παντού. Αυτό κάνουμε για τον κορονοϊό και την πανδημία. Αυτό κάνουμε και στις φυσικές καταστροφές. Πρώτα είναι η ανθρώπινη ζωή, αλλά δεν υπάρχει καμία αμφιβολία, ότι κάηκαν τεράστιες εκτάσεις γης, τόσες που είναι δυσαναπλήρωτες. Δεν έχουμε υψηλά ποσοστά δασικής κάλυψης στη χώρα μας και πρέπει να τα φυλάσσουμε ως κόρη οφθαλμού.

Εμείς στην παράταξή μας κάνουμε την αυτοκριτική μας και ζητάμε και ένα ανθρώπινο συγνώμη, με την έννοια ότι, όταν βλέπουμε φλόγες και καταστροφή, αυτό μας δυσαρεστεί. Αυτή την έννοια είχαν αυτά που είπε ο Πρωθυπουργός. Το ζήτημα είναι τι κάνουμε βραχυπρόθεσμα. Το βραχυπρόθεσμο το κάνουμε με τον καλύτερο τρόπο. Ήδη, οι επιτροπές επιλήφθηκαν και συνεδριάζουν, για να υπάρχουν οι άμεσες αποζημιώσεις. Υπάρχουν αυτά που πρέπει να κάνουμε μεσοπρόθεσμα και μακροπρόθεσμα. Αυτά που πρέπει να γίνουν, έχουν να κάνουν με το γεγονός, ότι δεν πρόκειται κάποιες περιοχές να χτιστούν ποτέ. Είναι ένα μεγάλο θέμα και ίσως, το συζητήσουμε άλλη φορά, γιατί πολλά συζητούνται για Ανανεώσιμες Πηγές Ενέργειας και όλα τα παρεπόμενα. Φυσικά, η Ελλάδα με αυτή την Κυβέρνηση δίνει, ακόμη μεγαλύτερο, βάρος στη «στροφή» στις Ανανεώσιμες Πηγές Ενέργειας, την εκμετάλλευση της άφθονης δωρεάν προσφοράς που έχει η Ελλάδα, είτε από τον άνεμο, είτε από τον ήλιο.

Αυτό που θέλω να καταθέσω είναι, ότι ακούγοντας και μελετώντας όλες αυτές τις ημέρες τα στοιχεία, αποδείχθηκε, ότι ναι μεν τα μέσα του αέρα είναι χρήσιμα, αλλά όπως φάνηκε ακόμη και τα τεράστια γιγαντιαία ρωσικά αεροσκάφη δεν είναι τα ιδανικά πάντοτε για τη μορφολογία της Ελλάδας. Μπορεί να είναι πιο αποτελεσματικά στις στέπες της Σιβηρίας. Φυσικά και πρέπει να υπάρχει αεροδασοπυρόσβεση, αλλά πρέπει να δούμε καλύτερα την πρόληψη και το τι κάνουμε με τις αντιπυρικές ζώνες. Κυρίως, όμως, πρέπει να δούμε αυτό που συζητούσαμε, πριν από χρόνια, τότε όταν πάρθηκε για πολλούς η λάθος απόφαση να περάσει η πυρόσβεση, από τα δασαρχεία που γνώριζαν τα δάση, στην αστική, μέχρι τότε, Πυροσβεστική Υπηρεσία. Δεν έχει σημασία το οργανόγραμμα. Σημασία έχει, ότι όταν λέμε πεζοπόρα τμήματα, δεν μπορεί να είναι μόνο τα οχήματα με τις μάνικες που περιμένουν σε δρόμους, είτε ασφαλτόδρομους, είτε τσιμεντένιους, είτε χωμάτινους, είτε σε αντιπυρικές ζώνες. Ίσως, πρέπει τα πεζοπόρα τμήματα να είναι πιο εκπαιδευμένα, να αποτελούνται από έμπειρους υλοτόμους, οι οποίοι ξέρουν το δάσος. Κυρίως, όμως, να ξέρουν με τα χέρια τους να δουλεύουν τα «εργαλεία», όπως είναι τα αλυσοπρίονα, τα τσεκούρια και τα εργαλεία χειρός, με τα οποία μπορεί μία ομάδα 30-50 ανδρών και γυναικών, οι οποίοι γνωρίζουν το δάσος και τη χρήση τους, μέσα σε λίγες ώρες, περιμένοντας τα πύρινα μέτωπα, να δημιουργήσουν εκείνες τις αντιπυρικές ζώνες ή να απομακρύνουν τα εύφλεκτα υλικά, για να αποτρέψουν την επέκταση της φωτιάς και τις επερχόμενες καταστροφές.

Επομένως, πρέπει σε κλίμα εθνικής ενότητας, να προχωρήσουμε να διασφαλίσουμε το περιβάλλον, να διασφαλίσουμε, όσο μπορούμε πιο αποτελεσματικά, τα δάση. Τόσο ο Πρωθυπουργός και όλα τα στελέχη μας, όσο κι’ εγώ, καλούμε σε μία συστράτευση όλα τα Κόμματα και όλους τους πολίτες, γιατί μας ενώνουν τα περισσότερα πράγματα στον τρόπο και στα μέσα της προστασίας των δασών και του περιβάλλοντος.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Μπουτσικάκης.

**ΧΡΙΣΤΟΦΟΡΟΣ-ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ πολύ, κύριε Πρόεδρε.

Η Κυβέρνηση της Νέας Δημοκρατίας, αποφάσισε από την πρώτη στιγμή να μην αφήσει κανέναν πυρόπληκτο αβοήθητο και καμία από τις περιοχές, οι οποίες υπέστησαν ζημιές, χωρίς τις απαιτούμενες παρεμβάσεις για την αποκατάσταση των ζημιών. Αυτό αποδεικνύουν, περίτρανα, και οι Πράξεις Νομοθετικού Περιεχομένου που συζητάμε σήμερα. Εκδόθηκαν άμεσα και καλείται τώρα η Εθνική Αντιπροσωπεία να τις κυρώσει.

Αυτό, όμως, που δεν άκουσα τόση ώρα, βρισκόμενος στην Αίθουσα και ακούγοντας όλους τους συναδέλφους της Αντιπολίτευσης, κυρίως, της Αξιωματικής Αντιπολίτευσης, η οποία έχει «σηκώσει» τους τόνους, τελικά, εσείς συμφωνείτε με αυτές τις Πράξεις Νομοθετικού Περιεχομένου ή όχι; Είστε υπέρ; Θα τις υπερψηφίσετε; Κάποιες προτάσεις θα κάνετε πάνω σε αυτές; Δεν έχω ακούσει κάτι μέχρι τώρα, έχετε μιλήσει πάνω από δέκα συνάδελφοι, αλλά δεν έχω ακούσει κάποια σοβαρή αντιμετώπιση ή κάποια σοβαρή πρόταση που θα μπορούσε να αξιοποιηθεί από την Κυβέρνηση.

Κυρίες και κύριοι συνάδελφοι, οι μηχανικοί του Υπουργείου Υποδομών έχουν «σαρώσει», ήδη, τις πληγείσες περιοχές στην Αττική, στην Εύβοια, στην Πελοπόννησο, στη Φθιώτιδα και έχουν καταγράψει τις ζημιές. Ο έλεγχος έχει γίνει, έχει ολοκληρωθεί και σε οικίες και σε επιχειρήσεις και σε δημόσια κτίρια. Σε ελάχιστα εικοσιτετράωρα, δημιουργήθηκε ο κρατικός μηχανισμός αρωγής, ο οποίος έδωσε, ήδη, τα πρώτα χρήματα σε πάρα πολλούς δικαιούχους συμπολίτες μας, ξεπερνώντας τις γραφειοκρατικές διαδικασίες, μέσω μιας πολύ απλής πλατφόρμας. Συγχρόνως, οι πληγέντες μπορούν με την υποβολή της αίτησης να ζητήσουν προκαταβολή της στεγαστικής συνδρομής, την απαλλαγή από τον ΕΝΦΙΑ, την αποζημίωση για οικοσκευή, όπως, επίσης, και οικονομική ενίσχυση για τις ζημιές που υπέστησαν οι επιχειρήσεις τους, οι αγροτικές εκμεταλλεύσεις και ό,τι άλλο χρειάζεται. Αυτά είναι μερικά από τα μέτρα που έχει λάβει η Κυβέρνηση και αποδεικνύουν με τι ταχύτητα και με τι αποτελεσματικότητα κινείται.

 Χαίρομαι πάρα πολύ σήμερα που ακούω πάρα πολλούς συναδέλφους της Αντιπολίτευσης, να αναδεικνύουν σοβαρά θέματα που, ίσως, να μην έχουν προλάβει, αλλά θα πρέπει να αντιμετωπίσουν, είτε ο κρατικός μηχανισμός, είτε οι ίδιοι εκείνοι που έχασαν τις περιουσίες τους. Άλλωστε, εσείς είστε αυτοί που ξέρετε και θα μπορούσατε να τα υποδείξετε καλύτερα, γιατί δεν τα πράξατε ποτέ. Είναι τα μόνα πράγματα που μπορεί να λέτε, αλλά ποτέ δεν τα κάνετε πράξη. Εσείς είστε αυτοί, οι οποίοι εγκαταλείψατε τους ανθρώπους, κατά το παρελθόν, σε άλλες περιπτώσεις, πολύ πιο δύσκολες. Εσείς είστε αυτοί οι οποίοι λέγατε, τι να τα κάνετε τα λεφτά, αφού θα τα «σκορπίσετε» ούτως ή άλλως.

Δεν υπάρχει αμφιβολία, το έχουν πει όλοι και οι επιστήμονες και οι ειδικοί, ότι ο καύσωνας μετέτρεψε τα δάση σε «πυριτιδαποθήκες» και σε πολύ μικρό χρονικό διάστημα είχαμε 1.300 -και πλέον- πυρκαγιές, περίπου εξήντα την ημέρα, όπως ακούσαμε και χθες, ως αποτέλεσμα της κλιματικής αλλαγής, αλλά και πάρα πολλών εμπρησμών. Οι εμπρησμοί έδωσαν ρεσιτάλ, με πάνω από εξήντα συλλήψεις και πάνω από εκατό προσαγωγές υπόπτων.

 Επίσης, δεν είναι ωραίο να απαξιώνετε ένα μηχανισμό, τον οποίον δεν λειτουργήσατε ποτέ, ο οποίος έσωσε ανθρώπινες ζωές, που δεν σώθηκαν μόνο από τις φλόγες, αλλά σώθηκαν και από τον πνιγμό από τη θάλασσα. Μην ξεχνάτε, ότι πολλά από τα θύματα που υπήρξαν, κατά το παρελθόν, δεν βρέθηκαν μόνο στις φλόγες. Ήταν και άνθρωποι, οι οποίοι, δυστυχώς, έχασαν τη ζωή τους μέσα στη θάλασσα από την ανυπαρξία και την ασχετοσύνη σας.

Επίσης, δεν πρέπει να ξεχάσουμε και τον εθελοντή πυροσβέστη, Βασίλη Φιλώρα, ο οποίος με αυταπάρνηση γράφτηκε στην ιστορία, ως ένας άνθρωπος που με τον ηρωισμό του έσωσε και έδωσε τη ζωή του, για να σωθούν συμπολίτες του. Τώρα προέχει να κάνουμε ό,τι χρειάζεται για την αποκατάσταση και την ανασυγκρότηση των περιοχών που επλήγησαν.

Ήδη, για την αποκατάσταση έχει εγκριθεί έκτακτη επιχορήγηση Δήμων και Περιφερειών. Πολλά από τα χρήματα αφορούν την Εύβοια, την Πελοπόννησο και όλες εκείνες τις περιοχές που είχαν τα προβλήματα αυτά. Συγχρόνως, πρωταρχικό καθήκον μας αποτελεί να διασφαλίσουμε την αναδάσωση, στην πράξη, για όλα τα στρέμματα του δάσους που κάηκαν, όχι με ευαισθησία στα λόγια, αλλά κάνοντας ό,τι χρειάζεται στην πράξη, σύμφωνα με τις οδηγίες των ειδικών. Όπως εξήγησε και ο Πρωθυπουργός, χθες, ναι, προτιμούμε τη φυσική αναγέννηση, προκειμένου αυτή να είναι εφικτή. Προτεραιότητα έχουν τα αντιδιαβρωτικά έργα, τα οποία, ήδη, έχουν ξεκινήσει. Φυσικά, πρέπει να βάλουμε τους ανθρώπους, οι οποίοι ζούσαν μέσα στο δάσος, να δουλέψουν στο δάσος, να κάνουμε τα αντιπλημμυρικά έργα και να φροντίσουμε να μην υπάρξει βόσκηση, έτσι ώστε να μπορούν τα δάση αυτά να μεγαλώσουν. Έτσι, θα ακολουθήσει και η φυσική αναγέννηση, όπως έχουν τονίσει και οι επιστήμονες.

Σήμερα, λοιπόν, με πράξη στηρίζουμε, άμεσα και αποτελεσματικά, με μέτρα, τους πυρόπληκτους συμπολίτες μας. Αποκαθιστούμε τον εθνικό πλούτο που καταστράφηκε και αντιμετωπίζουμε τα κενά και τις αδυναμίες που κληρονομήσαμε.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Ευχαριστώ πολύ, κύριε Πρόεδρε.

Αγαπητοί συνάδελφοι και συναδέλφισσες, θα ήταν σε άλλη λογική η τοποθέτησή μου, όμως, ακούγοντας, τον κ. Μπουτσικάκη, και την απάντηση του Υπουργού, του κ. Σκρέκα, στην κυρία Γεροβασίλη, μού «γεννήθηκαν» διάφορες απορίες.

Καταρχάς, αισθάνομαι την ανάγκη, με την παρουσία και την παρέμβαση που κάνω, να σας δώσω συγχαρητήρια, ως Κυβέρνηση συνολικά. Μπράβο σας που τα καταφέρατε τόσο καλά. Συγχαρητήρια, ήσασταν υπέροχοι. Μιας και «τυμβωρυχήσατε» και ως Αντιπολίτευση, αλλά ήσαστε σε τόσο δύσκολη κατάσταση, που ο κ. Μητσοτάκης συνέχισε την «τυμβωρυχία» και χθες στην τοποθέτησή του και τη συνεχίζετε και σήμερα, μπορείτε να μας πείτε, τι κάνατε δύο χρόνια που είστε Κυβέρνηση και τι έγινε η εταιρεία «Μάτι Ξανά» στα πρώτα νομοσχέδιά σας; Τι έγινε, κύριε Σκρέκα, το «Μάτι Ξανά»; Που είναι τα χρήματα που είχαν μαζευτεί από την Κυβέρνηση του ΣΥΡΙΖΑ και απ’ όσους είχαν προσφέρει -είναι και η Βουλή μέσα σε αυτούς, για να αναπλαστεί η περιοχή; Τι κάνατε δύο χρόνια; Τι έγινε με το νοσοκομείο στην Ανατολική Αττική; Τι έγινε με τις προγραμματικές συμβάσεις που βρήκατε έτοιμες; Τι έγινε με την αναδάσωση; Τι έγινε με τον πεζοδρόμο από τη Ραφήνα μέχρι τη Νέα Μάκρη; Τι έγινε με το χωροταξικό; Τι έγινε με τα ρέματα στην περιοχή; Τι κάνατε; Συγχαρητήρια.

Επίσης, τι κάνατε με τις φυσικές καταστροφές, δύο χρόνια τώρα; Όσο και να παίρνει τηλέφωνο το Μαξίμου, είτε σε Μέσα Μαζικής Ενημέρωσης, είτε σε Δημάρχους, είτε σε δικούς σας Περιφερειάρχες, ούτε αυτούς δεν μπορεί να κρατήσετε πια, για να κρύψετε την πραγματικότητα, χρειάστηκε ένας μήνας, για να «καταρρεύσει» όλη η πλαστή εικόνα μιας Κυβέρνησης άψογης, αποφασισμένης και αποτελεσματικής. Αυτό έγινε, γιατί πολύ απλά στο μόνο που βασίζεστε, είναι στην προπαγάνδα. Το μόνο που μπορείτε να κάνετε είναι να κρύψετε την πραγματικότητα, αλλά η πραγματικότητα δεν κρύβεται.

Μιας που τα λέμε, προφανώς, επειδή έχετε «σηκώσει» πολύ το θέμα του «112» και των εκκενώσεων, το βρήκατε. Το είχατε «πετάξει». Ο κ. Κικίλιας το είχε «πετάξει». Το βρήκατε, σχεδόν ολοκληρωμένο, σε πιλοτική εφαρμογή, αλλά μου φαίνεται, ότι πρέπει να το χρησιμοποιήσετε ξανά. Να βγάλετε ένα άλλο μήνυμα, αυτή τη φορά, όχι εκκένωσης, αλλά Amber Alert. Κύριε Υπουργέ, βλέπω, ότι σήμερα στο σχέδιο νόμου υπογράφετε δεκαπέντε Υπουργοί. Είναι δεκαπέντε τα Υπουργεία που εμπλέκονται. Που είναι ο Υπουργός και ο Υφυπουργός Εσωτερικών; Που είναι ο Υπουργός Αγροτικής Ανάπτυξης; Που είναι ο Υπουργός Υγείας; Που είναι ο Υπουργός Εργασίας; Που είναι ο Υπουργός Παιδείας; Που είναι όλοι αυτοί; Που είναι αυτοί που ήταν τις ημέρες της κρίσης δίπλα στους πολίτες; Που είναι; Που πήγατε, ποιους πολίτες συναντήσετε να σας πουν τα προβλήματά τους, τα παράπονά τους, τις διαφωνίες τους, τις προτάσεις τους; Μακριά, μακριά. Έχετε βάλει εδώ τον εκλεκτό Βουλευτή Κοζάνης, τον κ. Παπαδόπουλο και ελάχιστους Βουλευτές της Νέας Δημοκρατίας -όχι από τις πληγείσες περιοχές- αλλά λείπουν πολλοί κρίσιμοι Υπουργοί απ’ αυτούς που υπογράφουν, λες και δεν τους απασχολεί.

Βέβαια, κοντά στους «χαμένους» Υπουργούς, που θα βγάλετε μήνυμα για να τους βρείτε, χάνονται και πάρα πολλά πράγματα, απ’ αυτά που οφείλατε να κάνετε. Επειδή θέλετε να ακούσετε προτάσεις, σας καταθέτω, λοιπόν, κύριε Μπουτσικάκη, όχι για σας, για την ελληνική κοινωνία και την Κυβέρνηση, έναν πίνακα από την ΠΝΠ που είχε βγει για το Μάτι, τι προβλεπόταν και τι δεν προβλέπεται σήμερα. Αντί να το πάτε παρακάτω, «κόβετε». Και για να βοηθήσουμε, πραγματικά, επειδή είναι μία άλλη μέρα σήμερα, στην αξιοπιστία του Πρωθυπουργού, να μην συνεχίσει την αναντιστοιχία, μεταξύ λόγων, ως Αντιπολίτευση και πράξεων και λόγων, ως Κυβέρνηση, σας δίνουμε αυτόν τον πίνακα, που θα τον καταθέτω και στα Πρακτικά- με πολλά σημεία από αυτά που δεν προβλέπετε, κοροϊδεύοντας τους πολίτες.

Οι 150.000 ευρώ στεγαστική συνδρομή πάνε «περίπατο». Η συνδρομή του κράτους, όπως είχαμε προβλέψει, για να γίνουν οι κατεδαφίσεις από το Δημόσιο, πάει «περίπατο» και το επιβαρύνεται ο πολίτης. Οι 5.000, 6.000 και 8.000 ευρώ έκτακτη οικονομική ενίσχυση, που δόθηκε και στον «Ιανό», επίσης, πάει «περίπατο». Η συλλογή του αμιάντου, που είναι επικίνδυνη καρκινογόνος ουσία, ειδικά, στις περιοχές που έχουν καεί, πάει «περίπατο».

Όταν λέτε, πως δεν θα έχουμε πλημμύρες, φαντάζομαι, ότι δεν είναι το σχέδιό σας να πάμε να προσευχηθούμε όλοι, ώστε να μην έχουμε βροχές, κι’ αυτό πάει «περίπατο». Δεν έχει κοπεί ένα δέντρο. Να σας θυμίσω, ότι πέρυσι, κύριε Σκρέκα, ο προκάτοχός σας, ο κ. Χατζηδάκης που λείπει σήμερα ως Υπουργός Εργασίας και όφειλε να ήταν εδώ, ανακοίνωσε με τις εξαγγελίες που είχε κάνει, ότι θα είχε κάνει υλοτομήσεις, αντιδιαβρωτικά έργα στην Εύβοια και θρηνήσαμε, όχι μόνο περιουσίες, αλλά και εννέα ανθρώπινες ζωές. Μπορεί να το κρύψατε στην επιτελική επικοινωνία και προπαγάνδα, αλλά «χάθηκαν» εννέα ανθρώπινες ζωές πέρσι. Κι’ εμείς δεν είμαστε τυμβωρύχοι σαν και εσάς.

Τι άλλο, λοιπόν, δεν έχετε προβλέψει; Δεν έχετε προβλέψει ενιαίο λογαριασμό για τις δωρεές, για να μη γίνεται «πλιάτσικο». Δεν έχετε προβλέψει αυτό, για το οποίο διαμαρτυρήθηκε ο κ. Καλαματιανός, δηλαδή, για την απαλλαγή του ΕΝΦΙΑ στο σύνολο των Δήμων και των περιοχών που έχουν πληγεί. Δεν είναι μόνο οι Δήμοι της Βόρειας Ευβοίας. Είναι και ο δήμος Αρχαίας Ολυμπίας, είναι Δήμοι στην Αρκαδία και στη Μάνη. Δεν έχετε προβλέψει άρση κατασχέσεων λογαριασμών. Δεν έχετε προβλέψει τα κατασχεθέντα και δοθέντα να επιστρέψουν στους δικαιούχους. Δεν έχετε προβλέψει απαλλαγή από τον φόρο δωρεάς, αυτά που θέλετε να κάνετε. Δεν έχετε προβλέψει για ασφαλιστικές ρυθμίσεις. Δεν έχετε προβλέψει κάλυψη τηλεπικοινωνιακών αναγκών. Ήταν 1.200 ευρώ και τα «κόβετε» συνέχεια, ενώ «κόψατε» και τα 600 ευρώ που έδιναν από τους Δήμους. Που είναι ο Υπουργός Εσωτερικών και ο Υφυπουργός; Δεν έχετε αναστείλει τα διόδια για όσους έχουν πληγεί. Δεν έχετε προβλέψει τη διαγραφή των αδειών κυκλοφορίας οχημάτων. Δεν έχετε προβλέψει την αντικατάσταση καταστραφέντων ειδών περίθαλψης και θεραπευτικών μέσων. Δεν έχετε προβλέψει μέτρα ενίσχυσης για τέκνα οικογενειών που επλήγησαν. Δεν έχετε προβλέψει την αποκατάσταση του περιβάλλοντος χώρου των οικοπέδων και των κτισμάτων που έχουν πληγεί. Δεν έχετε προβλέψει πολλά. Είναι είκοσι τρεις σελίδες αυτά που δεν έχετε προβλέψει.

Είναι, πραγματικά, κρίμα, να έρχεται ως Πρωθυπουργός, ο Κυριάκος Μητσοτάκης, και να λέει, ότι είναι «το πιο πλουσιοπάροχο πρόγραμμα αποζημιώσεων που έχει ποτέ γίνει». Πρέπει, λοιπόν, να προβλέψετε κι άλλα για να γίνει. Πρέπει να προβλέψετε, ότι οι άνθρωποι που δεν είναι, κατά κύριο επάγγελμα, αγρότες, αλλά έχει καταστραφεί η καλλιέργειά τους ή η κτηνοτροφική μονάδα ή τα μελίσσια, να μπορέσουν να λάβουν αποζημίωση. Πρέπει να προβλέψετε συγκεκριμένα σχέδια τοπικά για την ανάταξη.

Αν πηγαίνατε δίπλα στους πολίτες, μπορεί να συναντούσατε και εσείς έναν συμπολίτη μας στην Ηλεία, που όταν πήγαμε με τον Πρόεδρο του ΣΥΡΙΖΑ, Αλέξη Τσίπρα, μου είπε «το έκανα πριν δεκαπέντε χρόνια ξανά, φύτεψα τις ελιές μου, έκανα το λιοστάσι μου, δεν αντέχω να το ξανακάνω».

Πρέπει να έχουμε, λοιπόν, τοπικά σχέδια που, πραγματικά, θα στηρίξουν τις περιοχές και δεν θα ερημοποιηθούν. Ως πρώτο μέτρο, στείλτε ένα μήνυμα amber alert, για να βρείτε τους αρμόδιους Υπουργούς, να συμπληρώσουν αυτά που δεν έχετε βάλει. Το πιο «φτωχό», τα τελευταία χρόνια, σύστημα αποζημιώσεων και για να μην έχετε καμία αμφιβολία, ότι έχουν ξαναγίνει, χωρίς γραφειοκρατία, αλλά όχι με τις προβλέψεις, αν έγινε λάθος να γυρίσουν πίσω, κανονικά με μετρήσεις, με ελέγχους, δείτε τι έγινε στο Μάτι, όπου την πρώτη εβδομάδα δόθηκε η έκτακτη οικονομική ενίσχυση που «κόψατε», μετά από ελέγχους, όμως, όχι «χύμα» όπως εσείς.

Συγχαρητήρια, λοιπόν, για το Επιτελικό Κράτος, για το πλήρες «μπάχαλο» στην αντιμετώπιση των φυσικών καταστροφών. Συγχαρητήρια, για την απαξία και την κοροϊδία στους πολίτες για τις αποζημιώσεις της ζωής τους.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών)**: Τον λόγο έχει ο κ. Χαρίτου.

**ΔΗΜΗΤΡΙΟΣ ΧΑΡΙΤΟΥ**: Κυρίες και κύριοι της Κυβέρνησης, κύριοι Υπουργοί, θέσατε χαμηλά τον πήχη για την αντιμετώπιση των καταστροφικών πυρκαγιών, αφού οι φωτιές έσβηναν, όταν έφθαναν στη θάλασσα. Απ’ αυτόν, βέβαια, τον χαμηλό πήχη περάσατε από κάτω, όπως παραδέχθηκε χθες ο κ. Μητσοτάκης.

Δυστυχώς, όμως, κύριοι, με τις ρυθμίσεις που σήμερα εισάγετε, φαίνεται, ότι βάζετε εξίσου, χαμηλά, τον πήχη. Αδυνατείτε να ανταποκριθείτε στις μεγάλες ανάγκες των πληγέντων κατοίκων των περιοχών, του φυσικού περιβάλλοντος, των δασικών οικοσυστημάτων, για την «επούλωση των πληγών που άνοιξαν». Αντίθετα, επιμένετε στην υποβάθμιση των δημόσιων φορέων. Επιμένετε στις ιδεοληψίες σας να εκθειάζετε, με κάθε ευκαιρία και να δίνετε ρόλο στα ιδιωτικά συμφέροντα. Η επίκληση χθες του κ. Πρωθυπουργού, ότι ενδιαφέρεται για τις προτάσεις των πολιτικών δυνάμεων, μόνο ως επικοινωνιακή, για να μην πω ως υποκριτική, μπορεί να χαρακτηριστεί, αφού προχωρήσατε στις ρυθμίσεις με τις Πράξεις Νομοθετικού Περιεχομένου, χωρίς καμία ουσιαστική και σοβαρή διαβούλευση με τους κοινωνικούς φορείς, την Αυτοδιοίκηση, τις πολιτικές δυνάμεις.

Θα περιοριστώ μόνο σε ορισμένες από τις ρυθμίσεις σας, ενδεικτικές της αδυναμίας σας να ανταποκριθείτε στις ανάγκες και τις προκλήσεις που αναδείχθηκαν, αλλά και ενδεικτικές των προθέσεων σας. Με το άρθρο 3, μία υποβαθμισμένη, αποδεκατισμένη δασική υπηρεσία της αποκεντρωμένης διοίκησης, τη μεταφέρετε στο Υπουργείο Ενέργειας και Περιβάλλοντος σε ρόλο διακοσμητικό, αφού δεν απαντάτε, δεν δεσμεύεστε, δεν λύνετε το κυρίαρχο πρόβλημά της, που είναι οι διαθέσιμοι πόροι, αλλά και η άμεση στελέχωσή της με προσωπικό. Δεν πείθετε, κύριοι, για τη σοβαρότητα και την αποτελεσματικότητα αυτής της, κατά αλλά, σωστής επιλογής.

Μοιάζει περισσότερο, ως επικοινωνιακή κίνηση εντυπωσιασμού από εσάς, που απαξιώσατε τις δασικές υπηρεσίες, «παγώσατε» τις προσλήψεις και τη χρηματοδότηση, σταματήσατε τα προγράμματα δασοπροστασίας, ενώ δεν χάνουν την ευκαιρία στελέχη σας να κατηγορούν τις δασικές υπηρεσίες. Αναλογιστείτε, κύριοι, μία Περιφερειακή Ενότητα, όπως της Ροδόπης με μεγάλο δασικό όγκο, η Διεύθυνση Δασών χρηματοδοτείται μόνο με 40.000 ευρώ, για τη διαχείριση των δασικών οικοσυστημάτων. Πόροι που, ουσιαστικά, δεν αρκούν για να καλύψουν, ούτε τη συντήρηση, για να μείνουν ανοιχτοί οι δασικοί δρόμοι τον χειμώνα.

Κυρίες και κύριοι, «γεννά» σοβαρά ερωτήματα, με τέτοιες υποστελεχωμένες δασικές υπηρεσίες, η ρύθμιση που εισάγετε στο άρθρο 2, για τη μείωση της προθεσμίας για την κήρυξη μιας περιοχής, ως αναδασωτέας, σε έναν μήνα, από τρεις που προβλεπόταν. Είναι να αναρωτιέται κανείς, με τις καθυστερήσεις που, ήδη, αναφέρθηκαν και στα Γεράνεια, πόσο αποτελεσματική μπορεί να είναι μία τέτοια ρύθμιση. Εκτός, αν έχετε άλλες δεύτερες ανομολόγητες σκέψεις.

Στην ίδια λογική υποβάθμισης του ρόλου του δημόσιου των δασικών υπηρεσιών, είναι οι ρυθμίσεις που εισάγετε με το άρθρο 6, για τους αναδόχους αναδάσωσης, καμένων εκτάσεων που έχουν κηρυχθεί αναδασωτέες. Προβλέπεται, ότι οι ανάδοχοι δασών μπορεί να είναι όχι μόνο Νομικά Πρόσωπα Δημοσίου Δικαίου, αλλά και Πρόσωπα Ιδιωτικού Δικαίου. Εταιρείες, δηλαδή, ανεξάρτητα, με το αν έχουν κερδοσκοπικό ή μη χαρακτήρα. Τα ερωτήματα είναι συγκεκριμένα. Ποιος θα έχει την ευθύνη των διαχειριστικών σχεδίων, εντός των δασικών εκτάσεων; Οι Διευθύνσεις Δασών ή τα ιδιωτικά συμφέροντα, οι ανάδοχοι; Δεν αποτελούν δικλείδες ασφαλείας οι υπουργικές αποφάσεις για την εφαρμογή της ρύθμισης. Δεν έχετε την έξωθεν καλή μαρτυρία και δεν εμπνέετε καμία εμπιστοσύνη.

 Ένα δεύτερο ερώτημα από τη ρύθμιση του αναδόχου ιδιώτη θα εξαιρούνται τα ενεργειακά συμφέροντα που έχουν εκδηλώσει ενδιαφέρον για την ανάπτυξη επενδυτικών σχεδίων των ΑΠΕ στις εν λόγω περιοχές ή μήπως μαζί με την εγκατάσταση των ανεμογεννητριών θα αναλαμβάνουν και ως ανάδοχοι, όπως ορίζονται σήμερα, δασικά έργα, στο πλαίσιο της κοινωνικής ευθύνης που θέλουν να επιδεικνύουν; Σας ρωτώ, δέχεστε να υπάρξει ασυμβίβαστο στον ρόλο του αναδόχου δασών, όσων, παράλληλα, δραστηριοποιούνται με τις ΑΠΕ, στα πληγέντα δασικά οικοσυστήματα;

 Τέλος, δεν συμμεριζόμαστε την αισιοδοξία, με την οποία παρουσιάζετε την πορεία των έργων, για την επούλωση των «πληγών» στους κατοίκους, είτε αφορά στους αγροτοκτηνοτρόφους, είτε στους μελισσοκόμους και τη μικρή επιχειρηματικότητα που δραστηριοποιείται στις περιοχές. Ούτε μπορούμε να αποδεχθούμε μία ωραιοποιημένη εικόνα που εμφανίζετε, συγκρίνοντάς την, μάλιστα, με τις, δήθεν, επιδόσεις σας σε καταστροφές, δυστυχώς, που προηγήθηκαν σε άλλες περιοχές της χώρας.

 Θα σας θυμίσω ακόμη, ότι έχουν να αποζημιωθούν οι πληγέντες πολίτες οικισμών του Δήμου Σαπών στη Ροδόπη, από την πρωτόγνωρη χαλαζόπτωση το καλοκαίρι του 2019. Δύο χρόνια μετά, το Υπουργείο Εσωτερικών, δεν έχει προβεί ακόμη στην έγκριση των σχετικών πιστώσεων, που έχουν κατατεθεί από την Αυτοδιοίκηση, και θέλετε να μας πείσετε, ότι είσαστε έτοιμοι για την «επούλωση των πληγών», ιδιαίτερα, στις περιοχές της βόρειας Εύβοιας; Δεν συμμεριζόμαστε, ούτε την αισιοδοξία, ούτε τις προβλέψεις και όσα υπογραμμίζετε, γι’ αυτό και δεν ψηφίζουμε τις ρυθμίσεις σας.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Για μία ακόμη φορά, γίναμε μάρτυρες σε ένα προδιαγεγραμμένο και διαχρονικό «έγκλημα», στο οποίο οι ευθύνες της Κυβέρνησης είναι τεράστιες, διότι στο όνομα να μην χαθούν ζωές -και σωστό είναι ότι δεν πρέπει να χαθούν ανθρώπινες ζωές- καταστρέψατε τις ζωές δεκάδων χιλιάδων λαϊκών οικογενειών. Στο όνομα της εκκένωσης, ευτυχώς, που υπήρξε η απειθαρχία σε αρκετές περιοχές, και έτσι μειώθηκαν οι ζημιές στις οικίες, οι οποίες θα είχαν δρομολογηθεί με τη λογική της εκκένωσης.

Βεβαίως, η Κυβέρνηση κρύβεται πίσω από την κλιματική αλλαγή. Όμως, εφόσον υπάρχει αυτό, τότε τι πρόσθετα μέτρα πήρε η Κυβέρνηση, για να αντιμετωπίσει τις επιπτώσεις από την κλιματική αλλαγή; Τίποτα. Συνέχισε την πεπατημένη των προηγούμενων κυβερνήσεων, διότι όλες οι κυβερνήσεις έχουν συνδιαμορφώσει αυτήν την κατάσταση.

Και ποιοι είναι οι βασικοί άξονες, οι βασικές αιτίες των καταστροφικών επιπτώσεων από φυσικά φαινόμενα, είτε είναι πλημμύρες, είτε είναι φωτιές, όπως στην προκειμένη περίπτωση, είτε είναι σεισμοί; Στη συγκεκριμένη περίπτωση των πυρκαγιών, έχουμε να κάνουμε με το πρώτο ζήτημα, την πρώτη αιτία, τον αντιεπιστημονικό διαχωρισμό, ανάμεσα στην πρόληψη και στην αντιμετώπιση της πυρκαγιάς. Και αυτόν τον αντιεπιστημονικό διαχωρισμό τον υπηρέτησαν όλες οι κυβερνήσεις και του ΠΑ.ΣΟ.Κ., που η Κυβέρνηση Σημίτη τον επέβαλε και της Νέας Δημοκρατίας και του ΣΥΡΙΖΑ, που «πάτησαν» πάνω σε αυτόν το διαχωρισμό.

Δεύτερο ζήτημα. Κανένα προληπτικό μέτρο για την προστασία του δάσους, ούτως ώστε να μπορούμε να μιλάμε για περιορισμό των καταστροφών από τις πυρκαγιές. Τα δάση είναι παρατημένα για δεκαετίες. Δεν καθαρίζονται. Η καύσιμη ύλη είναι πάρα πολύ μεγάλη και συσσωρεύεται. Οι δασικές υπηρεσίες λειτουργούν υποτυπωδώς και τις περισσότερες φορές για γραφειοκρατικά ζητήματα. Είναι χαρακτηριστικό το παράδειγμα από τα 17 εκατομμύρια που ζήτησε η δασική υπηρεσία πανελλαδικά για τον καθαρισμό του δάσους, της χορηγήθηκαν μόνο 1,7 εκατομμύρια, δηλαδή, μόνο το 10%. Που και τα 17 εκατομμύρια να είχαν χορηγηθεί, πάλι δεν θα έφταναν, για να υπάρξουν τα απαραίτητα ολοκληρωμένα προληπτικά μέτρα προστασίας του δάσους.

Τρίτη λογική που υπηρέτησαν όλες οι κυβερνήσεις είναι εμπορευματοποίηση του δάσους και των ορεινών όγκων. Τα αιολικά πάρκα που «ξεφυτρώνουν» στις βουνοκορφές της χώρας μας, οι τουριστικές δραστηριότητες που αναπτύσσονται στους ορεινούς όγκους και αυτό, επί της ουσίας, δηλαδή, η λογική της εμπορευματοποίησης, αποτελεί και τον «εμπρηστικό μηχανισμό» που διευκολύνει τα επιχειρηματικά σχέδια και συμφέροντα στους ορεινούς όγκους. Μάλιστα, η Κυβέρνηση, σήμερα, πάει ένα βήμα παραπέρα όλη αυτή τη διαδικασία, μέσα από τους ιδιώτες αναδόχους αποκατάστασης και αναδάσωσης των ορεινών όγκων.

Τέταρτο ζήτημα είναι το αστικό κράτος, αυτό που ονομάζει Επιτελικό Κράτος η Κυβέρνηση, ότι πέτυχε και η Αξιωματική Αντιπολίτευση ότι απέτυχε. Το αστικό κράτος που, διαχρονικά, αναδεικνύεται πολύ ικανό, στο να εφαρμόσει μία σκληρά αντιλαϊκή πολιτική, να «χτυπήσει» το εργατικό και λαϊκό κίνημα και, ταυτόχρονα, να εμφανίζεται πολύ ανίκανο, όταν πρόκειται να προστατεύσει την ανθρώπινη ζωή.

Πέμπτον, η λογική του κόστους-οφέλους. Μία πολιτική της Ευρωπαϊκής Ένωσης που αποτελεί το διαχρονικό «κόφτη» όλων των έργων, τα οποία σχετίζονται με την προστασία της ανθρώπινης ζωής, είτε είναι έργα αντιπυρικής προστασίας, είτε έργα αντιπλημμυρικής προστασίας, είτε αντισεισμικής προστασίας.

Έκτον, οι τεράστιες ελλείψεις σε έμψυχο δυναμικό και επίγεια μέσα στην Πυροσβεστική Υπηρεσία και τις Δασικές Υπηρεσίες.

Δεύτερο ζήτημα, σε ότι αφορά στην αποκατάσταση των ζημιών. Όλες οι κυβερνήσεις έχουν διαμορφώσει ένα πλαίσιο, το οποίο δημιουργεί αλλεπάλληλους «κόφτες» και εξαιρέσεις για τις αποζημιώσεις, γιατί κανείς δεν αποδέχεται την πλήρη αποζημίωση, το 100% των καταστροφών που έχουν πάθει, χωρίς προϋποθέσεις και χωρίς εξαιρέσεις. Παράδειγμα, για τα σπίτια που καταστράφηκαν ολοσχερώς, μόνο το 80% θα αποζημιωθεί, το υπόλοιπο 20%; Μέσα από τον τραπεζικό δανεισμό. Ή για παράδειγμα, η δεύτερη κατοικία που στις περισσότερες περιπτώσεις τα χωριά είναι πατρογονική στέγη, θα αποζημιωθεί, εφόσον υπάρχει καταστροφή ή εξαιρείται της αποζημίωσης η δευτερεύουσα κατοικία;

Τρίτο ζήτημα είναι οι «κόφτες» που έχουν επιβληθεί, ιδιαίτερα, για τους αγρότες, τους κτηνοτρόφους και είναι αλλεπάλληλοι. Απ’ αυτή την άποψη είναι υποκριτικό το ενδιαφέρον σήμερα του ΣΥΡΙΖΑ για τους μη, κατά κύριο επάγγελμα, αγρότες, οι οποίοι δεν θα αποζημιωθούν. Τον διατήρησε και τον εφάρμοσε και ο ΣΥΡΙΖΑ αυτόν τον «κόφτη».

Τέταρτο ζήτημα είναι απώλεια του εισοδήματος που, σε πολλές περιπτώσεις, είναι μακροχρόνια. Για παράδειγμα, μέχρι να μπορέσουν να βοσκήσουν τα πρόβατά τους οι κτηνοτρόφοι και να επιτραπεί η ελεύθερη βόσκηση, έχουν ανάγκη από ζωοτροφές, που σε άλλη περίπτωση δεν θα τις είχαν. Ποιος θα καλύψει την απώλεια του εισοδήματος για την αγορά των ζωοτροφών; Επίσης, οι ελαιοκαλλιεργητές που έχει γίνει πολύ μεγάλη συζήτηση. Για παράδειγμα, ένας μεσαίος καλλιεργητής με 15 στρέμματα, δηλαδή, 300, περίπου, ελιές, θα πάρει αποζημίωση για το 2021, ως απώλεια εισοδήματος, 2.500 ευρώ και για τα επόμενα τέσσερα χρόνια για την αποκατάσταση του φυτικού κεφαλαίου 13.500 ευρώ. Δηλαδή, συνολικά, 16.000 ευρώ, όταν θα χρειαστεί να δώσει 5.000 ευρώ τα επόμενα τέσσερα χρόνια για την ασφαλιστική του κάλυψη. Δηλαδή, θα ζήσει με 11.000 ευρώ για τέσσερα χρόνια. Ούτε 3.000 ευρώ το χρόνο. Και αυτά θα είναι χρήματα, τα οποία θα πρέπει να πάνε για την αποκατάσταση του φυτικού κεφαλαίου. Πώς θα ζήσει αυτός ο κόσμος; Θα μπορέσει να καλλιεργήσει ξανά; Τα παραδείγματα είναι πάρα πολλά για τα λιοτρίβια και για μία σειρά από άλλα ζητήματα τα οποία ακούστηκαν και από την Εισηγήτρια μας.

Επίσης, σε ότι αφορά στις ασφαλιστικές εισφορές, η Κυβέρνηση προχωρεί σε μία κοροϊδία για την εξάμηνη αναστολή των ασφαλιστικών εισφορών για τους αγρότες και τους επαγγελματίες, ενώ θα έπρεπε το κράτος να καταβάλει τις ασφαλιστικές εισφορές των αγροτών και των επαγγελματοβιοτεχνών, έως ότου επανέλθουν σε πλήρη λειτουργία.

Σε ότι αφορά στα αντιπλημμυρικά έργα και τον συνολικό σχεδιασμό, έχουν ειπωθεί και αυτά για τα τεράστια ζητήματα, τα οποία εμφανίζονται, για να μην έχουμε καταστροφές από τις πλημμύρες στις πυρόπληκτες περιοχές.

Αυτή η κυβερνητική πολιτική θα οδηγήσει, με μαθηματική ακρίβεια, στο να εγκαταλειφθούν μία σειρά από παραγωγικές δραστηριότητες, να φύγει ο κόσμος από την ύπαιθρο, για να συγκεντρωθεί σε όλο και λιγότερα χέρια, για να αλλάξει χέρια η γη και να αλλάξει χρήση η γη. Πάνω από τις καμένες εκτάσεις, ήδη, ετοιμάζουν τα επενδυτικά τους σχέδια τα «γεράκια». Άλλωστε, τα σχέδια ανασυγκρότησης, όπου υπάρχουν και όπου έχουν προηγηθεί τα προηγούμενα χρόνια, δεν είναι τίποτα’ άλλο, παρά σχέδια ανασυγκρότησης που εξυπηρετούν την καπιταλιστική κερδοφορία και είναι σε βάρος των λαϊκών αναγκών.

Από αυτή την άποψη και επειδή υπάρχει εμπειρία από τα προηγούμενα χρόνια, από όλες αυτές τις καταστροφές, πρέπει η υπόθεση της αποκατάστασης των καταστροφών από τις πυρκαγιές να γίνει λαϊκή υπόθεση. Δηλαδή, να την πάρουν οι ίδιοι οι πυρόπληκτοι στα χέρια τους και να διεκδικήσουν την πλήρη αποζημίωση των καταστροφών που υπέστησαν, όπως και την πλήρη αποκατάσταση του χαμένου εισοδήματός τους για όσο διαρκεί η συγκεκριμένη κατάσταση.

Από αυτή την άποψη, είναι φανερό, ότι το Κ.Κ.Ε. καταψηφίζει και τις δύο Πράξεις Νομοθετικού Περιεχομένου.

Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει η κυρία Αυγερινοπούλου.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε, ενώπιων μιας σημαντικής περιβαλλοντικής καταστροφής, με χιλιάδες στρέμματα δάσους και αγροτικών εκτάσεων να έχουν καταστραφεί, ως αποτέλεσμα της μεγάλης διάρκειας πυρκαγιών. Οι πυρκαγιές αυτές, όπως φαίνεται και από άλλα ευρωμεσογειακά κράτη, είναι, κατά μεγάλο μέρος, αποτέλεσμα και της κλιματικής κρίσης, όπως αυτή έχει εκδηλωθεί με τον πρωτοφανή καύσωνα και την παρατεταμένη ξηρασία στις περιοχές μας, αλλά και της ιδιαίτερης ευαλωτότητας, την οποία παρουσιάζει, εδώ και πολλά χρόνια, η περιοχή της Νοτιοανατολικής Μεσογείου, ως προς την κλιματική αλλαγή.

Δεν θα πρέπει, όμως, να αγνοήσουμε τη διάσταση των ανθρωπογενών αιτιών της πυρκαγιάς και αναφέρομαι συγκεκριμένα στους εμπρησμούς, οι οποίοι φαίνεται να αποτελούν και αυτοί γενεσιουργούς λόγους πυρκαγιών σε αρκετά μέτωπα στη χώρα, μεταξύ των οποίων και εδώ στην Ηλεία και για τους οποίους πρέπει να γίνει ενδελεχής έρευνα, για τα αποτελέσματα της οποίας θα πρέπει να ενημερωθεί και το Κοινοβούλιο.

Με αυτά τα δεδομένα, αποτελεί απόδειξη της αποτελεσματικότητας του Επιτελικού Κράτους το ότι δεν θρηνήσαμε θύματα και το ότι οι πολίτες παρέμειναν ασφαλείς. Θερμά συγχαρητήρια αξίζουν στην Πυροσβεστική, σε όλα τα Σώματα Ασφαλείας και τους εθελοντές. Η δε απόκτηση και λειτουργία του «112» και της έγκαιρης προειδοποίησης είναι μία σημαντική παρακαταθήκη της Κυβέρνησης στη χώρα μας.

Σε ότι αφορά στην αποκατάσταση των πληγέντων, βασικό αντικείμενο της Πράξης Νομοθετικού Περιεχομένου που υιοθετούμε, μέσω του νομοσχεδίου σήμερα, είναι ότι η Κυβέρνηση κινήθηκε τάχιστα και προχωρά με γοργούς ρυθμούς για την ανακούφιση των πυρόπληκτων συμπολιτών από τις πυρκαγιές. Το πρώτο στάδιο των αυτοψιών έχει, ήδη, ολοκληρωθεί και τα κλιμάκια του Υπουργείου Υποδομών και Μεταφορών, αλλά και του ΕΛΓΑ έχουν, σχεδόν, διεκπεραιώσει τις αυτοψίες.

Σημαντικό μέρος των προκαταβολών των αποζημιώσεων για τους συμπολίτες μας, ύψους 10,5 εκατ. ευρώ έχουν, ήδη, καταβληθεί. Τα ποσά είναι αφορολόγητα, ανεκχώρητα και ακατάσχετα. Οι συμπολίτες μας θα αποζημιωθούν, ως προς την απώλεια του φυτικού και του ζωικού τους κεφαλαίου, των οικιών και της οικοσκευής τους. Και για τη δεύτερη κατοικία αποζημιώνονται οι πληγέντες. Το αναφέρω, επειδή ρώτησε πριν ο συνάδελφος. Προβλέπεται δε, εφάπαξ, έκτακτη οικονομική ενίσχυση φυσικών προσώπων και επιχειρήσεων. Αναστέλλονται οι ασφαλιστικές, οι φορολογικές και δανειακές υποχρεώσεις των πληγέντων, οι οποίοι απαλλάσσονται και από τον ΕΝΦΙΑ των επόμενων τριών ετών, με έναρξη το 2021.

Περαιτέρω, το νομοσχέδιο προβλέπει έκτακτα μέτρα για την προστασία των θέσεων εργασίας και για την επιδότηση της ανεργίας εργαζομένων σε επιχειρήσεις που καταστράφηκαν. Καθώς βρισκόμαστε, ενώπιον της έναρξης της σχολικής χρονιάς, αξίζει να κάνουμε μία μικρή αναφορά και στην πρόβλεψη για παροχή voucher 200 ευρώ, στο πλαίσιο του προγράμματος «Ψηφιακή Μέριμνα» σε πληγέντες μαθητές, σπουδαστές και φοιτητές, αλλά και εκπαιδευτικούς για αγορά ψηφιακού εξοπλισμού, αλλά και τη συμπερίληψη της ιδιότητας του πληγέντος στις αιτήσεις για στέγαση σε φοιτητικές εστίες και σίτιση στις λέσχες.

Θα πρέπει, όμως, να κάνω και την εξής επισήμανση. Τα σχετικά μέτρα θα πρέπει να ισχύουν, σε ότι αφορά στον Νομό Ηλείας, όπως και στην Εύβοια, σε όλο τον Δήμο Αρχαίας Ολυμπίας και όχι μόνο στις, αμέσως, πληγείσες Δημοτικές Ενότητες του Δήμου, καθώς η έκταση της πυρκαγιάς οδηγεί την περιοχή μας σε μεγάλο πλήγμα της οικονομικής ζωής της περιοχής. Ευρύτερα, θα έλεγα, ότι αγγίζει και τον Δήμο Πύργου.

Σύντομα δε, αναμένουμε και τις λεπτομέρειες για το σχέδιο ανασυγκρότησης της Αρχαίας Ολυμπίας και της ευρύτερης περιοχής, το οποίο, ήδη, εξήγγειλε ο Πρωθυπουργός χθες στην Ολομέλεια της Βουλής.

Μέσα σε αυτά τα σχέδια ανασυγκρότησης σε όλες τις περιοχές της χώρας θα αντιμετωπιστούν και τα θέματα της ανεργίας, της απερήμωσης, της απώλειας πηγών εισοδημάτων, αλλά και της οικολογικής αποκατάστασης και της ανθεκτικότητας των οικοσυστημάτων στο μέλλον.

Περαιτέρω, βασικοί πυλώνες του νομοσχεδίου που συζητούμε σήμερα είναι η κήρυξη των καμένων εκτάσεων, ως αναδασωτέων, εντός προθεσμίας τριάντα ημερών, αντί για τριών μηνών που ισχύει έως σήμερα, από την καταστολή της πυρκαγιάς και η επίσπευση των ειδικών δασοτεχνικών έργων. Είναι πολύ σημαντικά αυτά. Ξεχωριστής σημασίας, για την αποτελεσματική αντιμετώπιση των πυρκαγιών στο μέλλον, είναι η αναδιάρθρωση της πολιτικής προστασίας, ώστε να καταστεί αποτελεσματικότερη στην αντιμετώπιση των δασικών πυρκαγιών η Πυροσβεστική, καθώς και η μεταφορά των δασικών υπηρεσιών στο Υπουργείο Περιβάλλοντος, οι οποίες, χωρίς την «πολυδαίδαλη», πλέον, γραφειοκρατία, στην οποία τους «εγκλώβιζε» η υπαγωγή τους στις αποκεντρωμένες διοικήσεις, αλλά και με την ισχυρή καθοδήγηση του Υπουργείου Περιβάλλοντος, θα μπορέσουν να ανταποκριθούν, πλέον, καλύτερα στο ρόλο τους.

Αξίζει να σημειωθεί, ότι αυτές οι μεταρρυθμίσεις, τις οποίες εισάγουν σήμερα τα συναρμόδια Υπουργεία, βρίσκονται στην ίδια κατεύθυνση με τις προτάσεις της Επιτροπής Περιβάλλοντος της Βουλής, όπως αυτές έχουν αποτυπωθεί σε ετήσιες εκθέσεις της Επιτροπής Περιβάλλοντος της Βουλής.

Το νομοσχέδιο ακόμη αναγνωρίζει τη συμβολή του ιδιωτικού τομέα, του οποίου η σύμπραξη με το κράτος, θα είναι σημαντική για την ολοκλήρωση της ανασυγκρότησης των πυρόπληκτων περιοχών. Άλλωστε, κατά το παρελθόν, οι ιδιωτικές δωρεές, τόσο από την Ελλάδα, όσο και από το εξωτερικό, υπήρξαν σημαντικές για τη στήριξη των πληγέντων. Η Ηλεία το γνωρίζει πολύ καλά αυτό. Για ακόμη περισσότερη διαφάνεια και παρακολούθηση της διάθεσης των δωρεών τίθεται, ορθώς, σε λειτουργία η πλατφόρμα e-Dorees.gov.gr.

Με την Πράξη Νομοθετικού Περιεχομένου εισάγεται και θεσμοθετείται και η έννοια του αναδόχου αναδάσωσης. Ακούσαμε πολλά επάνω σε αυτό το θέμα. Είναι, όμως, πάρα πολύ απλό το θέμα, καθώς Νομικά Πρόσωπα Δημοσίου και Ιδιωτικού Δικαίου, Ανώνυμες Εταιρείες, μη κυβερνητικοί οργανισμοί, μπορούν με αυτόν τον τρόπο να προχωρήσουν σε υποστήριξη των αναδασώσεων που θα γίνουν από τα δασαρχεία και την Κυβέρνηση σε όλη τη χώρα. Ο θεσμός αυτός μπορεί να είναι, ιδιαίτερα, σημαντικός και δεν θα πρέπει στο πλαίσιο της διασποράς ψευδών ειδήσεων να υποτιμηθεί και να μην αξιοποιηθεί. Ανάδοχοι αναδάσωσης μπορούμε, στο πλαίσιο της αλληλεγγύης και του φιλοπεριβαλλοντικού μας αισθήματος, αλλά και την αγάπη προς τη χώρα μας, να γίνουμε όλοι. Και το ελληνικό Κοινοβούλιο θα μπορούσε να γίνει ανάδοχος αναδάσωσης.

Η Επιτροπή Περιβάλλοντος της Βουλής, θα ήθελα να σας ενημερώσω, μετά από σύμφωνη γνώμη της πλειοψηφίας των μελών της, βεβαίως, θα προτείνει, μεταξύ άλλων, να γίνουμε και εμείς ανάδοχοι αναδάσωσης. Επίσης, θα πραγματοποιήσουμε και αυτοψία στις πληγείσες περιοχές, εντός του επόμενου μήνα. Όσοι συνάδελφοι και από τις υπόλοιπες Επιτροπές επιθυμούν να συμμετάσχουν στην αυτοψία της Επιτροπής Περιβάλλοντος, είναι ευπρόσδεκτοι και παρακαλούμε να μας ενημερώσουν σχετικά.

Επίσης, η Επιτροπή μας θα παρακολουθήσει, μέσα από τις κοινοβουλευτικές διαδικασίες που διαθέτουμε, τις εργασίες της ανασυγκρότησης των πληγεισών περιοχών, με έμφαση στην αποκατάσταση της οικολογικής ισορροπίας, στην ανασυγκρότηση ή μέριμνα για την αποκατάσταση της βιοποικιλότητας, τόσο της χλωρίδας, όσο και της φυσικής αναγέννησης και των τεχνικών αναδασώσεων, αλλά και της πανίδας της χώρας μας. Η αποκατάσταση και η αντιμετώπιση της αλλαγής του μικροκλίματος στις πληγείσες περιοχές, θα είναι στο επίκεντρο των εργασιών μας.

Επίσης, με αφορμή τη δημιουργία του τμήματος της δασικής πυρόσβεσης, θα εμβαθύνουμε τη συζήτηση για την ενσωμάτωση της περιβαλλοντικής διάστασης σε όλα τα στάδια της πρόληψης, της αντιμετώπισης και της αποκατάστασης των φυσικών καταστροφών και θα συζητήσουμε και την ανάγκη στη διαδικασία εκκενώσεων, να προβλεφθεί αντίστοιχη διαδικασία και για το ζωικό κεφάλαιο, αλλά και η φροντίδα των οικόσιτων και άγριων ζώων, μετά τις πυρκαγιές, και εν γένει τις φυσικές καταστροφές, ενώ το επόμενο χρονικό διάστημα θα συντονίσουμε σύσκεψη των Επιτροπών Περιβάλλοντος όλων των Κοινοβουλίων των ευρωμεσογειακών κρατών για την αντιμετώπιση της κλιματικής αλλαγής.

Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ, κύριε Πρόεδρε.

Χθες είχαμε μία αντιπαράθεση με τον Κυβερνητικό Εκπρόσωπο, τον κ. Οικονόμου και τον κ. Ρωμανό από το Γραφείο Τύπου της Νέας Δημοκρατίας, οι οποίοι ισχυρίστηκαν, ότι, δήθεν, ο ΣΥΡΙΖΑ διαστρεβλώνει τις δηλώσεις του Περιφερειάρχη, του κ. Σπανού. Θα ήθελα, χωρίς κανένα δικό μου σχόλιο, να σας διαβάσω τι είπε στο Περιφερειακό Συμβούλιο, ο κ. Σπανός, ο οποίος εκλέχθηκε με την υποστήριξη της Νέας Δημοκρατίας και ο καθένας θα βγάλει τα συμπεράσματά του. Είπε, λοιπόν, ότι «κληθήκαμε να σβήσουμε μία φωτιά μόνοι μας, χωρίς αεροπλάνα, χωρίς ελικόπτερα, χωρίς επίγεια πυροσβεστικά μέσα, με πάρα πολλές περιπτώσεις που μαρτυρούν αμέτρητοι συμπολίτες μας, ότι τα λιγοστά επίγεια μέσα είχαν εντολή μη κατάσβεσης. Σε πείσμα αυτών των εντολών, πολλοί ηρωικοί πυροσβέστες δούλεψαν. Είχα πάντα την αίσθηση και τα προηγούμενα χρόνια και με άλλες κυβερνήσεις και με άλλους Γενικούς Γραμματείς Πολιτικής Προστασίας, ότι για να συνεννοηθεί ένας Υπουργός με έναν Περιφερειάρχη, δεν χρειάζεται να παρεμβάλλεται μία κάμερα, ώσπου και αυτό, ενδεχομένως, να έγινε απαραίτητο». Αυτό είπε ο κ. Σπανός. Εγώ δεν σχολιάζω τίποτα, τίποτα. Ο καθένας το διαβάζει, το ακούει και καταλαβαίνει.

Δυστυχώς, είχαμε μία, άνευ προηγουμένου, καταστροφή και συνολική οικονομική κατάρρευση των πληγέντων. Ρώτησε και απάντησε καταφατικά ο κ. Μητσοτάκης, αν η χώρα προετοιμάστηκε σωστά. Εγώ θέλω να πιάσω μόνο μία πτυχή, που την είχαμε επισημάνει επανειλημμένα, το ζήτημα των αστικών και περιαστικών δασών στην Αττική και την κακοκαιρία «Μήδεια». Ήταν 14 Φλεβάρη του 2021, κάναμε στο Κοινοβούλιο διαλόγους, ερωτήσεις, παρεμβάσεις από όλα τα Κόμματα μέσα στη Βουλή και προχθές, 21 Αυγούστου, σε μεγάλο ενημερωτικό δίκτυο, υπήρχε ρεπορτάζ με τίτλο: «Ακόμη δεν έχουν μαζευτεί τα ξερόκλαδα από τη Μήδεια».

Αυτό είναι το Επιτελικό Κράτος, κύριε Σκρέκα, γι’ αυτό δήλωνε περήφανος χθες ο κ. Μητσοτάκης. Αυτή είναι η «γαλάζια» πλειοψηφία στην Αυτοδιοίκηση και η περίφημη πολυεπίπεδη διακυβέρνηση που διαφημίζατε. Εφόσον είστε εσείς εδώ, ο λαλίστατος και πανταχού παρών κ. Βορίδης, που κάνει αναλύσεις για όλα, που μιλάει ιδεολογικά για τα ζητήματα δημόσιας τάξης, για το προσφυγικό, για την εξωτερική πολιτική, που έχει χαθεί εδώ και έναν μήνα, που είναι και το χαρτοφυλάκιό του, το Υπουργείο Εσωτερικών;

Φτιάχνετε Επιτροπή Ανασυγκρότησης για τη Βόρεια Εύβοια. Απουσιάζει η πολύπαθη Ηλεία και δεν κάνετε και μία αυτοκριτική γι’ αυτά που έγιναν, επί των ημερών σας, το 2007. Τι έγινε με το Ταμείο Μολυβιάτη; Γιατί δεν λέτε τίποτα γι’ αυτά; Ποια, δηλαδή, εχέγγυα αξιοπιστίας, στη διαδρομή της τελευταίας εικοσαετίας, έχει η παράταξή σας από αυτά τα οποία διαχειρίστηκε, ότι η διαχείριση της επόμενης μέρας θα είναι επιτυχημένη; Θεωρείτε τη διαχείριση που κάνατε τότε, πριν από δεκατέσσερα χρόνια, ότι ήταν επιτυχημένη, για να μπορέσει να πετύχει και αυτό, που απουσιάζει η Αρκαδία και η Αττική;

Εγώ θέλω να ρωτήσω, λοιπόν, την Εθνική Αντιπροσωπεία, πόσα πράγματα μπορεί να κάνει το Μαξίμου και να είναι αποτελεσματικό; Αν όλα τα κάνει το Μαξίμου, το Υπουργικό Συμβούλιο γιατί χρειάζεται; Τι χρειάζονται η Τοπική Αυτοδιοίκηση, οι Δήμοι και οι Περιφέρειες; Τι χρειάζονται άλλοι πενήντα Υπουργοί, Υφυπουργοί και Αναπληρωτές υπουργοί, αν όλα μπορούν να τα κάνουν πέντε Υπουργοί στο Μαξίμου. Σε όλον τον κόσμο αποκεντρώνουν εξουσίες και αρμοδιότητες. Εδώ γίνεται το αντίστροφο. Δεν ξέρουν σε όλον τον κόσμο, μόνο ο κ. Μητσοτάκης ξέρει.

Να σας ρωτήσω κάτι; Δε θέλω να γίνω μάντης κακών και δεν θέλω να πέσω μέσα, αλλά, αν σε λίγους μήνες, μετά τις μεγάλες φωτιές, θα έρθουν οι μεγάλες πλημμύρες, ποια θα είναι η αντίδραση του κράτους; Θα φτιάξουμε άλλη μία Επιτροπή στο Μαξίμου, με άλλον έναν Υπουργό και άλλον έναν επικεφαλής της Επιτροπής; Έτσι θα λειτουργεί και θα διαχειρίζεται τα φαινόμενα η Πολιτεία και η Ελληνική Δημοκρατία;

Επίσης, θέλω να ρωτήσω, ποια είναι η λογική, με την οποία φτιάχνονται αυτές οι επιτροπές; Από αυτά που βλέπω, είναι ότι πάντα τοποθετείται μη κοινοβουλευτικός Υπουργός, γιατί τόσο εμπιστεύεται ο Πρωθυπουργός την Κοινοβουλευτική του Ομάδα. Σε όλο το στενό επιτελείο της Κυβέρνησης Μητσοτάκη είναι τοποθετημένοι μη εκλεγμένοι Υπουργοί. Όλοι, που μας ανέφερε χθες, και ήταν περήφανος. Τόσο υπολογίζει τη λαϊκή ετυμηγορία και τη λαϊκή νομιμοποίηση.

Ο κ. Χαρακόπουλος, λέει για την τοποθέτηση του κ. Μπένου, ότι δείχνει διάθεση συνεννόησης. Προσωπικά, τον βρίσκω πολύ συμπαθή άνθρωπο και θέλω να πετύχει. Αλλά από πού προκύπτει η διάθεση της συνεννόησης; Επικοινωνιακά κολπάκια κάνετε. Καλέσατε τα κοινοβουλευτικά κόμματα σε συνεννόηση; Τι είναι ο κ. Μπένος; Είναι διακομματικός, είναι υπερκομματικός, είναι διεύρυνση της Νέας Δημοκρατίας προς το κέντρο, είναι τεχνοκράτης, είναι πολιτικός, είναι αναπτυξιολόγος, είναι ειδικός στις αποκαταστάσεις, είναι πολλά στη συσκευασία του ενός; Είναι, βεβαίως, πετυχημένος Δήμαρχος Καλαμάτας, μετά τον σεισμό και βεβαίως, ήταν ένας ικανός Υπουργός του κ. Σημίτη. Είναι τοπογράφος μηχανικός.

Συγνώμη, έγινε σεισμός στην Εύβοια; Είχε πάρει φωτιά η Καλαμάτα το 1986; Δεν μπορείτε να σταματήσετε, επιτέλους, τα επικοινωνιακά κόλπα; Σας είπα, ότι τον εκτιμώ τον κ. Μπένο, ότι θέλω να πετύχει, αλλά ακούστε και τις προτάσεις της Αντιπολίτευσης. Το κεντρικό ιδεολογικό σας πρόβλημα είναι, ότι σε περιόδους κρίσης, είτε αυτή είναι κλιματική, είτε αυτή είναι η υγειονομική, καλείστε να διαχειριστείτε και να ανασυγκροτήσετε κάτι το οποίο δεν το θέλετε καθόλου, κάτι το οποίο, ιδεολογικοπολιτικά, το μισείτε. Αυτό είναι το κράτος. Το κράτος και τα κράτη υπάρχουν, για να φτιάχνουν δομές, υποδομές και να αντιμετωπίζουν κρίσεις, για να παρεμβαίνουν ακόμη και εκεί που δεν μπορούν τα πράγματα να λειτουργήσουν με κανόνες αγοράς. Εσείς δεν σκεφτεί το κράτος ποτέ ως έναν τέτοιο αποτελεσματικό μηχανισμό προστασίας των πολιτών. Για εσάς το κράτος έχει έννοια μόνο, όταν μπορείτε ένα κομμάτι του να το ιδιωτικοποιείτε ή αν δεν μπορείτε να το ιδιωτικοποιήσετε, να το «φορτώσετε» με την κομματική σας πελατεία. Γι’ αυτό το κράτος στην Ελλάδα είναι αναποτελεσματικό. Γι’ αυτό βάλατε αυτές τις διοικήσεις στα νοσοκομεία, πριν έρθει πανδημία. Δεν φανταζόσασταν, ότι θα έρθει η πανδημία. Όμως, ήρθε. Γι’ αυτό λειτουργεί έτσι μεγάλο τμήμα του Δημοσίου. Να δούμε τι έχετε κάνει και στα Σώματα Ασφαλείας με μία μεγάλη προσοχή.

Άκουσα, προηγουμένως, τον κ. Μπουτσικάκη και μου έκανε μεγάλη εντύπωση, όπως, επίσης, άκουσα και τον Πρωθυπουργό, χθες και πραγματικά στεναχωρήθηκα, διότι για να καταφεύγει στη «τυμβωρυχία» ο κ. Μητσοτάκης και οι Βουλευτές του, φαίνεται, ότι είναι τρομερά πιεσμένοι και σε απόλυτο αδιέξοδο. Ανθρώπινα, ανεξάρτητα από Κόμματα, τους λυπάμαι που βρίσκονται σε αυτή την κατάσταση. Πιστεύω, για παράδειγμα, για τον κ. Μπουτσικάκη, ότι ως άνθρωπο δεν τον εκπροσωπεί κάτι τέτοιο. Κάποιοι επικοινωνιολόγοι του έχουν πει να το λέει και το λέει. Η «ζυγαριά» καμένη γη, κατεστραμμένες περιουσίες, απέναντι στο Μάτι, είναι μία «άθλια ζυγαριά». Ο κόσμος καταλαβαίνει, ότι θέλετε να συγκαλύψετε τις ευθύνες σας, ότι δεν θέλετε να δώσετε απαντήσεις, ότι προσπαθείτε να καλύψετε την ανικανότητα και την ανεπάρκεια σας.

Εν πάση περιπτώσει, για να μπορούμε να συζητάμε σε αυτή την Αίθουσα, δεν καταλαβαίνετε ότι, όταν κάθε απόγευμα στις 18.00΄έχουμε ανακοινώσεις για είκοσι, τριάντα, σαράντα, πενήντα, είχαμε φτάσει και εκατό νεκρούς, πριν από έξι μήνες, λόγω της πανδημίας, δεν μπορεί η πολιτική συζήτηση στην Ελλάδα να γίνεται με νεκρολογία; Όταν η Ελλάδα, μέσα στον Αύγουστο, δυστυχώς, είναι στη δεύτερη χειρότερη επίδοση στην Ευρώπη, για θανάτους από τον Covid;

Σταματήστε αυτό το πράγμα. Προσπαθήστε να οργανώσετε το κράτος και μιλήστε για τις ευθύνες σας.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο κ. Αραχωβίτης.

**ΣΤΑΥΡΟΣ ΑΡΑΧΩΒΙΤΗΣ:** Σας ευχαριστώ, κύριε Πρόεδρε.

Αυτές τις ώρες, τις τραγικές στιγμές που ζει η χώρα μας, καλό θα ήταν, να είμαστε πιο σεμνοί και πιο ταπεινοί. Να σκύβουμε το κεφάλι, γιατί οι άνθρωποι που μας ακούνε, που βιώνουν τα προβλήματά τους, που έχασαν την περιουσία τους, που τα επόμενα χρόνια δεν θα έχουν εισόδημα, που δεν ξέρουν τι θα κάνουν και που θα βρεθούν, δεν τους ενδιαφέρουν οι «κοκορομαχίες» στη Βουλή.

Αυτό που ζήσαμε χτες, ήταν, πραγματικά, μία πολιτική «τυμβωρυχία». Όταν ο ίδιος ο Πρωθυπουργός «ξεθάβει» πτώματα και αυτή την ώρα της καταστροφής μιλάει με αυτόν τον τρόπο, αυτό μπορεί να χαρακτηριστεί μόνο ως πολιτική τυμβωρυχία. Δυστυχώς, η Νέα Δημοκρατία με αυτόν τον τρόπο βγήκε στην εξουσία και με αυτόν τον τρόπο πορεύεται. Ο κόσμος, όμως, κουράστηκε.

Επίσης, σε ότι αφορά στα εναέρια μέσα, πάλι, ο Πρωθυπουργός χθες, αναφέρθηκε και είπε, ότι κάθε πολίτης, κατά τη γνωστή τακτική να μεταφέρει την ευθύνη στους πολίτες, θα ήθελε ένα ελικόπτερο να υπάρχει πάνω από το χωριό του. Θα σας πω το εξής. Η Μάνη κάηκε, η φωτιά έφτασε με τρεις «γλώσσες» μέχρι τη θάλασσα, ακριβώς, για ένα εναέριο μέσο, την Πέμπτη 5 Αυγούστου, το πρωί. Αυτό δεν το λέω εγώ, το λένε οι πυροσβεστικές δυνάμεις που παρακαλούσαν για ένα εναέριο μέσο εκείνη τη μέρα, γιατί έβλεπαν, ότι αν έφευγε η φωτιά από εκείνο το σημείο, που με κόπο και αυτοθυσία οι κάτοικοι, οι εθελοντές και οι πυροσβέστες την είχαν περιορίσει, θα καιγόταν μέχρι και το Γύθειο, όπως και έγινε. Η φωτιά πέρασε από την άκρη της πόλης του Γυθείου, για ένα εναέριο μέσο την Πέμπτη το πρωί.

Πού ήταν τα εναέρια μέσα; Μήπως έσωσαν τη Βόρεια Εύβοιας; Μήπως έσωσαν την Ανατολική Αττική; Μήπως έσωσαν την Ηλεία και την Αρκαδία; Τι έσωσαν; Τραγική η διαχείριση. Θα παρακαλέσω, λοιπόν, σεμνά και ταπεινά.

Το τρίτο κομμάτι αφορά τους αγρότες. Αυτό που έχουμε ακούσει, μέχρι τώρα, από την Κυβέρνηση είναι εκθέσεις ιδεών, «κούφιες» περιεχομένου, κανένας σχεδιασμός. Αυτό που ακούγεται για 2.000 ευρώ, 3.000 ευρώ, 4.000 ευρώ, όχι μόνο δεν καλύπτει τις ανάγκες, γιατί όποιος ξέρει από ελαιοκαλλιέργεια, ξέρει ότι το φυτικό κεφάλαιο που χάθηκε, το έγγειο κεφάλαιο, αλλά και οι υποδομές, αυτά τα χρήματα είναι «σταγόνα στον ωκεανό» και προφανώς δεν φτάνουν, για να καλύψουν τα έξοδα και την ανάγκη των ανθρώπων το επόμενο διάστημα, αλλά είναι «χάντρες σε ιθαγενείς».

Μην πανηγυρίζετε, λοιπόν, κύριοι της Κυβέρνησης. Κοιτάξτε να καταστρώσετε ένα σχέδιο για το επόμενο χρονικό διάστημα, γιατί, όπως σωστά ακούστηκε, οι ελαιοκαλλιεργητές, οιρητινοσυλλέκτες, οι μελισσοπαραγωγοί, οι κτηνοτρόφοι, δεν έχασαν το εισόδημα της τρέχουσας χρονιάς. Για τα επόμενα χρόνια, για τα επόμενα αρκετά χρόνια, μέχρι να ξαναρθούν στην παραγωγική κατάσταση τα χωράφια ή τα βοσκοτόπια, δεν θα έχουν εισόδημα. Καταλαβαίνετε ότι μιλάμε για ανθρώπους που τα επόμενα χρόνια, δεν θα έχουν κανένα εισόδημα; Πώς θα παραμείνουν στον τόπο; Άρα, το μεγάλο πρόβλημα δεν είναι το σήμερα και είναι αξιοσημείωτη και συγκινητική η προσφορά των ανθρώπων, ο εθελοντισμός για κάλυψη με ζωοτροφές στους πληγέντες κτηνοτρόφους. Δεν είναι το σήμερα μόνο. Είναι τα επόμενα χρόνια, μέχρι να ξανακαταστούν οι βοσκότοποι ικανοί να βοσκίσουν τα ζώα ή οι καλλιέργειες να ξαναδώσουν παραγωγή.

Γι’ αυτό η πρόταση του Αλέξη Τσίπρα χθες για το εισόδημα έκτακτης ανάγκης, το οποίο θα δίνεται κάθε μήνα, ανάλογα με τα μέλη της οικογένειας και για όσο χρειάζεται, μέχρι να αποκατασταθεί πραγματικά το εισόδημα, είναι μία πρόταση, την οποία πρέπει να την πάρετε πολύ σοβαρά και σας καλώ να την εφαρμόσετε και θα σας πω το εξής. Μιλάτε για την Αντιπολίτευση. Πιο υπεύθυνη Αντιπολίτευση, όπως ήταν και υπεύθυνη Κυβέρνηση, από την Αντιπολίτευση του ΣΥΡΙΖΑ δεν έχετε ξαναδεί. Ήδη, από τις 11 Αυγούστου, το Αγροτικό Τμήμα του ΣΥΡΙΖΑ, κατέθεσε μία σειρά από προτάσεις, τόσο για το τι πρέπει να γίνει, όσο και με ποιον τρόπο πρέπει να γίνει. Σας υποδεικνύαμε και τα χρηματοδοτικά «εργαλεία» που μπορείτε να αξιοποιήσετε, κύριοι της Κυβέρνησης.

 Έχει περάσει μισός μήνας από τότε, ένας μήνας από τότε που ξεκίνησαν οι πρώτες πυρκαγιές και είσαστε ακόμη στην έκθεση ιδεών. Έχετε καταλάβει, ότι αυτοί οι άνθρωποι, αν δεν στηριχτούν τώρα, θα αναγκαστούν να φύγουν από τις εστίες τους, να φύγουν από τα πατρογονικά τους εδάφη; Κι’ αν θα φύγουν οι άνθρωποι από τη φτωχή Γορτυνία ή από τα ορεινά της Μάνης ή τη Βόρεια Εύβοια που θα πάνε; Που;

Λοιπόν, θα παρακαλούσα, πιο σεμνά, πιο ταπεινά και να κοιτάξετε να αξιοποιήστε τις προτάσεις που σας κάνουμε, όσο είστε ακόμη Κυβέρνηση.

 Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Τον λόγο έχει ο Υπουργός Περιβάλλοντος και Ενέργειας, κ. Κωνσταντίνος Σκρέκας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

 Συζητάμε σήμερα, κυρίες και κύριοι συνάδελφοι την Κύρωση δύο Πράξεων Νομοθετικού Περιεχομένου που δημοσιεύθηκαν στις 5/8/21 και 13/8/21. Η πρώτη αφορά μέτρα για την αντιμετώπιση του κινδύνου των πυρκαγιών. Η δεύτερη, η πιο σημαντική, αφορά σε έκτακτα μέτρα για την αποτελεσματική προστασία των δασικών οικοσυστημάτων, τα οποία, δυστυχώς, έχουν καταστραφεί, είτε μερικώς, είτε ολοσχερώς, από τις τελευταίες πυρκαγιές, αλλά πάνω απ’ όλα τη στήριξη των ανθρώπων, των πολιτών που επλήγησαν από αυτές τις πυρκαγιές.

Η πραγματικότητα είναι, ότι, δυστυχώς, όλα αυτά που συμβαίνουν σε παγκόσμιο επίπεδο, συμβαίνουν και στη χώρα μας. Έχουμε αυτές της μεγάλης έντασης ξηροθερμικές συνθήκες, οι οποίες επικρατούν, όπως και οι μεγάλες περίοδοι ανομβρίας και ξηρασίας, σε συνδυασμό με πολύ μεγάλες θερμοκρασίες. Είδαμε φέτος, ότι οι θερμοκρασίες ξεπέρασαν τους 47 βαθμούς Κελσίου στη χώρα μας και ανάλογες συνθήκες επικράτησαν και σε υπόλοιπες χώρες της Νότιας Ευρώπης, όπως είναι η Ιταλία και η Γαλλία και γι’ αυτό είχαμε και εκεί, δυστυχώς, τέτοιες πολύ μεγάλες πυρκαγιές να εξελίσσονται.

Αυτή η επέλαση της πύρινης λαίλαπας, είναι αλήθεια, όμως, ότι έχει δοκιμάσει σκληρά τη χώρα μας το τελευταίο διάστημα.

Να πούμε, ότι, όπως, ήδη, έχει ανακοινωθεί από το αρμόδιο Υπουργείο, το πρώτο διάστημα του Αυγούστου, η χώρα μας επλήγη από 1.279 διαφορετικές πυρκαγιές και καταλαβαίνετε την ένταση του φαινομένου από τη μία πλευρά, αλλά και τις εξαιρετικές συνθήκες και τις προκλήσεις που αυτό δημιούργησε στη διοίκηση, στην Πολιτεία, στους μηχανισμούς του κράτους, από την άλλη, στην προσπάθειά τους να αποτρέψουν και τελικά, να αντιμετωπίσουν και να κατασβέσουν τις πυρκαγιές.

Τώρα, όμως, έχει έρθει η ώρα της επόμενης μέρας και πρέπει πάρα πολύ γρήγορα να κινηθούμε, ώστε να κάνουμε δύο βασικά πράγματα. Πρώτον, να προστατεύσουμε τα δασικά οικοσυστήματα, αλλά και τους οικισμούς, οι οποίοι βρίσκονται κοντά σε δάση που κάηκαν, ώστε να αποτρέψουμε πλημμυρικά φαινόμενα και άλλες ζημιές που μπορεί να προκύψουν από αυτά και δεύτερον, να στηρίξουμε όλους αυτούς, οι οποίοι έχουν δεχθεί τις επιπτώσεις αυτών των πυρκαγιών, σε οικονομικό επίπεδο και σε ότι αφορά και την προσωπική τους περιουσία.

Γι’ αυτόν τον λόγο, βασικός στόχος της Κυβέρνησης είναι και η ανασυγκρότηση των πυρόπληκτων περιοχών, έτσι όπως αυτό εκφράστηκε από την απόφαση του Πρωθυπουργού να ορίσει ειδική ομάδα, κάτω από την εποπτεία του κ. Μπένου, ώστε, πραγματικά, να σχεδιάσουμε και να υλοποιήσουμε ένα ολιστικό σχέδιο ανασυγκρότησης της Βορείου Εύβοιας. Τόσο η Κυβέρνησή μας, όσο και προσωπικά ο Πρωθυπουργός, Κυριάκος Μητσοτάκης, έχει βάλει, εκτός από αυτό, ως πρώτιστη προτεραιότητα, συνολικά, τη δημιουργία δομών, αλλά και την ανάληψη δράσεων, ώστε να προστατέψουμε, συνολικά, τα δασικά μας οικοσυστήματα, τα επόμενα χρόνια και τις επόμενες δεκαετίες, από τις επιπτώσεις της κλιματικής κρίσης που ξεκάθαρα πια φαίνεται, ότι απειλεί και τη χώρα μας, όπως και όλο τον πλανήτη.

Στόχος, λοιπόν, είναι να στηρίξουμε με ταχύτερο και με αποτελεσματικότερο τρόπο τους πληγέντες και βέβαια, να θέσουμε τις βάσεις για έναν μακροπρόθεσμο σχεδιασμό τόνωσης της περιβαλλοντικής, μεταξύ άλλων, συνείδησης των Ελλήνων, μιας συνείδησης, ότι το περιβάλλον είναι το κοινό μας σπίτι και ότι η όποια οικολογική καταστροφή δεν γνωρίζει σύνορα, αλλά και ότι η περιφρούρηση του περιβαλλοντικού κεκτημένου είναι χρέος και ευθύνη όλων μας. Ευθύνη, βέβαια, που πρέπει να πω, ότι δεν επιδέχεται καμία περαιτέρω αναβολή. Ευθύνη που, σε καμία περίπτωση, δεν πρέπει να «εργαλοποιείται» για τεχνητή πόλωση και «ρηχές» πολιτικές αντιπαραθέσεις, όπως αυτές που είδαμε εδώ.

 Άκουσα πάρα πολλούς συναδέλφους να κρίνουν διάφορα, τις καταστάσεις, τις εξελίξεις, να κρίνουν τις παρούσες Πράξεις Νομοθετικού Περιεχομένου. Εκείνο που δεν κατάλαβα, είναι για ποιον λόγο, τελικά, ενώ οι περισσότεροι από εσάς συμφώνησαν με τα μέτρα στήριξης, αλλά και τις δομικές μεταρρυθμίσεις που αυτές οι Πράξεις Νομοθετικού Περιεχομένου περιλαμβάνουν, δεν τις ψηφίζετε. Πραγματικά, πρέπει να αποφασίσετε, τι θέλετε να κάνετε. Θέλετε να είσαστε μία σοβαρή Αξιωματική Αντιπολίτευση, με προτάσεις, αλλά και με στήριξη εκείνων των προτάσεων που και η Κυβέρνηση έχει την πρωτοβουλία φυσικά και καταθέτει στη Βουλή για συζήτηση ή θέλετε να είσαστε μία Αντιπολίτευση «στείρα», η οποία δεν προσφέρει τίποτα και δεν είναι καθόλου χρήσιμη στον τόπο;

 Επιτρέψτε μου, λοιπόν, να πω δύο πράγματα για την Πράξη Νομοθετικού Περιεχομένου που δημοσιεύτηκε στις 5/8. Αυτή αφορούσε στην απαγόρευση υπαίθριων δραστηριοτήτων που μπορεί να προκαλέσουν πυρκαγιά, όπως είναι εργασίες και δραστηριότητες, οξυγονοκόλληση, καύση εύφλεκτης ύλης, π.χ. απορριμμάτων και άλλα. Απαγορεύσεις, επίσης, που αφορούν στο σύνολο της Επικράτειας και με οποιοδήποτε μέσο ή τρόπο κάθε μετακίνηση, διέλευση ή παραμονή σε περιοχές Νatura, σε δάση, σε εθνικούς δρυμούς και σε άλση, εντός οικιστικών ιστών. Αυτό ήταν, πριν ξεκινήσουν τα προβλήματα των μέγα πυρκαγιών, τα οποία έπληξαν τη χώρα, γιατί βλέπαμε, ότι έρχεται αυτό το τεράστιο κύμα καύσωνα και είχαμε πάρει κάποια μέτρα, αλλά, φαίνεται τελικά, ότι αυτά τα μέτρα πρόληψης δεν ήταν αρκετά, για να αποτρέψουν την έναρξη τέτοιων πυρκαγιών. Σήμερα, λοιπόν, κυρώνουμε εκείνες τις πρόνοιες που είχαμε λάβει.

Κατά δεύτερον, έχουμε την Κύρωση της επόμενης Πράξης Νομοθετικού Περιεχομένου, μιας άμεσης και στοχευμένης νομοθετικής παρέμβασης, στην οποία είναι επισπεύδον το Υπουργείο μας και κατά αρχήν, αφορά στην αποτελεσματική προστασία και την ταχεία αποκατάσταση του φυσικού περιβάλλοντος, με μέτρα που έχουμε αναλάβει, αλλά, επίσης, την ουσιαστική και ευρεία στήριξη των πληγέντων συμπολιτών μας από τις πυρκαγιές του Ιουλίου και του Αυγούστου.

Οι άξονες που περιλαμβάνονται στην Πράξη Νομοθετικού Περιεχομένου αφορούν πρώτον, στην αποτελεσματική προστασία και την ταχεία αποκατάσταση του φυσικού περιβάλλοντος, μέσα από την κήρυξη, ως αναδασωτέων, αυτές τις περιοχές, εντός τριάντα, αντί ενενήντα ημερών, όπως ίσχυε μέχρι σήμερα. Αναφέρθηκε από προηγούμενο συνάδελφο του ΣΥΡΙΖΑ, ο οποίος προσπάθησε να κάνει μία ατυχή σύγκριση, για το αν έχει τηρηθεί η υφιστάμενη προθεσμία των τριών μηνών, των ενενήντα ημερών, στις πυρκαγιές των Γερανείων Ορέων. Απάντησα, σύμφωνα με την ενημέρωση που έχουμε από την αρμόδια Δασική Υπηρεσία, ότι, ήδη, από τις 9/8/2021 ήταν έτοιμη η εισήγηση, αλλά καθυστέρησε με διορθώσεις που ζήτησαν, προφανώς, από την Αποκεντρωμένη Περιφέρεια και σήμερα βρίσκεται προς υπογραφή. Έχει γίνει, δηλαδή, οριστική υποβολή για υπογραφή από τον συντονιστή της Αποκεντρωμένης Περιφέρειας. Πραγματικά, δεν καταλαβαίνω, γιατί άκουσα, τον κ. Φάμελλο, από τη μία να εξαίρει και να στηρίζει τις δασικές υπηρεσίες και από την άλλη, να τις κατηγορεί, γιατί σε αυτή την περίπτωση είναι αρμοδιότητα της δασικής υπηρεσίας, εφόσον, τελικά, δεν είχε τηρηθεί η προβλεπόμενη προθεσμία, που, φυσικά, και είχε τηρηθεί. Άρα έκανε λάθος, ο κ. Φάμελλος. Από την άλλη, λοιπόν, έρχεται εδώ πέρα και τις κατηγορεί ότι δεν κάνουν καλά τη δουλειά τους. Πρέπει, τελικά, να αποφασίσετε τι θέλετε να κάνετε.

Σε ό,τι αφορά στα μέτρα που πρέπει να πάρουμε, γιατί ο εχθρός του καλού είναι το καλύτερο, ώστε να έχουμε μία δασική υπηρεσία, η οποία, μέχρι πριν από τη δημοσίευση της Πράξης Νομοθετικού Περιεχομένου, υπαγόταν κάτω από τις Αποκεντρωμένες Περιφέρειες, στο Υπουργείο Εσωτερικών, εμείς αποφασίσαμε να προχωρήσουμε, μετά από 26 χρόνια, που συνέβη η προηγούμενη αλλαγή, σε μία τεράστια διοικητική μεταρρύθμιση. Ο ίδιος ο Πρωθυπουργός το αποφάσισε αυτό, φυσικά. Δεν είναι μικρό πράγμα να μεταφέρεις πάνω από 3.000 υπαλλήλους των δασικών υπηρεσιών, πάγια, αυτοκίνητα και εξοπλισμό και όλα αυτά να δομούνται κάτω από μία κάθετη πια υπηρεσία, κάτω από το Υπουργείο Περιβάλλοντος, έτσι ώστε να έχουμε τον απόλυτο, τον καλύτερο συντονισμό και να έχουμε μία πολύ πιο αποτελεσματική και μία πολύ πιο αποδοτική λειτουργία, αξιοποιώντας, πραγματικά, το έμπειρο και έμψυχο δυναμικό που σήμερα εργάζεται στις δασικές υπηρεσίες της Δημόσιας Διοίκησης της χώρας μας και βέβαια, «εμπλουτίζοντας» αυτό το προσωπικό με νέους ανθρώπους.

Έχουμε, ήδη, ανακοινώσει, ότι θα ενδυναμώσουμε και σε ό,τι αφορά στην υλικοτεχνική υποδομή, αλλά και σε ό,τι αφορά στο έμψυχο, το ανθρώπινο δυναμικό στις δασικές υπηρεσίες γιατί, πράγματι, είναι γεγονός, ότι έχουν περάσει πολλά χρόνια και, επί ΣΥΡΙΖΑ, δεν έγινε καμία μόνιμη πρόσληψη. Εκείνες οι προσλήψεις που έγιναν, οι 5.000, για κοινωφελή εργασία, θυμάμαι, ότι είχαν γίνει μήνα Αύγουστο του 2018. 5.000 άνθρωποι ανεκπαίδευτοι, χωρίς εργαλεία, χωρίς εξοπλισμό, χωρίς να ξέρουν τι πρέπει να κάνουν, είχαν πάει τότε, είχαν ξεκινήσει να πληρώνονται βέβαια. Άρα, είχαν ένα εισόδημα, αλλά είχαν πάει -θυμάμαι- στις δασικές υπηρεσίες, τότε, και παραπονούνταν, γιατί δεν είχαν ούτε γραφεία, ούτε καρέκλες να τους βάλουν να καθίσουν. Αν νομίζετε, ότι με αυτόν τον πρόχειρο τρόπο, που, μάλλον, κάποιον άλλον σκοπό εξυπηρετούσε τότε, καταλαβαίνουμε όλοι, ήταν 2018, και το 2019 έγιναν εκλογές, μπορείτε να μας πείσετε, ότι κάνατε κάτι ουσιώδες, ώστε να στηρίξετε και να ενδυναμώσετε τη δασική υπηρεσία, νομίζω ότι αυτό καταπέφτει. Γελιέστε.

Από εκεί και πέρα, όμως, εμείς δεν θέλουμε κάτι τέτοιο. Εμείς θέλουμε μία ισχυρή δασική υπηρεσία, που θα μπορέσει να ανταπεξέλθει στις προκλήσεις της κλιματικής αλλαγής, και να βοηθήσει, ώστε τα δασικά μας οικοσυστήματα να είναι πιο ανθεκτικά στις επόμενες δεκαετίες. Αυτό θα είναι το μεγάλο πρόβλημα, ό,τι και να κάνουμε. Οι ξηροθερμικές συνθήκες, επαναλαμβάνω, που αναπτύσσονται, σύμφωνα με τη διεθνή επιστημονική έρευνα και με την εγχώρια επιστημονική έρευνα, θα πιέσουν, θα ασκήσουν τεράστιες πιέσεις, προς τα οικοσυστήματα, τα οποία, πραγματικά, θα αντιμετωπίσουν μεγάλες προκλήσεις προς την επιβίωσή τους.

Προωθούμε, λοιπόν, και υπάγουμε πια τις δασικές υπηρεσίες των Αποκεντρωμένων Διοικήσεων στο Υπουργείο Περιβάλλοντος και Ενέργειας. Από εκεί και πέρα, εισάγουμε και θεσμοθετούμε μία νέα έννοια, τον θεσμό του αναδόχου αναδάσωσης. Δεν μπορώ να καταλάβω, τι δεν μπορείτε να καταλάβετε σε αυτό. Εμείς, μέχρι τώρα, τουλάχιστον, για τις υπηρεσίες, και πιο συγκεκριμένα για τη Βόρεια Εύβοια, έχουμε, ήδη, εξασφαλίσει, περίπου, 24 εκατομμύρια ευρώ, 14 εκατομμύρια ευρώ, αν θυμάμαι καλά, για το Δασαρχείο Μαντουδίου και 10 εκατομμύρια ευρώ για το Δασαρχείο Ιστιαίας, έτσι ώστε με δημόσια χρήματα από τον Κρατικό Προϋπολογισμό, τα δασαρχεία, και σύμφωνα, εδώ, με νομοθετικές ρυθμίσεις που περιλαμβάνουμε και με υπουργικές αποφάσεις, με τη δυνατότητα που τις δίνουμε, να κάνουν άμεσες πια αναθέσεις προς τους δασικούς συνεταιρισμούς, χωρίς καμία καθυστέρηση και, πράγματι, αυτά τα δημόσια χρήματα να αξιοποιηθούν για μέτρα προστασίας και αποκατάστασης των δασικών οικοσυστημάτων σε εκείνες τις περιοχές που επλήγησαν.

Δεν μπορώ να καταλάβω, ποιο είναι το πρόβλημα, όταν υπάρχουν σήμερα ιδρύματα, όταν υπάρχουν φυσικά πρόσωπα, Έλληνες πολίτες, απόδημοι Έλληνες από το εξωτερικό, εταιρείες που θέλουν να συμβάλλουν με οικονομικούς πόρους, για ποιον λόγο να μην μπορούν να το κάνουν με έναν πιο εύκολο τρόπο. Και τι εννοώ;

Άκουσα πριν κάποιους Βουλευτές από τον ΣΥΡΙΖΑ, άκουσα και τον κ. Ζαχαριάδη και τι είπαν; Είπαν τι έγιναν τα χρήματα που είχαν μαζευτεί το 2007, τότε, με το Ταμείο Μολυβιάτη, το οποίο είχε δημιουργηθεί, για να συγκεντρώσει εκείνες τις χορηγίες. Ένα κομμάτι αξιοποιήθηκε και ένα άλλο κομμάτι δεν πρόλαβε ή δεν αξιοποιήθηκε, γιατί είναι τέτοιες οι διαδικασίες, είναι τόσο χρονοβόρες, είναι τόσο «δαιδαλώδεις» οι διαδικασίες, μέσα από το νομικό πλαίσιο, περί των δημοσίων συμβάσεων, που, πραγματικά, περνά ο χρόνος και οι δουλειές δεν γίνονται, όσο γρήγορα θέλουμε.

Εμείς λέμε, λοιπόν, αντί να δώσετε χρήματα, ελάτε και κάντε το έργο. Το ίδιο πράγμα είναι, τελικά. Θα αξιοποιήσουμε πόρους του ιδιωτικού τομέα, θα εμπλέξουμε την κοινωνία των πολιτών και το κάνουμε με έναν πολύ πιο γρήγορο τρόπο. Αντί να έρθουν και να δώσουν χρήματα, τα οποία θα πρέπει, μετά μέσα από τη διαδικασία των δημόσιων συμβάσεων και τον ν.4412, για να αξιοποιηθούν, να κατατεθούν μελέτες, που θα πάρει μήνες και στη συνέχεια, να προκύψουν και δημόσιοι διαγωνισμοί, που θα πάρει και άλλους μήνες, ώστε τελικά να κατασκευαστούν αυτά τα έργα, λέμε σε έναν ιδιώτη «έλα, κατέθεσε μία μελέτη στο Δασαρχείο, θα εγκριθεί αυτή η μελέτη, σύμφωνα με τις προδιαγραφές που το δασαρχείο, η δασική Υπηρεσία, το Υπουργείο Περιβάλλοντος έχουν προδιαγράψει και θα εγκριθεί η μελέτη πολύ γρήγορα».

Αυτό προβλέπουμε στην Πράξη Νομοθετικού Περιεχομένου. Στη συνέχεια, ο ίδιος ο ιδιώτης, με την επίβλεψη της δασικής υπηρεσίας και των οικείων δασαρχείων, των τοπικών δασαρχείων, θα προχωρήσει, εφόσον θέλει, με δικά του έξοδα να κατασκευάσει και τα έργα. Ο ιδιώτης δεν έχει διαδικασίες. Μπορεί γρήγορα να επιλέξει τον δασικό συνεταιρισμό που θα κατασκευάσει αυτά τα έργα. Τους έχουμε πει και θα τους υποδείξουμε τοπικούς δασικούς συνεταιρισμούς, όπως έχουμε, ήδη, κάνει, όπως γνωρίζετε πολύ καλά, κύριοι συνάδελφοι στη Βόρεια Εύβοια, όπου έχουμε υποδείξει σε αυτές τις εταιρείες, που έχουν αποφασίσει και έχουν ανακοινώσει, ότι θέλουν με δικά τους έξοδα να βοηθήσουν στην απομάκρυνση των υφιστάμενων καμένων κορμών, των επικίνδυνων, τοπικούς δασικούς συνεταιρισμούς με τις οποίες μιλάνε, ήδη, ώστε να τους πληρώσουν οι χορηγοί και αυτοί να προχωρήσουν στην απόληψη και στην απομάκρυνση των επικίνδυνων αυτών κορμών. Ποιο είναι το πρόβλημα; Που διαφωνείτε σε αυτό; Υπάρχει διαφωνία λογική;

Από εκεί και πέρα, επαναλαμβάνω, ότι το δασαρχείο, είναι εκείνο που θα ορίζει ποια είναι η περιοχή προτεραιότητας. Έχουν καεί και έχουν πληγεί μεγάλες εκτάσεις, κάποιες εκτάσεις, όμως, είναι πάνω από οικισμούς, είναι πάνω από χωριά. Υπάρχει άμεση προτεραιότητα να πάμε εκεί, να κατασκευάσουμε αυτά τα απαραίτητα αντιδιαβρωτικά έργα με κορμοφράγματα, με κλαδοπλέγματα, με σανιδότοιχους, ώστε, τελικά, να μειώσουμε τα φερτά υλικά, τη διάβρωση του εδάφους και φυσικά, να μειώσουμε και τη ροή, δηλαδή, να μειώσουμε την ταχύτητα του νερού και με αυτόν τον τρόπο να αποτρέψουμε πλημμυρικά φαινόμενα, τα οποία μπορεί να απειλήσουν τους οικισμούς. Δεν καταλαβαίνω, επαναλαμβάνω και θα ήθελα κάποιος να το πει στην Ολομέλεια, που είναι το πρόβλημα και αντιδράτε σε έναν τέτοιο θεσμό, που δίνει τη δυνατότητα στους πολίτες, στους Έλληνες πολίτες, στους ιδιώτες, στην κοινωνία των πολιτών, να συμμετέχουν στην προσπάθεια του κράτους.

Επιπλέον, έχουμε προχωρήσει σε ένα «πλέγμα» οικονομικών μέτρων στήριξης προς τους πληγέντες. Σε ότι αφορά στους ρητινοκαλλιεργητές, καταρχήν, να πω, ότι με τον αρμόδιο Υφυπουργό, τον Γιώργο Αμυρά, επισκεφθήκαμε πολύ γρήγορα, λίγες ημέρες μετά την καταστροφή, και το ξέρετε πολύ καλά, κύριε Αποστόλου, τη Βόρεια Εύβοια. Συνομιλήσαμε με τον Δήμαρχο Μαντουδίου, επισκεφθήκαμε τη Λίμνη, που είναι μία περιοχή που έχει υποστεί τη μεγαλύτερη, ίσως, ζημιά. Περπατήσαμε στη Λίμνη και συναντήσαμε όλους τους εκπροσώπους στον δασικό συνεταιρισμό που μας περίμεναν, όπως και τους εκπροσώπους των ρητινοκαλλιεργητών, γιατί ακούστηκαν και διάφορα, ότι, δήθεν, πήγαμε γρήγορα και φύγαμε, χωρίς να δούμε κανέναν.

Ξέρετε, ότι όλα αυτά είναι απόλυτα ψεύδη. Πήγαμε, κάτσαμε πολλές ώρες εκεί και είδαμε όλο τον κόσμο. Μάλιστα, ήταν και δημοσιογράφοι από το Star Κεντρικής Ελλάδας με κάμερες. Δεν καταλαβαίνω, γιατί κάποιοι είπαν, ότι, δήθεν, πήγαμε με κάποιον τρόπο κρυφό και γρήγορο.

Τι κάνουμε σε αυτούς τους ανθρώπους; Πρώτον, αυξάνουμε την οικονομική στήριξη και έτσι, επιπλέον, από τα 2,3 εκατομμύρια ευρώ, που κάθε χρόνο δίνουμε για το ρετσίνι, το οποίο σύλλεγαν και παρέδιδαν, δίνουμε άλλα 3,7 εκατομμύρια ευρώ για 1.000, περίπου, ρητινοκαλλιεργητές, όπου οι 840 είναι στην Εύβοια. Επιπλέον, επαναλαμβάνω, επειδή έχουν υποστεί αυτή τη ζημιά και φέτος βέβαια, δεν θα μπορέσουν να παραδώσουν τη ρητίνη, που συνήθιζαν να παραδίδουν.

Από ‘κει και πέρα, εισάγουμε στη σημερινή Πράξη Νομοθετικού Περιεχομένου -και πραγματικά, απορώ γιατί δεν την ψηφίζετε και γιατί δεν την στηρίζετε- το ακατάσχετο, που δεν το είχατε κάνει εσείς στη δική σας διακυβέρνηση, επί τέσσερα χρόνια, των πληρωμών των ρητινοεργατών, τόσο από το Δημόσιο, όσο και από τρίτους, μέχρι το ποσό των 7.500 ευρώ ετησίως, οριζόντια σε όλους τους ρητινοκαλλιεργητές, σε όλη την Ελλάδα. Ειδικά για τους ρητινοκαλλιεργητές, που επλήγησαν τα δάση που καλλιεργούσαν από τις φωτιές, πάμε στις 12.000 ευρώ, ετησίως, το ακατάσχετο. Γιατί δεν το κάνατε, κύριοι συνάδελφοι; Κρίνετε και ξανακρίνετε την Κυβέρνησή μας. Εσείς που κυβερνήσατε, επί τεσσεράμισι χρόνια, γιατί δεν το κάνατε, ώστε, πραγματικά, να πάρουν αυτοί οι άνθρωποι τα χρήματα, που θέλουμε να τους δώσουμε, και να φτάσουν τελικά σε αυτούς και όχι να πάνε σε υποχρεώσεις που, ήδη, έχουν; Γιατί δεν το κάνατε;

Ως προς την ουσιαστική και ευρεία στήριξη των πληγέντων, των υπολοίπων συμπολιτών μας, αναφέρω το εξής. Πρώτον, δημιουργήσαμε σε αστραπιαίο χρόνο την ηλεκτρονική πλατφόρμα, με την ονομασία «ΑΡΩΓΗ». Εκεί, κάποιος συμπολίτης μας, ο οποίος έχει πληγεί, μπορεί να ενταχθεί, μπορεί να συνδεθεί και να κάνει με ηλεκτρονικό τρόπο την αίτησή του, να συμπληρώσει τα δικαιολογητικά, τα απαραίτητα στοιχεία που χρειάζονται και με πολύ γρήγορο τρόπο, να μπορέσει να λάβει την αποζημίωση που δικαιούται. Επίσης, στηρίζουμε και τις επιχειρήσεις και τους φορείς μη κερδοσκοπικού χαρακτήρα, για τους οποίους εισάγουμε επιχορήγηση για την αντιμετώπιση των ζημιών που τους έπληξαν.

Σε ό,τι αφορά στην οικονομική στήριξη των συμπολιτών μας, ήδη, μέχρι τώρα, όπως ανέφερε και ο Πρωθυπουργός χθες, 10.500.000 ευρώ τούς έχουν αποδοθεί, όπως καταλαβαίνετε, σε χρόνο αστραπιαίο, σε σχέση με όλες τις προηγούμενες αντίστοιχες περιπτώσεις, κατά το παρελθόν. Όπως και στον «Ιανό», γνωρίζετε πολύ καλά, κύριοι συνάδελφοι του ΣΥΡΙΖΑ και της Αντιπολίτευσης, πόσο γρήγορα κινηθήκαμε και πόσο γρήγορα αποζημιώσαμε και πόσο γρήγορα τροποποιήσαμε νόμους και δώσαμε τη δυνατότητα και στον ΕΛΓΑ τότε, ο οποίος ενισχύθηκε από τον Κρατικό Προϋπολογισμό, όπως και τώρα, να δίνει προκαταβολή, για πρώτη φορά, για μία ζημιά που έχει υποστεί ο αγρότης και να μην περιμένει τις αποφάσεις των κλιμακίων και τους ελέγχους των κλιμακίων του ΕΛΓΑ και μήνες μετά, για να πάρει την αποζημίωση, όταν έχει μείνει χωρίς εισόδημα σήμερα και έχει υποχρεώσεις σήμερα. Δεν μπορεί να περιμένει, τελικά, τις αποζημιώσεις, μετά από μήνες και μετά από χρόνια. Εμείς αυτό το κάναμε και στον «Ιανό», το κάνουμε και εδώ. Δεν το κάνατε εσείς. Αυτή η Κυβέρνηση, καλώς ή κακώς, το έκανε και με αυτόν τον τρόπο πολύ γρήγορα έχουν αποδοθεί χρήματα και στους αγρότες.

Ως προς τους συμπολίτες που υπέστησαν τραυματισμό, λόγω των πυρκαγιών και νοσηλεύτηκαν για πάνω από δύο ημέρες, χορηγούμε, εφάπαξ, οικονομική ενίσχυση, ύψους 6.000 ευρώ. Δεν θέλετε να το στηρίξετε, απ’ ότι καταλαβαίνω, αφού δεν θα ψηφίσετε την Πράξη Νομοθετικού Περιεχομένου. Ελπίζω να αλλάξετε γνώμη μέχρι την Ολομέλεια την Τρίτη. Δεν θέλετε να το ψηφίσετε και αυτό.

Επιπλέον, για τα έτη 2021, 2022 και 2023, προβλέπουμε απαλλαγή από τον Ενιαίο Φόρο Ιδιοκτησίας Ακινήτων, τόσο για τα ακίνητα και τις περιοχές, όπου εκδηλώθηκαν οι πυρκαγιές, όσο και για τα αγροτεμάχια, των οποίων οι ιδιοκτήτες είναι κάτοχοι βεβαίωσης καταστροφής από τα αρμόδια τμήματα αγροτικής και ελέγχου. Ούτε αυτό θέλετε να το ψηφίσετε.

Περαιτέρω, για τις επιχειρήσεις εκείνες, οι οποίες θα κάνουν χρήση των ευεργετικών διατάξεων, που περιλαμβάνει η Πράξη Νομοθετικού Περιεχομένου, απαγορεύουμε τη δυνατότητα να μπορέσουν να προχωρήσουν σε απολύσεις και σε μείωση προσωπικού. Με αυτό τον τρόπο, «θωρακίζουμε» και διασφαλίζουμε τις θέσεις εργασίας. Περιμένω στην Ολομέλεια να δω, αν αυτό, τουλάχιστον, θα το ψηφίσετε.

Για τους πληγέντες, που περιέχονται ή περιήλθαν, προσωρινά ή μόνιμα, σε κατάσταση απρόβλεπτης έκτακτης ανάγκης, φροντίζουμε, ώστε να επαναχορηγούνται από τον Εθνικό Οργανισμό Παροχής Υπηρεσιών Υγείας είδη φαρμακευτικής και πρόσθετης περίθαλψης, καθώς και θεραπευτικά μέσα, συμπεριλαμβανομένων των ιατροτεχνολογικών προϊόντων που έχουν καταστραφεί, ανεξαρτήτως, του χρόνου λήψης. Καταλαβαίνετε, ότι ένας που μπορεί να είχε φάρμακα ή να είχε κάποια εργαλεία, κάποιον εξοπλισμό που τον βοηθούσε για μία ασθένεια που έχει και έχει καταστραφεί εξαιτίας της πυρκαγιάς, δίνεται η δυνατότητα, χωρίς να συμμετέχει ο ίδιος, έχοντας μηδενική συμμετοχή ο ίδιος ο ωφελούμενος, ο δικαιούχος, να μπορέσει να ξαναλάβει τα φάρμακα ή τον εξοπλισμό τον οποίο έχει ανάγκη.

Επίσης, προβλέπεται η δυνατότητα διορισμού στο δημόσιο ή στον ευρύτερο δημόσιο τομέα για άτομα που υπέστησαν σοβαρά εγκαύματα και νοσηλεύτηκαν σε μονάδα εντατικής θεραπείας ή για άτομα που προκύπτει ποσοστό αναπηρίας, τουλάχιστον, 67%, συνεπεία, βέβαια, των τελευταίων πυρκαγιών.

Επιπλέον, λαμβάνουμε μέτρα ενίσχυσης των φοιτητών μας, ως προς τη δυνατότητα μεταγραφής, τη στέγασή τους σε φοιτητικές εστίες και τη σίτιση, σε περίπτωση που αυτοί εμπίπτουν στην κατηγορία των πυρόπληκτων, αλλά και με την επέκταση του προγράμματος της ψηφιακής μέριμνας, στο οποίο εμπίπτουν, επιπλέον, τόσο οι μαθητές, όσο και το εκπαιδευτικό προσωπικό όλων των βαθμίδων.

Βέβαια, προκειμένου να επαυξήσουμε την ετοιμότητα μας και να δώσουμε τη δυνατότητα της κρατικής στήριξης σε παρόμοιες έκτακτες δυσμενείς συνθήκες, προβαίνουμε στη σύσταση του Ταμείου Κρατικής Αρωγής, με τη μορφή Νομικού Προσώπου Δημοσίου Δικαίου. Το Ταμείο εποπτεύεται από τον Υπουργό Οικονομικών και σκοπός είναι η χρηματοδότηση προγραμμάτων και δράσεων στήριξης και ενίσχυσης των πληγέντων από αντίστοιχες περιπτώσεις, δηλαδή, από θεομηνίες, καθώς και αποκαταστάσεων μετά από θεομηνίες. Συμπληρωματικά, βέβαια, προς τις ενισχύσεις από τον Κρατικό Προϋπολογισμό.

Από εκεί και πέρα, θέλω να πω και να επαναλάβω, ότι απόδειξη της ταχύτητας, με την οποία έχουμε ανταποκριθεί, μετά την επέλαση αυτής της πύρινης λαίλαπας, είναι το γεγονός, ότι, ήδη, 10.400.000 ευρώ, για να είμαι πιο συγκεκριμένος, αποζημιώσεις έχουν καταβληθεί μέσα σε πέντε μέρες. Ειδικά, για τις 24/8, δηλαδή, μόλις, ξεκίνησε να λειτουργεί η πλατφόρμα, σε μία ημέρα, καταβλήθηκαν 6.710.812 ευρώ σε 1.214 μοναδικά ΑΦΜ, σε 1.214 διαφορετικούς συμπολίτες μας. Συγκεκριμένα, 640 έλαβαν 3.564.430 ευρώ, ως προκαταβολή στεγαστικής συνδρομής, 481 δικαιούχοι έλαβαν 1.464.381 ευρώ, ως αποζημίωση οικοσκευής και 620 δικαιούχοι έλαβαν 1.682.000 ευρώ, έναντι επιχορήγησης για επιχειρήσεις. Με αυτόν τον τρόπο, νομίζω, ότι αποδεικνύεται, ότι το ελληνικό κράτος δεν έχει κινηθεί ποτέ ταχύτερα, σε ότι αφορά στη χορήγηση σημαντικών αποζημιώσεων για τους πληγέντες.

Βέβαια, δεν πρέπει να ξεχνάμε, ότι βασική προτεραιότητα είναι η προστασία της ανθρώπινης ζωής. Το είπαμε πάρα πολλές φορές. Θα κάνουμε τεράστιο αγώνα, θέλουμε όλοι μαζί, για να αποκαταστήσουμε τα δασικά οικοσυστήματα, τα οποία επλήγησαν. Θα δώσουμε τους απαραίτητους οικονομικούς πόρους, για να αντικαταστήσουμε τις περιουσίες που καταστράφηκαν. Φυσικά, ένα σπίτι δεν είναι μόνο τείχη, είναι συναισθήματα, έχει ψυχή, έχουμε εικόνες, αλλά από εκεί και πέρα, έχει συμβεί ένα γεγονός. Όμως, έχουμε τη δυνατότητα να στηρίξουμε έναν συμπολίτη μας να το αντικαταστήσει, να το ξαναχτίσει και καλύτερα απ’ αυτό που ήταν, αλλά δεν μπορούμε να αντικαταστήσουμε, δυστυχώς, μία ζωή.

 Γι’ αυτόν τον λόγο, οφείλουμε να πούμε, και θα ήθελα να εκφράσω και εγώ, ένα μεγάλο ευχαριστώ σε όλους αυτούς που όλες αυτές τις ημέρες, όπως είναι η Πολιτική Προστασία, το Πυροσβεστικό Σώμα, οι εθελοντές πυροσβέστες, που με κίνδυνο τη ζωή τους, όπως είδαμε και στην περίπτωση του Βασίλη Φιλώρα, προστάτευσαν και προσέτρεξαν, για να προστατεύσουν τα σπίτια και τις περιουσίες των συμπολιτών τους, δείχνοντας ένα τεράστιο πνεύμα αλληλεγγύης και εθελοντισμού, το οποίο πρέπει να το κρατήσουμε ζωντανό και να το αξιοποιήσουμε.

Να ευχαριστήσουμε την Αστυνομία, τις Ένοπλες Δυνάμεις, την Τοπική Αυτοδιοίκηση, τους τοπικούς δήμους και, φυσικά, και τον ΑΔΜΗΕ και τον ΔΕΔΔΗΕ που διατήρησαν, ο μεν ΑΔΜΗΕ απρόσκοπτη, όλες αυτές τις ημέρες του καύσωνα που είχαμε και πολύ μεγάλη ζήτηση, αλλά και οι υποδομές πιέζονταν από τις πυρκαγιές, την «τροφοδοσία» με ηλεκτρική ενέργεια της χώρας, αλλά και τους εργαζόμενους, τεχνικό προσωπικό, εργατοτεχνικό προσωπικό, εναερίτες του ΔΕΔΔΗΕ, στελέχη του ΔΕΔΔΗΕ, τα οποία κατέβαλαν και συνεχίζουν να καταβάλλουν τεράστιο αγώνα, ώστε να αποκαταστήσουν τις μεγάλες ζημιές, οι οποίες προήλθαν από τις τελευταίες πυρκαγιές.

Με όλα αυτά, σας καλώ, και πιστεύω, ότι είναι αυτονόητο για πάρα πολλούς απ’ όσους πολίτες μας ακούνε, ότι όλα αυτά είναι μέτρα, τα οποία θα έπρεπε, εφόσον έχετε μία συνεπή στάση σε αυτή την ευθύνη που σας έχει αποδώσει ο ελληνικός λαός, να είσαστε η Αξιωματική Αντιπολίτευση, αλλά και στους υπόλοιπους εκπροσώπους του ελληνικού λαού, τα υπόλοιπα Κόμματα, να τα στηρίξετε, γιατί είναι προς όφελος των πολιτών.

Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Κι’ εμείς ευχαριστούμε τον κ. Υπουργό.

Κυρίες και κύριοι συνάδελφοι, ολοκληρώθηκε η συζήτηση σχετικά με την Κύρωση των Πράξεων Νομοθετικού Περιεχομένου του Υπουργείου Περιβάλλοντος και Ενέργειας. Το σχέδιο νόμου θα συζητηθεί στην Ολομέλεια, την ερχόμενη Τρίτη 31 Αυγούστου 2021 και ώρα 10.00΄.

Προχωρούμε, λοιπόν, στην ψηφοφορία. Ο κ. Παπαδόπουλος, Εισηγητής της Πλειοψηφίας;

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Υπέρ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Υπέρ.

Ο κ. Αποστόλου Ευάγγελος, Εισηγητής της Μειοψηφίας;

**ΕΥΑΓΓΕΛΟΣ ΑΠΟΣΤΟΛΟΥ (Εισηγητής της Μειοψηφίας):** Κατά, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Ο κ. Αρβανιτίδης, Ειδικός Αγορητής του Κινήματος Αλλαγής;

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Επιφύλαξη, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Η κυρία Διαμάντω Μανωλάκου, από το Κ.Κ.Ε. ;

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Καταψηφίζουμε, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Ο κ. Βιλιάρδος, Ειδικός Αγορητής της Ελληνικής Λύσης;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Επιφύλαξη, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Ο κ. Λογιάδης, Ειδικός Αγορητής του ΜέΡΑ25;

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κατά, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Προεδρεύων των Επιτροπών):** Όπως προκύπτει από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Περιβάλλοντος και Ενέργειας «Κύρωση: α) της από 5.8.2021 Πράξης Νομοθετικού Περιεχομένου “ Έκτακτα μέτρα για την αντιμετώπιση του κινδύνου πυρκαγιών” (Α΄138) και β) της από 13.8.2021 Πράξης Νομοθετικού Περιεχομένου “ Έκτακτα μέτρα για την αποτελεσματική προστασία και την ταχεία αποκατάσταση του φυσικού περιβάλλοντος, την άμεση στήριξη των πληγέντων από τις πυρκαγιές του Ιουλίου/Αυγούστου 2021 και συναφείς διατάξεις” (Α΄143) και άλλες διατάξεις» γίνεται δεκτό επί της αρχής, επί των άρθρων και στο σύνολό του κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ.:

Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Λιάκος Ευάγγελος, Μπουτσικάκης Χριστόφορος–Εμμανουήλ, Οικονόμου Βασίλειος, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος και Λογιάδης Γεώργιος.

Από τη Διαρκή Επιτροπή Οικονομικών Υποθέσεων παρόντες ήταν οι Βουλευτές κ.κ.

Αναστασιάδης Σάββας, Βρούτσης Ιωάννης, Δαβάκης Αθανάσιος, Δημοσχάκης Αναστάσιος, Δούνια Παναγιώτα (Νόνη), Ζεμπίλης Αθανάσιος,Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κεδίκογλου Συμεών (Σίμος), Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Κρητικός Νεοκλής, Λαμπρόπουλος Ιωάννης, Μάνη-Παπαδημητρίου Άννα, Μαντάς Περικλής, Μπούγας Ιωάννης, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μάλαμα Κυριακή, Παπαδόπουλος Αθανάσιος (Σάκης), Παπανάτσιου Αικατερίνη, Συρμαλένιος Νικόλαος, Τζανακόπουλος Δημήτριος, Φλαμπουράρης Αλέξανδρος, Καμίνης Γεώργιος, Κεγκέρογλου Βασίλειος, Λοβέρδος Ανδρέας, Μουλκιώτης Γεώργιος, Κατσώτης Χρήστος, Κομηνάκα Μαρία, Συντυχάκης Εμμανουήλ και Χήτας Κωνσταντίνος

Από την Ειδική Μόνιμη Επιτροπή Προστασίας του Περιβάλλοντος, παρόντες ήταν οι Βουλευτές κ.κ. Ακτύπης Διονύσιος, Αυγερινοπούλου Διονυσία – Θεοδώρα, Καππάτος Παναγής, Κοτρωνιάς Γεώργιος, Κωτσός Γεώργιος, Λαζαρίδης Μακάριος, Λιούτας Αθανάσιος, Λοβέρδος Ιωάννης-Μιχαήλ, Μελάς Ιωάννης, Μπαραλιάκος Ξενοφών (Φώντας), Νικολακόπουλος Ανδρέας, Πνευματικός Σπυρίδων, Τζηκαλάγιας Ζήσης, Χιονίδης Σάββας, Χρυσομάλλης Μιλτιάδης (Μίλτος), Βέττα Καλλιόπη, Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Μεϊκόπουλος Αλέξανδρος, Σπίρτζης Χρήστος, Χαρίτου Δημήτριος (Τάκης), Αχμέτ Ιλχάν, Κωνσταντόπουλος Δημήτριος, Κανέλλη Γαρυφαλλιά (Λιάνα), Λαμπρούλης Γιώργος και Μπούμπας Κωνσταντίνος.

Τέλος και περί ώρα 15:10΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΒΑΣΙΛΕΙΟΣ ΓΙΟΓΙΑΚΑΣ**